Raees Yamin'ge kulhibai JP'gai ethuri nimenee!\nރައީސް ޔާމީންގެ ކުޅިބައި ޖޭޕީގައި އެތުރި ނިމެނީ!\nރައީސް ޔާމިންގެ ސަރުކާރުގެ ގިނަ ބަޔަކު ވަނީ ޖޭޕީއާ ގުޅިފައި\nރައީސް ޔާމިންގެ ސަރުކާރުގެ ދުވަސްވަރު ހުތުރުބަހުން ގާސިމްއަށް ވަރަށް ބޮޑަށް ފާޑުވިދާޅުވި\nކ. މާލެ 27 އޯގަސްޓު 2019 | އަންގާރަ 19:23 5,573\nރައީސް ޔާމިން ސަރުކާރުގެ އިސް ބޭފުޅުންތަކެއް ޖޭޕީއަށް ސޮއިކުރެއްވި ރަސްމިއްޔާތުގެ ތެރެއިން - ރާއްޖެއެމްވީ\nމި ސަރުކާރު ގެންނަން ވެގެން މަސައްކަތްކުރި ފަރާތްތަކުން އެންމެ އަޑު ހަރުކޮށް ގޮވާލީ ރައީސް ޔާމިންގެ ސަރުކާރުގެ އިންސާފެއް ނެތް ވާހަކައެވެ. ރައީސް ޔާމިންގެ ސަރުކާރުގެ އަނިޔާވެރި ވާހަކައެވެ. ކޮޅުނެއްތާ ކޮޅަށް ކޮރަޕްޓް ވާހަކައެވެ. ރިޝްވަތުގެ ފަސާދައިން މުޅި ސަރުކާރު ހިންގުމުގެ ނިޒާމު ގަޑުބަޑު ކޮށްލާފައިވާ ވާހަކައެވެ. ރައްޔިތުންގެ ލޮލުގައި އަނދުން އަޅުވަމުން، އެ ރައްޔިތުން ގުނބޯ ހައްދައިގެން އުޅޭ ވާހަކައެވެ. ސަހަލު އެކަކުވެސް އެ ސަރުކާރުގައި ނެތް ކަމަށާއި ހުސް ތިބީ ރައީސް ޔާމިން ޖެހިހާ ބެރަކަށް ނަށަން ތިބި ޖާރިޔާއިންތަކެއް ކަމުގެ ވާހަކައެވެ. ރައްޔިތުންގެ މަޖިލީހުގައި ތިއްބެވި ޕީޕީއެމްއަށް ނިސްބަތްވެވަޑައިގަންނަވާ މެމްބަރުންނަކީ، ޔާމީން ބުނިހާ ގޮތަކަށް "ޔެސް ސަރ" ކިޔައިގެން ތިބި ޕަޕެޓުތަކެކޭ ބުނި ފަރާތްތަކާއި ފަހަރުތައް ވެސް ހަމަ ގައިމުވެސް މަދެއް ނުވާނެއެވެ.\nމިއީކީ އަޅުގަނޑުގެ ދުލުން ބުނެލާ ނުވަތަ ގަލަމުން ލިޔެލާ ހިޔާލީ ފޮލާތަކެއް ނޫނެވެ. މިއީ ހައްތަހާވެސް މިހާރުގެ ކޯލިޝަނުގައި ތިއްބެވި ފަރާތްތަކުން ޔާމީންގެ ސަރުކާރާ ބެހޭގޮތުން ދެއްކެވި ވާހަކަތަކެވެ. އޭގެ ތެރޭގައި މި ސަރުކާރު ގެންނަން ބުރަ މަސައްކަތެއް ކުރެއްވި ޖުމްހޫރީ ޕާޓީގެ ލީޑަރު ގާސިމް ހިމެނިވަޑައިގަންނަވާނެކަން ދުރު ނޫން މާޒީއެއްގައި ހުރި ފަތްފުއްތަކަށް ބަލާލުމުން ވެސް ފެންނާނެ ކަމާއި މެދު އަޅުގަނޑުގެ ހިތުގައި ހަމަ ކުޑަވެސް ޝައްކެއްނެތެވެ.\nކޮންމެއަކަސް ގާސިމް އިބްރާހިމް އެ ވަކާލާތު ކުރެއްވި ގޮތަށް ރައީސް ޔާމީންގެ ސަރުކާރުގެ ޒަމާން ވެސް ނިމިގެން ގޮސްފިއެވެ. ގާސިމް ވެސް އެ ކޯލިޝަނެއްގައި ހުންނެވި ގުޅިފައިވާ ޕާޓީތަކުން ވަނީ ނިމިދިޔަ ރިޔާސީ އިންތިހާބުގައި ބޮޑުތަނުން ރައީސް ޔާމިން ބަލިކޮށް، އެ "އަނިޔާވެރި، ނުބައި، ނުލަފާ" ސަރުކާރު ނިމުމަކަށް ގެނެސްފައެވެ. ރައްޔިތުން ތިބީ އުފަލުންނެވެ. ފަސް އަހަރުގެ ދިގު އިންތިޒާރަކަށް ފަހު، އިންސާފުގެ ތެދުމަގަށް ގައުމު އެޅި، އަނިޔާވެރިވީ ކަމަށް ބުނާ ވަލިއްޔުލް އަމުރާއި، އަރިހުގައި އެ ވެރިކަން ހިފަހައްޓަން ތިބި ބެރިތަކެއް ހެން އުޅުނު މަޖިލިސް މެމްބަރުންނަށް ހައްގު އަދަބު ލިބޭނެ ކަމުގެ އިންތިޒާރުގައެވެ.\nނަމަވެސް މިއަދު އޮތް ހާލަތަށް ބަލާއިރު، ދެން އެބޭނުންވާ އިންސާފު ލިބޭނެ ކަމަށް ދެކެމުން އައި ހުވަފެންތައް ވަރަށް ބޮޑަށް ފަނޑުވެއްޖެއެވެ. ސަބަބަކީ އެދުވަހު ގޯސްވީ މެމްބަރުން މިއަދު އެތިއްބެވީ އައިސް ގުޅިފައިވާ ކޯލިޝަނުގައި ހިމެނޭ ދެވަނައަށް އެންމެ ބޮޑު ޕާޓީ ކަމުގައިވާ ޖުމްހޫރީ ޕާޓީގެ މެމްބަރުންގެ ގޮތުގައެވެ. އެވެރިންގެ ބަހުންނަމަ ސަރުކާރަށް "ތާއީދުކުރާ" ފަރާތްތަކެއްގެ ގޮތުގައެވެ. އެއްކަލަ އަނިޔާވެރިން އެތިބީ އަދު އައިސް ސަރުކާރާ އެކު މަސްހުނި ވެގެންނެވެ. މިވީ ކިހިނެއްތޯ އަހާލުން ފިޔަވާ ރައްޔިތުންނަށް އަދު އެހޭނެ އިތުރު ސުވާލެއް ނެތެވެ. ގާސިމް ކުރެން އަހާލަން ބޭނުންވާ ސުވާލަކީ ހަމަ އެވެރިން މިހާރު މަނިކުފާނަށް ރަނގަޅުވީތޯއެވެ؟ މަނިކުފާނަށް ރައްދުކުރެއްވި ބަސްތައް މަތިން ހަނދާން ނެތުނީތޯއެވެ؟ މަނިކުފާނު އެހާ ހަނދާން ބަލިއްޔާ އަޅުގަނޑު މަނިކުފާނަށް ކުޑަކޮށް ހަނދާން ކޮށްލަދެވޭތޯ މަސައްކަތް ކޮށްލާނަމެވެ.\nގާސިމް އިބްރާހިމް ރިސޯޓު ހިންގަވަނީ ހުސް ނުހައްގުން ހޯދާފައިވާ ރަށްތަކުގައި ކަމަށާއި މުޅިންވެސް މަސައްކަތް ކުރައްވަނީ އަމިއްލަ އެދުމުގައި ކަމަށް ވިދާޅުވީ 18 ވަނަ ރައްޔިތުންގެ މަޖިލީހުގެ ވިލިމާލެ ދާއިރާގެ މެމްބަރު އަހުމަދު ނިހާން ހުސައިން މަނިކެވެ. އަދި ކޮންމެ ސަރުކާރެއްގައި ވެސް މަސައްކަތް ކުރައްވަނީ އަމިއްލަ އެދުމަށް ކަމަށާއި، ކޮންމެ ސަރުކާރަކުން ވެސް ގާސިމްގެ "ދޮލަނގަށް" ބައި އަޅަންޖެހޭ ކަމަށް ވެސް ވިދާޅުވީ ހަމަ އެ ނިހާންއެވެ. ދިވެހި ރައްޔިތުންނަށް ގާސިމް "ބޮޑު މުސީބާތަކަށް" ވެއްޖެ ކަމަށް ވެސް އޭރު ނިހާން ވިދާޅުވިއެވެ. އެ ދޮލަނގުގެ އެއް ކޮޅުގައި ހިއްޕަވަފައިގެން، އަދު ހުންނެވީ އެ "ބޮޑު މުސީބާތް" އަރިހުގައެވެ. ހަނދުމަފުޅު ވެއްޖެތޯއެވެ؟\nޖުމްހޫރީ ޕާޓީގެ ލީޑަރު ގާސިމަކީ ވަރަށް އަމިއްލަ އެދުން ބޮޑު ބޭފުޅެކޭ، އަބަދުވެސް ބޭނުންވަނީ ރައްޔިތުންގެ އޭނާގެ ކުރިމަތީގައި ސަލާން ޖަހަންށޭ ވިދާޅުވީ 18 ވަނަ ރައްޔިތުންގެ މަޖިލީހުގެ އިނގުރައިދޫ ދާއިރާގެ މެމްބަރު އިބްރާހިމް ފަލާހްއެވެ. މީގެކުރިން ޤާސިމް ރައްޔިތުންނަށް ވެފައިވާ އެހީއަކީ ހިތުންރުހުމުން ވީ އެހީއެއް ނޫންކަމަށާ، ޤާސިމް އަތުން ގިނަ ފައިސާ ޙަރަދުވެފައިވަނީ ސަރުކާރު ވައްޓާލުމަށް ކަމަށް ވިދާޅުވި ވެސް ހަމަ އެ ފަލާހްއެވެ. ގާސިމްއަކީ މުދަލާއި އަންހެނުންނަށްޓަކައި އުޅުއްވާ، އަމިއްލަ ފައިދާއަށް ނޫން ގޮތަކަސް އެއްވެސް ކަމެއް ގާސިމް ނުކުރައްވާނެ ކަމަށް ވިދާޅުވީވެސް ހަމަ އެ ފަލާހުއެވެ. އަދު "ސަލާންޖަހަން" އައިސް އެ ހުންނެވީ މަނިކުފާނުގެ އަރިހުގައެވެ. ހަނދުމަފުޅު ވެއްޖެތޯއެވެ؟\nގާސިމް އިބްރާހިމް ސިންގަޕޫރުގައި ހުންނަވާ ފިއްލަވައިގެން ދިޔައީ ކަމަށާއި އަނބުރާ ގެނެސް ދައުވާ ކުރަން ޖެހޭނެ ކަމަށް ވިދާޅުވީ ރައީސް ޔާމީން ސަރުކާރުގެ ހޯމް މިނިސްޓަރުކަން ކުރެއްވި އަޒްލީން އަހުމަދުއެވެ. މަނިކުފާނު ހިތުގެ އާލާސްކަންފުޅު ދިމާވެ، ރާއްޖެއިން ބޭރަށް ވަޑައިގަންނަވަން ހުއްދައަށް އެދުމުން، އިދާރީ ކަންތައްތަކެއް ފުރިހަމަ ނުވާކަމަށް ބުނެ މަނިކުފާނު ބޭސްފަރުވާއަށް ފޮނުވާލުން ހިފަހައްޓަވައިގެން ހުންނެވި އިރު، އެ އިދާރީ ކަންކަމާ ހަވާލުވެވަޑައިގެން ހުންނެވީ ހަމަ އެ އަޒްލީންއެވެ. އަދު ހުންނެވީ ރައީސް ޔާމިން ކުރެން "ފިއްލަވައިގެން" އައިސް "ފަރުވާއަށް" މަނިކުފާނު އަރިހުގައެވެ. ހަނދުމަފުޅު ވެއްޖެތޯއެވެ؟\nމިހެން ދައްކާފައި ހުރި ވާހަކަތައް ލިޔަންވެއްޖެ ނަމަ ހާސް ގަނޑުގެ ފޮތެއް މަދުވެ، އޭގައި ހިމަނަންޖެހޭ ބާބުތައް ވެސް ގިނަ ވާނެއެވެ. ގާސިމް އިބްރާހިމްއެވެ. މަނިކުފާނުގެ އަމިއްލަ ދޫފުޅުން، ކޯލިޝަން ހަލަބޮލި ކުރަން އުޅޭ ބަޔަކަށް ރައްޔިތުން ފުރުސަތު ނުދޭނެކަމަށް ވިދާޅުވެ މިއަދު ކޯލިޝަން ހަލަބޮލި ކުރައްވަނީ ޙުދު މަނިކުފާނެއް ނޫންތޯއެވެ. ރައީސް ޔާމިން މުޅި ގައުމު ފަސާދަކުރައްވަން ގެންގުޅުއްވި މަނާތަކުން ފެށިގެން ގޮސް ރިޔަލާއި ބޮޑުބޯތައް އައިސް މަނިކުފާނުގެ ސަފުތަކުގައި ތިޔަ އަތުރާލަނީ ހަމަ ގައުމަށް ފައިދާހުރި ގޮތެއް ކަމަށް ވިސްނަވާވަޑައިގެންފާ ކަމާއި މެދު ޝައްކެވެ. ނޫނީ ހަމަ އެވެރިން އެބުނިހެން ހަމަ އެހާވެސް އަމިއްލަ އެދުންފުޅު ބޮޑުވެގެންތޯއެވެ؟ ކޮންމެއަކަސް، ފަހަރަކު ކުޅިއަކުން ކުޅިއަކުން އައިސް ރައީސް ޔާމީންގެ މުޅި ކުޅި ބައިގަނޑު ޖޭޕީގައި އެތުރި ނިމެނީއެވެ.


SunOnline: Mbappe aa eku ithuru tharin thakakah covid jehijje\nއެމްބާޕޭއާ އެކު އިތުރު ތަރިންތަކަކަށް ކޮވިޑް ޖެހިއްޖެ\nޢަބްދުﷲ އައިމަން 08 Sep 2020, 11:22\nފީފާ ވޯލްޑް ކަޕް 2018ގައި އާޖެންޓީނާއާއި ފްރާންސް ކުޅުނު ގަދަ 16ގެ މެޗުގެ ތެރެއިން: އެ މެޗުން ފްރާންސް މޮޅުވީ 4-3ގެ ނަތީޖާއަކުން --- ފޮޓޯ/ އޭޕީ\nޕީއެސްޖީގެ ފޯވާޑް ކިލިއަން އެމްބާޕޭ އަދި މެންޗެސްޓާ ސިޓީގެ ދެ ތަރިން ކަމަށްވާ ރިޔާދް މަހްރޭޒް އަދި އެމެރިކަ ލަޕޯޓް ވެސް ކޮވިޑަށް ޕޮޒިޓިވްކަން އެކުލަބުތަކުން ހާމަކޮށްފި އެވެ.\nކޮވިޑަށް ޕޮޒިޓިވްކަން އިނގުމާ އެކު މިހާރު ކުރިއަށްދާ ނޭޝަންސް ލީގުގައި ވާދަކުރާ ފްރާންސްގެ ސްކޮޑުން އެމްބާއްޕޭ ވަކިވެފައިވާ އިރު، އޭނާ މިހާރު ވަނީ ހޯމް ކަރަންޓީން ވެފަ އެވެ. އެހެން ކަމުން ނޭޝަންސް ލީގު މެޗުތަކުގެ އިތުރުން ޕީއެސްޖީން ފްރެންޗް ލީގުގައި ވާދަ ކުރަން ހުރި ބައެއް މެޗުތައް ވެސް އޭނާއަށް ގެއްލޭނެ އެވެ.\nފްރާންސުން ރޭ ކުރި ޓްވީޓެއްގައި ބުނެފައިވަނީ އެމްބާޕޭ ކޮވިޑަށް ޕޮޒިޓިވް ކަމަށާއި، އެކަން އިނގުނީ ޕްރެކްޓިސް ކުރުމުގެ ކުރިން ޔޫއެފާއިން ކުރި ޓެސްޓްތަކުން ކަމަށް ބުނެފައިވެ އެވެ.\nއެމްބާއްޕޭ 21، ކޮވިޑަށް ޕޮޒިޓިވްވި އިރު މިދިޔަ ހަފުތާގައި ޕީއެސްޖީގެ ތިން ކުޅުންތެރިއަކު ވެސް ވަނީ އެ ބައްޔަށް ޕޮޒިޓިވްވެފަ އެވެ. އެ ކުޅުންތެރިންގެ ނަންތައް ޕީއެސްޖީން އޭރު ހާމަކޮށްފައި ނުވި ނަމަވެސް މީޑިއާ ރިޕޯޓްތައް ބުނާގޮތުން ނަމަ އެކުޅުންތެރިންނަކީ، ބްރެޒިލްގެ ތަރި ނޭމާއާއި އާޖެންޓީނާގެ މިޑްފީލަޑްރު އަންހެލް ޑި މާރިއާ އަދި ލިއަންޑްރޯ ޕްރޭޑެސް އެވެ.\nކޮވިޑްގެ ސަބަބުން ސީޒަނުގެ މެދަކާ ހަމައިން ކުރީ ސީޒަން ފްރާންސުން ކެންސަލް ކުރި އިރު ޕީއެސްޖީއަށް ވަނީ ޗެމްޕިއަންކަން ދީފަ އެވެ. އަދި އެހެންމެ އައު ސީޒަނުގެ ކުޅުން މިހާރު ފްރާންސުގައި ފަށާފައިވާ އިރު ޗެމްޕިއަންސް ލީގުގެ ވަރުބަލިކަން އޮތުމާ އެކު ޕީއެސްޖީއަށް ވަނީ އެ ޓީމު ކުޅެން އޮތް ފުރަތަމަ މެޗު ފަސްކޮށްދީފަ އެވެ.\nޕީއެސްޖީގެ ފުރަތަމަ މެޗު ފަސްކުރިއިރު، މީގެ ކުރިން ފްރެންޗް ލީގު ހުޅުވާ މެޗުގައި މާސޭ އާއި ސެއިންޓް އެޓިއެން ބައްދަލުކުރަން އޮތް މެޗުވެސް ވަނީ ފަސްކޮށްފައެވެ. އެ މެޗު ފަސްކުރީ މާސޭއިން ކޮވިޑް-19 ގެ ކޭސްތަކެއް ފެނުމާއެކުއެވެ. އެލްއެފްޕީން މީގެ ކުރިން ވަނީ ކޮވިޑް-19 ގެ ކޮމިޓީއެއް އުފައްދާ، ލީގު ތާވަލަށް ބަދަލުތަކެއް އައުން އެކަށީގެންވާ ކަމަށް ބުނެފައެވެ.\nމީގެ އިތުރުން މެންޗެސްޓާ ސިޓީއަށް ކުޅެމުން އަންނަ ދެ ކުޅުންތެރިން ކަމަށްވާ ލަޕޯޓްއާއި މަހްރޭޒް ވެސް ކޮވިޑަށް ޕޮޒިޓިވްވެފައިވާކަން އެކުލަބުން ވަނީ ހާމަކޮށްފަ އެވެ. ނަމަވެސް އެކުޅުންތެރިންގެ ފަރާތުން ބަލި ހުރިކަމުގެ އަލާމާތްތައް ނުފެންނަ ކަމަށާއި، މިހާރު އެކުޅުންތެރިން ތިބީ ކަރަންޓީން ކުރެވިފައިވާ ކަމަށް ކުލަބުން ވަނީ ބުނެފަ އެވެ.


ދުންފަތުން ... ހައްތާވެސް ގެއްލުން | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް ދުންފަތުން ... ހައްތާވެސް ގެއްލުން\nދުންފަތުން ... ހައްތާވެސް ގެއްލުން\n03 މޭ 2005\n2005 ވަނަ އަހަރު ޖެހޭއިރު، އަހަރަކު މަރުވާ މީހުންގެ ޢަދަދު 10 މިލިއަނަށް އަރާނެއެވެ. މިވަގުތު ދުންފަތުގެ އިސްތިޢުމާލު ކުރާ 650 މިލިއަން މީހުންނަކީ، ޞިއްޙި ގޮތުން ބޮޑެތި ނުރައްކާތަކާއި ކުރިމަތިލާން ތައްޔާރުވެފައި ތިބިބައެކެވެ.\nބަލިތައް ޖެއްސުމުގެ ހުރިހާ ސަބަބުތަކުގެ، ލިސްޓުގެ ހަތަރުވަނާގައި ވަނީވެސް ދުންފަތްކަން ހަނދާންކޮށްލަން ޖެހެއެވެ. މި ނުރައްކާތެރި ވަބާގެ ސަބަބުން ދުނިޔެއާއި ކުރިމަތިވެފައި ވަނީ ހަމައެކަނި ޞިއްޙީ ނުރެއްކަލެއް ނޫނެވެ. ކިއެއްތަ މި ވަބާގެ އަސަރު ދުނިޔޭގެ އިޤްތިސާދަށާއި ޤައުމުތަކުގެ އިޤްތިޞާދަށްވެސް، މީހަކަށް ޚިޔާލަށްވެސް ނުގެނެވޭ މިންވަރެއްގެ ގެއްލުން ވަމުން އެބަދެއެވެ. އެހެނީ މީހުންގެ އުފެއްދުންތެރިކަން އޭގެ އެންމެ މައްޗަށް ދާ ޢުމުރަށް ދިއުމުގެ ކުރިން، ދުންފަތާއި ހެދި މަރުވެއެވެ. ދުންފަތުގެ ދުންފަތާއި ގުޅުން ހުރި ތަފާތު ބަލިތަކާއި، އެ ބޭނުން ކުރަން ނަގާ ވަގުތުގެ ސަބަބުން، ދުންފަތުގެ އިސްތިޢުމާލު ކުރާ މީހުންގެ އުފެއްދުންތެރިކަންވެސް އެ ނުން މީހުންނަށްވުރެ، ދަށެވެ. 1994 ވަނަ އަހަރު ކުރެވުނު ދިރާސާކަން ދެއްކި ގޮތުގައި، ދުންފަތުގެ ސަބަބުން ދުނިޔޭގެ އިޤްތިޞާދަށް އަހަރަކު، 200 ހާސް މިލިއަން ޑޮލަރުގެ ގެއްލުންވެއެވެ. މީގެތެރެއިން ތިންބައިކުޅަ އެއްބަޔަކީ ތަރައްޤީވަމުން އަންނަ ޤައުމުތަކަށްވާ ގެއްލުމެވެ.\nމުއްސަނދީން ސިގިރޭޓު ބުއިމުން ލިބެނީ ހަމައެކަނި ޞއްޙީ ގެއްލުމެކެވެ. ނަމަވެސް ފަޤިރުން މި ބުއިމާ، އެމީހުންގެ ފަޤީރުކަން އިތުރުވާކަން މިފަދަ މީހުންނަކަށް ނޭނގެއެވެ. އެންމެ ދަށް އާމްދަނީ ލިބޭ ޤައުމުތަކުގައިވެސް، ޢާއިލާތަށް ބަލަހައްޓަން ޖެހޭމީހުން، އާމްދަނީގެ 10 އިންސައްތަ ހޭދަކުރަނީ ދުންފަތަށެވެ. މީގެ މާނައަކީ ކުދިންގެ ތަޢުލީމަށާއި، ކާނާ އަދި ޞިއްޙީ ފަރުވާ ހޯދުމަށް، މިފަދަ ޢާއިލާތަކުގައި ހުންނަ ފައިސާ މަދުވުމެވެ. އަނެއްކޮޅުން ބައްޕަ ނުވަތަ މަންމަ ދުންފަތުގެ އިސްތިޢުމާލު ކުރުމުން ލިބޭ ކުދިންގެ ޞިއްޙަތު ދަށްވެ، ލިބިފައި ތިބޭ ކުދިންނަށް ނުސީދާގޮތުގައި ބޮވޭ ދުމުގެ ސަބަބުން ތަފާތު ޞިއްޙީ މައްސަލަތަކަކާއި ކުރިމަތިލާން ޖެހުމެވެ.\nދުންފަތުގެ ސަބަބުން މުޖްތަމަޢުތަކަށް ލިބެމުންދާ ބޮޑެތި ގެއްލުންތަކަކީ އަވަސް ގޮތެއްގައި، ހުއްޓުވަން ޖެހިފައިވާ ކަމެކެވެ. ބައެއް ތަޖުރިބާތަކުން ސާބިތުވެފައިވާ ގޮތުގައި، ދުންފަތުގެ ވަބާ ހުއްޓުވިދާނެ ހަރުދަނާ ފިޔަވަޅުތަކެއް، ކެރިގެން އަޅައިފިނަމަ، އެޅެން އެބަހުއްޓެވެ. އެންމެ ފުރަތަމަ ފިޔަވަޅަކީ ފުޅާދާއިރާއެއްގައި ދުންފަތާއި މެދު، ޢާއްމުން ހޭލުންތެރި ކުރުމެވެ. އަދި ސީދާ ނުވަތަ ނުސީދާ ގޮތުގައި ކުރެވެ ސިގިރޭޓު އިޝްތިހާރު މަނާކުރުމާއި، ޑިއުޓީ މަތިކުރުމަކީވެސް ކުރެވިދާނެ ކަމެކެވެ. ހަމައެހެންމެ ހުރިހާ ޢާއްމުތަންތަނެކީ ދުންފަތުން ސަލާމަތް ކުރެވިފައިވާ ތަންތަނަށް ހެދުމާއި، ސިގިރޭޓި ފޮށީގައި އެންމެންނަށްވެސް ކިޔަން އެގޭނެހެން އަމިއްލަ ބަހަކުން، ދުންފަތުން ލިބޭ ގެއްލުން ހާމަކޮށްފައި ލިއުން ކޮޅެއް ބެހެއްޓިދާނެއެވެ.\nދުންފަތުގެ އިސްތިއުމާލު ކުރުމުން މައިމީހާއަށާއި ދަރިފުޅަށް ލިބޭ ގެއްލުން\nދުންފަތުގެ އިސްތިއުމާލު ކުރުން ހުއްޓާލުމަށް ކުރެވިދާނެ ދިހަ ކަމެއް !\nސިގިރެޓާއި ބެހޭ، ސުވާލު ޖަވާބު\nސިގިރެޓާއި ބެހޭގޮތުން އެގެން މުހިންމު ކަންތައްތައް\nދުންފަތުގެ ދުމުން ލިބޭ ގެއްލުންތައް\nދުންފަތް ކޮންޓްރޯލްކުރުމަށް ކުރެވިފައިވާ މަސައްކަތްތައް\nބޯއެނބުރުމާއި، މޭނުބައިކޮށް ހޮނޑުލުން\nމާބަނޑު ދުވަސްވަރާއި ވިހެއުމަށްފަހު އުރަމައްޗަށް އަންނަ ބަދަލުތައް\nބަނޑަށް6މަސްވުމަށްފަހު ޖިންސީ ގުޅުން ހިންގުމަކީ ރައްކާތެރި ކަމެއްތަ؟


ހަނިމާދޫ ފަޅުތެރޭގައި ތިން ރިސޯޓު ހަދާނަން: ކައުންސިލުގެ ރައީސް – Haftha\nTue, 18 January, 2022, 2:27 am\nހަނިމާދޫ --- ފޮޓޯ/ ސިމްހެސަން ފޮޓޯސް\nހަނިމާދޫ ފަޅުތެރޭގައި ތިން ރިސޯޓު ހަދާނަން: ކައުންސިލުގެ ރައީސް\nހދ. ހަނިމާދޫގެ ފަޅުތެރޭގައި މަދުވެގެން3ރިސޯޓު ހަދަން ނިންމާފައި ވާކަމަށް އެ ކައުންސިލުގެ ރައީސް އަބްދުއްސައްތާރު ހަސަން ވިދާޅުވެއްޖެއެވެ.\nއަބްދުއްސައްތާރު އެފަދައިން ވިދާޅުވެފައި ވަނީ ފަތުރުވެރިކަން ޕްރޮމޯޓު ކުރުމަށް އުތުރުގެ ރަށްތަކަށް ޓޫރިޒަމް މިނިސްޓްރީން ކުރާ ދަތުރެއްގެ ތެރެއިން ހަނިމަދޫ އަށް ޒިޔާރަތްކޮށް، އެރަށު އިޖުތިމާއީ މަރުކަޒުގައި ބޭއްވި ޖަލްސާއެއްގައެވެ. އެ ޖަލްސާގައި ޓޫރިޒަމް މިނިސްޓަރު އަބްދުﷲ މައުސޫމްއާއި، ހދ. އަތޮޅު ކައުންސިލުގެ ރައީސް ބައިވެރިވެވަޑައިގެންނެވިއެވެ.\nއެކަމާ ގުޅިގެން އިތުރު ތަފްސީލު ދެއްވަމުން އަބްދުއްސައްތާރު “ހަފްތާ” އަށް ވިދާޅުވީ، ތިން ރިސޯޓާއެކު ގެސްޓް ހައުސްތަކެއްވެސް އެ ރަށުގައި ތަރައްގީ ކުރުމަށް ނިންމާފައި ވާކަމަށެވެ. އަދި އެ މަޝްރޫއުގެ ދަށުން ޖުމްލަ 1،000 އެއްހާ އެނދު ގާއިމު ކުރެވޭނެ ކަމަށް މައުލޫމާތު ދެއްވިއެވެ.\nއޭގެ އިތުރުން، އެ މަސައްކަތަށް ޝައުގުވެރިކަން ހުރި ފަރާތެއް ހޯދުމުގެ މަސައްކަތް މިހާރު ކުރަމުން ދާކަމަށާއި، ބައެއް ފަރާތްތަކުން މިހާރު ޝައުގުވެރިކަން ފާޅުކޮށްފައި ވަކަމަށް އަބްދުއްސައްތާރު ވިދާޅުވިއެވެ. އަދި ކުރެހުންތަކާއި ޕްލޭންތައް ފައިނަލް ކުރުމުގެ މަސައްކަތް ކުރަމުން ދާކަމަށް ވިދާޅުވިއެވެ.\nއަބްދުއްސައްތާރު ވިދާޅުވީ ރިސޯޓުތައް ހެދުމަކީ އެ ކައުންސިލުގެ ވަރަށް ބޮޑު އުންމީދެއް ކަމަށާއި، އަމާޒަކީ ދައުރު ނިމުމުގެ ކުރިން އެ މަސައްކަތް ނިންމުން ކަމަށެވެ.\nފާހަގަ: ހދ. ހަނިމާދޫ, ޓޫރިޒަމް


Velidhoo Resort gai anehkaa ves touristaku maruvhejje\nއެމްއެންޑީއެފްގެ ކަނޑު އުޅަނދެއް: -- ފޮޓޯ: އެމްއެންޑީއެފް\nއއ. ވެލިދޫ އައިލެންޑް ރިސޯޓުން ޑައިވީނަށް ގޮސް އުޅުނު ފަތުރުވެރިއަކު މިއަދު މަރުވެއްޖެ އެވެ. މިއީ މިފަހުން އެ ރިސޯޓްގައި މަރުވި ދެ ވަނަ ޓޫރިސްޓް މީހާ އެވެ.\nޑައިވް ކުރަން އުޅެނިކޮށް ހާލު ބޮޑުވެގެން އެ މީހާ މަރުވީ، އއ. ބޮޑުފުޅަދޫ ސިއްހީ މަރުކަޒުގައި ފަރުވާ ދިނުމަށް ފަހު ސީއެމްބިއުލަންސްގައި އިތުރު ފަރުވާޔަށް، އެ ފަތުރުވެރިޔާ މާލެ ގެނައި މަގުމަތީގަ އެވެ. އޭނާ މާލެ ގެނައި، މިއަދު މެންދުރު 2:30 ހާއިރު ކަމަށް އެމްއެންޑީއެފް އިން ބުންޏެވެ.\nއަައިޖީއެމްއެޗްގެ މީޑިއާ އޮފިޝަލް އަވަސް އަށް ވިދާޅުވީ، އެފަތުރުވެރިޔާ އިތުރު ފަރުވާ ގެނައިރުވެސް ވަނީ މަރުވެފައި ކަމަށެވެ. ފަތުރުވެރިޔާ މަރުވެފައިވަނީ ކޮން ސަބަބަކާ ހެދި ކަމެއް އަދި ސާފު ނުވާކަމަށް ވެސް އައިޖީއެމްއެޗް އޮފިޝަލް ވިދާޅުވި އެވެ.\nއެއީ ކޮން ގައުމެއްކަން ފަތުރުވެރިއެއްކަން އަދި ސާފެއް ނުވެ އެވެ.\nމި މަހުގެ 12 ވަނަ ދުވަހު ވެލިދޫ އައިލެންޑް ރިސޯޓްގައި ފަތުރުވެރިއަކު މަރުވީ މޫދަށް އެރިއުޅެނިކޮށް ގެބިގެން އެވެ. މީގެ އިތުރުން ވެސް މިފަހަކަށް އައިސް ފަތުރުވެރިން ގެބިގެން މަރުވުމުގެ މައްސަލަތައް އަންނަނީ އިތުރުވަމުން އެވެ.\nއައިޖީއެމްއެޗް އެމްއެންޑީއެފް ޓޫރިޒަމް + މަރު\nމަރުވެފައި އޮތް ފަތުރުވެރިއެއްގެ ހަށިގަނޑު ފެނިއްޖެ


BREAKING NEWS: Balcony Gai Barahanaavi Dubai Anhenunthah Hayyarukoffi - Vaguthu\nދުބާއީގައި އަންހެނުންތަކެއް އެމީހުން ދިރިއުޅޭ އެޕާޓްމަންޓްތަކުގެ ބެލްކަންޏަށް ނިކުމެ ބަރަހަނާވި މައްސަލައިގައި ގިނަ ބަޔަކު ހައްޔަރުކޮށްފައިވާ ކަމަށް ދުބާއީ ފުލުހުން ބުނެފިއެވެ.\nހައްޔަރުކުރި މީހުންގެ ތެރޭގައި ހިމެނެނީ ދުބާއީގެ ކިތައް އަންހެނުން ކަމެއް އަދި ފުލުހުން ހާމައެއް ނުކުރެއެވެ. ނަމަވެސް ހައްޔަރު ކޮށްފައިވާ މީހުންގެ ތެރޭގައި ޔޫކްރޭންގެ 11 އަންހެނުން ހިމެނޭކަމަށް ޔޫކްރޭންގެ ކޮންސިއުލޭޓުން ބުނެއެވެ. އަދި ރަޝިއާގެ އަންހެނަކު ވެސް ހައްޔަރު ކޮށްފައިވާ ކަމަށް އެގައުމުގެ މީޑިއާތަކުން ބުނެއެވެ.\nދުބާއީގެ ފުލުހުން ބުނާ ގޮތުގައި ދުބާއީގެ މެރީނާ ސަރަހައްދުގެ ގިނަ އަދަދެއްގެ އަންހެނުން ބަރަހަނާ ވެގެން ބެލްކަންޏަށް ނިކުތީ ސަމާލުކަން ހޯދުމުގެ ގޮތުން ސްޓަންޓެއް ޖައްސާށެވެ. އެމީހުން މިއަމަލު ހިންގާފައި ވަނީ މިދިޔަ ހޮނިހިރު ދުވަހު ދުވާލުގެ ވަގުތުގައެވެ.\nފަތުރުވެރިންނަށް ވަރަށް ބޮޑަށް ހުޅުވާލާފައި އޮތް ނަމަވެސް ޔޫއޭއީ އަކީ ހަރުކަށި ގާނޫނުތަކަކަށް އަމަލު ކުރަމުން އަންނަ ގައުމެކެވެ. އެގައުމުގައި ބަނގުރާ ބުއިން ފަދަ ކަންކަން ވެސް އާއްމު ތަންތަނުގައި ކުރެވޭނީ ލައިސަންސް އޮތް ފަރާތްތަކަށެވެ. އެނޫން ފަރާތްތަކުން އެފަދަ އަމަލެއް ހިންގައިފިނަމަ ޖަލު ހުކުމެއް އަންނާނެއެވެ.\nއާއްމު ތަންތަނުގައި ބަރަހަނާ ވުން ފަދަ ކަމެއް ނުވަތަ އާއްމު އިޖުތިމާއީ މިންގަނޑާއި ހިލާފު އަމަލެއް ހިންގައިފިނަމަ ހަމަސް ދުވަހަށް ޖަލަށް ލުމާއިއެކު 5000 ދިރުހަމުން ޖޫރިމަނާ ކުރުމުގެ އަދަބެއް އަންނާނެއެވެ. އަދި ބަރަހަނާ މަންޒަރު ފެންނަ ފޮޓޯ އާއި ވީޑިއޯ ފެތުރުމަކީ ވެސް ޔޫއޭއީގައި އަދަބު ކަނޑައެޅިފައިވާ ކުށެކެވެ.\nރަޝިއާގެ މީޑިއާތަކުން ބުނާ ގޮތުގައި މިކަން ރާވާފައި ވަނީ ރަޝިއާގެ ފިރިހެނެކެވެ. އޭނާ ވެސް މިހާރު ހައްޔަރުކޮށްފައިވާ ކަމަށް ރަޝިއާގެ މީޑިއާތަކުން ބުނެއެވެ.\nބެލްކަނީގައި ބަރަހަނާވި އަންހެނުންގެ މައްސަަލަ ދުބާއީ ފުލުހުން ބަލަމުން ގެންދަނީ ހާއްސަ އިސްކަމެއް ދީގެންނެވެ.\nއޭޕްރީލް 5, 2021 21:20\nބަރާބަރު.ތިމީހުންނަށް ރަނގަޅު އަދަބެއްދެއްޗޭ.\nއޭޕްރީލް 5, 2021 22:48\nކައިޒީން... ހައްޔަރެއް ނުކުރޭބާ 🥴\nއޭޕްރީލް 7, 2021 16:04\nއަދި ހާމަ ނުކުރާ ޤައުމްތަކުގެ މީހުން އެބަތިދޯ.. އަނެއްކާ އެކަމްޔަ އެކޮއިވެސް ދިޔައީ..\nއޭޕްރީލް 5, 2021 22:58\nބަލަގަ ކަލޭމެން ހޭގަތަ ތިތިބީ\nއެ އަންހެނުންގެ ތެރޭގައި ތިބީ ހުސް ޔޫކްރޭނިއަން އަދި ރަޝިއަން މޮޑެލުން 🤦♀\nދޮގު ހަބަރު ނުފަތުރާބަލަ ކަލޭމެންވެސް ދެން\nއޭޕްރީލް 6, 2021 19:51\nދެން ދުވަހަކުވެސް ބަރަހަނާ ނުވާވަރުގެ ގަދަފަދަ އަދަބެއްދޭތި


BML ge muvazzafun madu madun mulhi Raajje saafu kuranee\nބީއެމްއެލްގެ މުވައްޒަފުން މަޑުމަޑުން މުޅި ރާއްޖެ ސާފުކުރަނީ\nއަޅުގަނޑުމެން ވަށައިގެންވާ ތިމާވެއްޓަކީ އަޅުގަނޑުމެންގެ މިލްކެކެވެ. އެ މިލްކުން ފައިދާ ލިބިގަނެ ރައްކާތެރިކުރުމަކީ އެންމެންގެވެސް ޒިންމާއެެކެވެ. އިންސާނީ ތަބިއްޔަތު ހުންނަގޮތުން ބައެެއް ފަހަރުގައި އަޅުގަނޑުމެންގެ މިލްކުތަކާއި މެދު ފަރުވާކުޑަކޮށްލެވޭތަން އާދެއެވެ. އެ މިލްކު ގެއްލިދާނެ ފަދަ އެތައް އަމަލެއް، އެނގުމާއި ނޭނގުމުގެ ތެރެއިންެވެސް ކުރެއެވެ.\nތިމާވެއްޓަށް ކުނި އުކުމަކީ މިފަަދަ އަމަލެއްގެ މިސާލެކެވެ. ފުރިހަމަ މިލްކުގައި އަމާނާތެއް އޮއްވާ، އެ އަމާނާތަކަށް ވަރަށް ބޮޑަށް ޚިޔާނާތްތެރިވެފައިވާ ކަމެކެވެ. ތިމާވެށި ހަލާކުގެ ތެެރެއަށް މި ހުށައެޅެނީ އަޅުގަނޑުމެންގެ އަމިއްލަ އަތުން އެއްލާލެވޭ ކުނިބުނި ފަދަ ތަކެތިންނެވެ.\nނަމަވެސް މިފަދަ ކަންކަމުން ލިބޭ ގެއްލުންތައް މަދުކޮށް، އެކަންކަން ކުރުން ހުއްޓުވުމަށް ދުނިޔޭގެ އެކި ކަންކޮޅުތައް ފަދައިން އަޅުގަނޑުމެންގެ ޖަޒީރާރާާއްޖޭގައިވެސް މިދަނީ ގިނަގުނަ ކަންތައްތަކެއް ކުރެވެމުންނެވެ. އެގޮތުން ދިވެހިންގެ ގައުމީ ބޭންކް، ބޭންކް އޮފް މޯލްޑިވްސްގެ ހީވާގި މުވައްޒަފުން ކުރަމުންދާ ކަންކަަމަކީ ފާހަގަކޮށްލެވޭ ކަންކަމެވެ.\nބީއެމްއެލްެގެ މުވައްޒަފުން ވަނީ ދުނިޔޭގެ ތިމާވެށީގެ ދުވަހާއި ގުޅުވައިގެން އީދު ޗުއްޓީގައި ޚާއްސަކަމެއް ހިންގާފައެވެ. އެގޮތުން ސޯޝަލް މީޑިޔާގެ އެކިއެކި ވަސީލަތްތައް ބޭނުންކޮށްގެންވަނީ ޓްރޭޝްޓެގްއެމްވީގެ ނަމުގައި މުހިންމު ހަރަކާތެއް ބާއްވާފައެވެ. މި ހަަރަކާތުގެ ދަށުން ބޭންްކްގެ މުވައްޒަފުން މި ފިތުރު އީދު ޗުއްޓީގައި ދަތުރުކުރި ތަންތަނުގެ ގޮނޑުދޮށްތަކާއި އެހެނިހެން ތަންތަން، އެފަރާތްތަކުގެ އާއިލާއާއި ރަހުމަތްތެރިންނާއި އެކު ސާފުކޮށްފައެވެ.\nމި ފަރާތްތަކުން ތިމާވެށި ސާފުކުރުމަށްފަހު ކުރިއާއި މިހާރު އަޅާކިޔާ ފޮޓޯތައްލުމުން، ގިނަބަޔަކު ވަނީ އާންމުން ކުނިއަޅާ މިންވަރާއި މެދު ކަންބޮޑުުވުންތައް ފާޅުކޮށްފައެވެ.\nއަދި ގިނަބަޔަކު ވަނީ ބީއެމްއެލްގެ މުވައްޒަފުންގެ މި ހަރަކާތަށްްވެސް ތައުރީފްކޮށްފައެވެ.\nތިމާވެށީ ބޭންކް އޮފް މޯލްޑިވްސް\nބީއެމްއެލްއިން ހުޅުމާލޭގައި ޑޮލަރ އޭޓީއެމްއެއް ހުޅުވައިފި04 days ago\nމުޅި ރާއްޖެ ސާފުކުރުމުގެ ޕްރޮގްރާމެއް ފަށަނީ01 week ago\nލާމާފަރު: މިފަހަރު މޫދު ދިރުންތަކުގެ ހިމާޔަތުގައި01 week ago\nޒަޚަމްވެފައި އޮތް ވެލައެއް ހަނިމާދޫ ކައިރިން ސަލާމަތްކޮށްފި03 weeks ago\nބީއެމްއެލްއިން ދަނގެތީގެ ކޮންމެ ގެއަކަށް ތިމާާވެއްޓާއި ރަށްޓެހި ކޮތަޅުދީފި01 month ago\nބީއެމްއެލްގެ ބޯޑަށް ޝަރީފްގެ ނަމެއް ނުފޮނުވާ01 month ago


India Aa Lanka Ge Coastguard Manavaru Thakeh Raajje Ah - Vaguthu\nމިއަދު ރާއްޖެއައި އިންޑިއާގެ ކޯސްޓުގާޑް/ ފޮޓޯ: އެމްއެންޑީއެފް\nއިންޑިއާ އާއި ސްރީލަންކާގެ ކޯސްޓްގާޑްގެ މަނަވަރުތަކެއް ރާއްޖެއަށް އަތުވެއްޖެއެވެ.\nއެމްއެންޑީއެފުން ވިދާޅުވީ ކަނޑުމަތީގެ ތަމްރީންތަކެއް ހެދުމަށްޓަކައި ރާއްޖެ އައީ އިންޑިއާގެ އައިޖީއެސް ވަޖްރާ އާއި އައިސީޖީއެސް އަޕްރޫވާ ކަމަށަވެ. އަދި ލަންކާއިން އައީ އެސްއެލްސީޖީއެސް ސުރަކްޝަ ކަމަށް ވެސް އެމްއެންޑީއެފް އިން ވިދާޅުވިއެވެ.\nއެ ތިން ކޯސްޓުގާޑް ރާއްޖެ އައީ މި މިއަދުން ފެށިގެން މި މަހުގެ 24 ވަނަ ދުވަހާ ހަމަޔަށް ރާއްޖެ، ލަންކާ އަދި އިންޑިއާ ގުޅިގެން ހިންގުމަށް ހަމަޖެހިފައިވާ އެކްސަސައިޒް ދޯސްތީ އަށެވެ. އެ ތަމްރީނުތައް ކުރިއަށްގެންދާތާ މިހާރު 30 އަހަރުވެއްޖެއެވެ.\nމި ތިން ގައުމު ގުޅިގެން ކަނޑުގެ ސަރަހައްދުތައް ޕެޓްރޯލް ކުރުމަށް ދޭތެރެ ދޭތެރެއިން އެކި ކަހަލަ އޮޕަރޭޝަންތައް ހިންގައެވެ. އަދި މި ސަރަހައްދުގެ ގައުމުތައް ގުޅިގެން ކޮންމެ އަހަރަކު ކަހަލަގޮތަކަށް އަސްކަރިއްޔާގެ އިސްވެރިން ބައްދަލުވެ އެކި ދާއިރާތަކުން ކުރިއެރުވުމާއ ގުޅޭ ގޮތުން މަޝްވަރާވެސް ކުރެވެއެވެ. އެގޮތުން ސަރަހައްދުން ސަލާމަތާއި ރައްކާތެރިކަން ވަރުގަދަކުރުމަށާއި، ކަނޑުމަތީ ހިންގާ ކުށްތައް ހުއްޓުވުމާ ގުޅޭ މަޝްވަރާތައްވެސް ދަނީ ކުރަމުންނެވެ.\nއިންޑިއާ ކަނޑުގެ ސަރަޙައްދުގެ ސުލްހައާއި، ހަމަޖެހުމާއި، ދެމެހެއްޓެނިވި އިގްތިސާދީ ދުވެލި ކަށަވަރުކުރުމަށްޓަކައި، މި ސަރަޙައްދުގެ ހުރިހާ އަވަށްޓެރި ގައުމުތަކުން، ގުޅުން ބަދަހިކުރަންޖެހޭ ކަމަށް އެންމެ ފަހުން އިންޑިއާގައި ބޭއްވި ޑިފެންސް ކޮންކޮލޭވް ގައި ވަނީ ބާރުއަޅާފައެވެ.\nމިދިޔަ އަހަރު ސްރީލަންކާގެ ކޮލަމްބޯގައި ބޭއްވުނު ހަތަރުވަނަ ނޭޝަނަލް ސެކިއުރިޓީ އެޑްވައިޒާ ލެވެލްގެ ޓްރައިލޭޓަރަލް ބައްދަލުވުމުގައިވެސް ރާއްޖެއިން ބައިވެރިވެފައެވެ. ރާއްޖޭގެ ފަރާތުން ބައިވެރިވެވަޑައިގެންނެވީ ޑިފެންސް މިނިސްޓަރު މާރިޔާ އަހަުމަދު ދީދިއެވެ.\nއެ ބައްދަލުވުމުގެ ނަތީޖާތަކުގެ ތެރޭގައި އޮބްޒާވާ ސްޓޭޓްތައް ހިމެނުމަށް މަޝްވަރާތައް ފުޅާކޮށް، މެރިޓައިމް އަދި ސަލާމަތީ ކަންކަމާއި ގުޅުންހުރި އެހެނިހެން މައްސަލަތައް ހިމެނުމަށާއި، ތިން ގައުމުގެ މެދުގައި އިންޓެލިޖެންސް މައުލޫމާތު ހިއްސާކުރުން ފުޅާކުރުމަށް ވަނީ ނިންމައިފައެވެ.\nއިންޑިޔާ އެކަނި އައީމަ އައުޓް ގޮވާތީ ... ތަފާތު ކޮށްލީ ދޯ\nޔެސް ހަމަ ތިޔަބުނިހެން މިމީހުން މިހެދީ! ރައްޔިތުންގެ ލޮލުގަ އަނދުނެއް އަޅުވާލީ!! މައްސަލައެއް ނެތޭ ތަމްރީނު ޕްރުގުރާމެއްގަައި ކުރު މުއްދަތަކަށް ބަޔަކު އަޔަސް! އެގޮތަށް އެމެރިކާ ސިފައިންވެސް އައިސް ޓްރެއިނިންގް ދީފަ އެކިއެކި ޕްރުގުރާމުތައް ހިންގާފަ ހަމަދަނީ!! އެކަމަކު މިސަރުކާރުން މިއުޅެނީ އަޑިނޭގޭ އެއްބަސްވުންތައް ހަދައިގެން އިންޑިޔާގެ ސިފައިން މިރާއްޖޭގެ އެކި ސަރަޙައްދުތަކުގައި ދިގު މުއްދަތަށް ބައިތިއްބައިގެން!! އެއީ ކަނޑައެޅިގެން ގޯސްކޮށް ގާނޫނު އަސާސީއާވެސް ޚިލާފަށް މިސަރުކާރުން ކޮށްގެން އުޅޭ ޣައިރުގާނޫނީ ކަމެއް!! އެކަން ހުއްޓުވަން ރައްޔިތުން އަޑުއުފުލަނީ!! މިގައުމުގައި ބައިތިއްބައިގެން އުޅޭ 100 އިންޑިޔާ ސިފައިން މިރާއްޖެއިން ބާލަން ރައްޔިތުން އަޑުއުފުލަނީ! ގައުމުގެ އިސްތިގުލާލާ މިނިވަންކަން މިސަރުކާރުން ނަގާލައިގެން އުޅޭތީ އެޚާއިނުންތައް ހިފާ ހައްޔަރުކުރަން ރައްޔިތުން ގޮވަނީ!! މިކަހަލަ މަކަރުތައް ހަދައިގެން އެއަޑު ކަނޑުވާލަން މިސަރުކާރުން ކުރާ އެއްވެސް މަސައްކަތެއް ކާމިޔާބުނުވާނެ!!\nކެރެފާ ބުޅީގަ ޖެހިފައި\nނޮވެމްބަރު 20, 2021 15:07\nއިންޑިއާ ލަންކާ އައުޓް 😸\nނޮވެމްބަރު 20, 2021 12:25\nއިންޑިޔާ ބަހުރުވައިން ދޯ ނަންވެސް ދޭންޖިހެނީ.... މާތް ﷲ އާއި ވަކީލު\nނޮވެމްބަރު 20, 2021 13:44\nއިންޑިޔާގެ މިލިޓަރީ ހަންފެތުރުން..\nއޭ، ކަލޭމެން ރާއްޖެ ހިފަންތަ ތިއުޅެނީ.... އަންގާލައިގެން އުޅެބަލަ


Basnaafushi - IQ Ge Faraathun Kokkomenah Dhin Hadhiyaa Eh - Vaguthu\nބަސްނާފުށި - އައިކިއުގެ ފަރާތުން ކޮއްކޮއަށް ދިން ހަދިޔާ!\nއިގްބާލް އިންޓަރވިއު ދެނީ..\nއަހްމަދު އިގްބާލް ނުވަތަ އާންމު ނަމުންނަމަ އައިކިއު ވާހަކަލިޔުމުގެ ދުނިޔެއަށް ވަނީ އުމުރުން އެންމެ 17 އަހަރުގައި މީޑިއާނެޓް އެންޓަރޓެއިމެންޓް ގައިޑް މެގަޒިންގައި މަސައްކަތް ކުރަމުން ދަނިކޮށް ލިބުނު ފުރުސަތެއްގެ ތެރެއިންނެވެ. އެ މަޖައްލާއަށް ލިޔުނު ކުރުވާހަކަތަކަށް ލިބެމުންދިޔަ ތަރުހީބާއި އެކު 2010 ވަނަ އަހަރު އިގްބާލް އެވާހަކަތަށް ވާހަކަ.ކޮމްގައި ޝާއިއުކުރަން ފެށިއެވެ.\nވާހަކަ.ކޮމްގައި އައިކިއުގެ ވާހަކަތަށް ޝާއިއުކުރުމާއި އެކު ވަރަށް އަވަހަށް އެވާހަކަ ވައިގެ ތެރޭގައި ހިފައިގެން ދިޔައެވެ. އެހެންކަމުން ދެން އޭނާ މިސްރާބުޖެހީ އެވާހަކަތަށް އަމިއްލަ ގޮތުން ޕަބްލިޝްކޮށް ނެރުމަށެވެ.\n"2012 ވަނަ އަހަރު "އެހެނަސް ހަމަ ލޯބިވެޔޭ އަދި ލޯބިވާވަރު ބުނަން ހާދަ ބޭނުންވެޔޭ" ކިޔާ ވާހަކައެއް ފުރަތަމަ ޕަބްލިޝްކުރީ. އެއަށްފަހު އޭގެ ތަރުހީބު ބަލާފަ ދެންތިބި ފޮތްތައް" "ވަގުތު"އާ ވާހަކަ ދައްކަމުން އައިކިއު ބުންޏެވެ.\nއައިކިއު ބުނި ގޮތުގައި އޭނާ ޝައުގުވެރިކަން ހުންނަނީ އޭނާގެ ވަށައިގެންހިނގާ ހާދިސާތަކާއި އަދި ހަގީގީ ހާދިސާތަކުގެ މައްޗަށް ބިނާކޮށް ކަމަށެވެ.\nވާހަކަ ޕަބްލިޝާރސްގެ ފަރާތުން ނެރޭ ފުރަތަމަ ފޮތުގެ މުސައްނިފަކަށް އައިކިއު ވުމުގެ ފަހަތުގައިވެސް އޮތީ މިފަދަ ކަމެކެވެ. ބަސްނާފުށީގެ ނަމުގައި ނެރޭ މި ކުޑަކުދިންގެ ވާހަކައަކީ އައިކިއުއަށް ވަރަށް ޚާއްސަ ފޮތެއްކަމަށް އޭނާ ބުންޏެވެ.\n"ބަސްނާފުށި އަހަރެން ލިޔުނީ އެއީ އަބަދުވެސް ޝައުގުވެރިކަން ހުރޭ ކުޑަކުދިންނަށް. އެކުދިންނާއި އެއްކޮށް އުޅެން. އެކަމު ލިޔެވިފައި މި ހުންނަނީ ހުސް ބޮޑެތި މީހުންގެ ވާހަކަ. މިހެން އުޅެނިކޮށް އެއްދުވަހު ކޮއްކޮއަކަށް ލިބިއްޖެ އެންމެ ކަމުދާ ލިޔުންތެރިޔާއާއި ބެހޭ ގޮތުން ލިޔަން. ކޮއްކޮ ޖެހީ އަހަރެންގެ ނަން."\n"ނަމަވެސް ކޮއްކޮ ކައިރީ ބުނެފިން އަހަރެންގެ ނަން ކިހިނެއްހޭ ލިޔާނީ ކޮއްކޮއަށް މަގޭ ވާހަކަތައް ކިޔާލެވެން ލައްކަ ޒަމާން އެބައޮތޭ. ދެން އެހެން ބުނެފަ ހިތަށް އެރީ މިފަހަރު އާ ކަމަކަށް ކުޑަކުދިންގެ ވާހަކައެއް ލިޔެލާނީއޭ" "ވަގުތު"އަށް މައުލޫމާތު ދެމުން އިގްބާލް ބުންޏެވެ.\nވާހަކަ ލިޔުމަށްޓަކައި ގިނަ ދިރާސާތަކެއް ކުރެވިފައިވާނެކަމަށް އިގްބާލް ބުންޏެވެ. އެގޮތުން ކުޑަކުދިން ޝައުގުވެރިވާނެ ގޮތަކަށް ވާހަކަ ބައްޓަންކުރުމަށާއި ދިވެހިބަހާއި ކުދިން ގާތްކުރުމަށް ވާހަކައިގެ ޒަރިއްޔާއިން މަސައްކަތް ކޮށްފައިވާނެކަމަށް އިގްބާލް ބުންޏެވެ.\nވާހަކަ.ކޮމް އިންނެރޭ ފުރަތަމަ ވާހަކަ - ބަސްނާފުށި.\nއިގްބާލް ބުނިގޮތުގައި ވާހަކަ.ކޮމްއާއި އޭނައާއި ދެމެދު އަބަދުވެސް ގާތް ގުޅުމެއް އޮވެއެވެ. "ވެބްސައިޓްގެ އެންމެ ކަމުދާ ކަމަކީ އަބަދުވެސް ހިންގާ މީހުންނާއި ލިޔުންތެރިންނާއި ދެމެދު އޮންނަ ގާތް ގުޅުން. ހިޔެެއް ނުވޭ ހިލޭ ސާބަހަށް ކުރާ ކަމެއް ހެންވެސް. ހީވަނީ ވެބްސައިޓަކީ ލިޔާ މީހާގެ އަމިއްލަ އެއްޗެއް ހެން. އެހާވެސް ގާތްކޮށް އުޅެނީ" ވާހަކައިގެ ޓީމްއަށް ޝުކުރު އަދާކުރަމުން އިގްބާލް ބުންޏެވެ. ވާޙަކަ.ކޮމްއަކީ އިގްބާލް ދެކޭ ގޮތުގައި އޭނާގެ ވާހަކަތައް އާންމުންގެ މެދުގައި މަގްބޫލް ކުރުވުމުގެ މެދުވެރިޔާއެވެ.\nވާހަކަ ޕަބްލިޝާރސްއާއި މެދު ވާހަކަ ދައްކަމުން އިގްބާލް ބުނީ މިއީ ދިވެހި ލިޔުންތެރިން ވަރަށް އިންތިޒާރުކުރަމުންއައި ދުވަހެއް ކަމުގައިއެވެ. އެއީ އެ ލިޔުންތެރިންގެ ލިޔުންތަކަކީ އިތުބާރުހުރި، ހަމައެކަނި ވިޔަފާރީގެ ނަޒަރިއްޔާތުން ނުބަލައި ފެންވަރު ހުރި ލިޔުންތައް އާންމުންނަށް ފޯރުކޮށްދިނުމުގެ މަދަދުގާރަކު ހުރުމެވެ. ވާހަކަ ޕަބްލިޝާރސްއަކީ އެސިފަތަައް އެކުލެވިގެންވާ ތަނެއްގެ ގޮތުގައި އިގްބާލް ފާހަގަކުރިއެވެ.\nއިގްބާލްގެ ފަރާތުން މިދާއިރާއަށް އަލަށް ތަޢާރަފްވާ ފަރާތްތަކަށް ވަރަށް ޚާއްސަ މެސެޖެއް އެބައޮތެވެ. އެއީ ލިޔާނެ މީހުން ލިޔުމުން ކިޔާނެ މީހުން ގައިމުވެސް ކިޔާނެ ކަމެވެ. އެއީ ދިވެހި ވާހަކަ ކިޔުންތެރިންގެ އަދަދު ދުވަހެއް ދުވަހަކަށް އިތުރުވަމުންދާތީ ކަމަށްވެސް އޭނާ ބުންޏެވެ. އަދި ކިޔުންތެރިން އިތުރު ކުރަން އޮތް ހަމައެކަނި މަގަކީ ގިނަ އަދި ތަފާތު ދިވެހި ލިޔުންތައް ނެރުންކަމުގައިވެސް އޭނާ ބުނެފައިވެއެވެ.\n"ބަސްނާފުށި-އެނދު ދަށުން"ނަކީ ވާހަކަ.ކޮމްގެ ވާހަކަ ޕަބްލިޝާގެ ކުޑަ ދަށުން ނެރޭ ފުރަތަމަ ވާހަކައެވެ. މިފޮތް މިހާރު ބުކްޝޮޕްތަކުން ލިބެން ހުންނާނެ ކަމަށާއި އޮންލައިންކޮށްވެސް އޯޑަރ ކުރެވޭނެކަމަށް ވާހަކަ.ކޮމްއިން މައުލޫމާތުދެއެވެ. އަދި "ރެޑް ބޮކްސް"ގެ ފަރާތުން މިފޮތް ގަތުމުން މުޅިރާއްޖެއަށް ހިލޭ ގެންގޮސްދޭނެ ކަމަށްވެސް ވާހަކަ.ކޮމްއިން ބުނެއެވެ. މިފޮތް މިހާރު ބުކްޝޮޕްތަކުން ލިބެން ހުންނާނެ ކަމަށާއި އޮންލައިންކޮށްވެސް އޯޑަރ ކުރެވޭނެކަމަށް ވާހަކަ ޕަބްލިޝަރއިން މައުލޫމާތުދެއެވެ. ރީޓެއިލްކޮށްް 150 ރުފިޔާއަށް މިފޮތް ލިބެން ހުންނަ އިރު ހޯލްސޭލްކޮށް މިފޮތް ލިބެން ހުންނާނީ 120 ރުފިޔާއަށް ކަމަށް ވާހަކަ ޕަބްލިޝާރގެ ފަރާތުން މައުލޫމާތުދެވެ. އަދި "ރެޑް ބޮކްސް"ގެ ފަރާތުން މިފޮތް ގަތުމުން މުޅިރާއްޖެއަށް ހިލޭ ގެންގޮސްދޭނެ ކަމަށްވެސް ވާހަކަ ޕަބްލިޝާރއިން ބުނެއެވެ\nރާއްޖޭގައި ވާހަކަ ޕަބްލިޝް ކުރުމުގެ ވައްޓަފާޅިއަށް އިންގިލާބެއް ގެނެސް ކޮލެޓީ ރަނގަޅު ފޮތްތަކެއް އާއްމުންގެ ތެރެއަށް ނެރުމަށް އަމާޒުކޮށް ދިވެހިންގެ ތެރެއަށް ވިޖޫދުވި ވާހަކަ ޕަބްލިޝަރއިން ވާހަކަ ފޮތްތަށް ޗާޕުކޮށް ނެރެން ބޭނުންވާ ކުދިންނަށް އެފުރުސަތު ފަހިކޮށްދޭނެކަމަށްވެސް ބުނެއެވެ..\nފެބުރުއަރީ 22, 2018 11:53\nދިސްއިޒް ސޯ ގުޑް. ވާހަކަ.ކޮމް ފެށިއިރު ހީވީ ޖަސްޓް އަނަދަރ ވާހަކަ ސައިޓެއްކަމަށް. ދިސް އިޒް އަ ރިއަލީ ގުޑް ކޮންޓްރިބިއުޝަން ޓުދި ސޮސައިޓީ. ގުޑްޖޮބް ގައިސް.\nފެބުރުއަރީ 22, 2018 11:55\nއިއްޔެ ލިބުނު މިފޮތް. ދަރިފުޅަށް ވަރަށް ކަމުދިޔަ. ރޭގައ ނިދަން އޮށޯންނަމުން ކުރުސި ވެސް ކިޔައިފި ނުބުނަނިސް. ވަރަށް އިބުރަތްތެރި ރީތި ވާހަކައެއް މިއީ.\nފެބުރުއަރީ 22, 2018 12:00\nއަހަރެންގެ ދެކޮއްކޮއަށް ގައިފިން މިފޮތް. އެއްރެއިން 170 ގެ ފޮތެއް 8 އަހަރުގެ ކުއްޖާ ކިޔާ ނިންމާލައިފި. ދެން މިހާރު އަހަނީ ދެވަނަ ފޮތް ކޮންއިރަކުންހޯ. ވަރަށް ސަޅިކޮށް ނިންމާލާފަ އޮތީ. ފޫހިކަމެއް ނެތި ކުރިޔަށް ދެވޭ. ރީތި ދިވެހި ކުރެހުންތަކެއް ހުރީ. 3>\nފެބުރުއަރީ 22, 2018 12:01\nހިޔެއް ނުކުރަން ދިވެހި ވާހަކައެއް މިހާ ކުއަލިޓީ ކޮށް ލިބޭނެކަމަށް. ގުޑްޖޮބް\nފެބުރުއަރީ 22, 2018 12:04\nއައިކިއުގެ ވާހަކަތައް އަބަދުވެސް ކިޔަން. މިވާހަކަ ދަރިޔަށްވެސް ގައިންދިނިން. އޭނަ ކިޔުމުގެ ކުރިން ކިޔާލިން. ވަރަށް ހިތްހަމަ ޖެހޭ. ޙާއްސަކޮށް ލިބޭ މެސެޖު ވަރަށް ސަޅި. ކުރެހުންތައް ސުޕާބް\nފެބުރުއަރީ 22, 2018 12:05\nމައި ކިޑްސް އެންޖޯއިޑް އިޓް. ވާހަކަ ޕަބްލިޝަރގެ އިތުރު ވާހަކަތަކަށް އިންތިޒާރުކުރަން. ކޮންގްރާ އައިކިއު\nފެބުރުއަރީ 22, 2018 15:23\nފަހުރުވެރިވާ ވަގުތު ކޮޅެއް. ވ އުފާވޭ ހިއްވަރާ އެކީ އައި ކިއު ކުރިއައް ދާތީ. މުސްތގްބަލް ގަވެސް މިކަހަލަ ކުރިއެރުން ތައް ދެކެން ބޭނުން.


SunOnline: ''Dhiriulhumuge haalathah dhemafirinnah libunu point thafaathu''\n"ދިރިއުޅުމުގެ ހާލަތަށް ދެމަފިރިންނަށްް ލިބުނު ޕޮއިންޓު ތަފާތު"\nކުރީގެ ހައުސިން މިނިސްޓަރު މުއިއްޒު -- ސަން ފޮޓޯ/ ފަޔާޒު މޫސާ\nހިޔާ ފްލެޓަށް ކުރިމަތިލީ ފަރާތްތަކުގެ ތެރެއިން މިއަދު ލިސްޓު އަންމު ކުރި މާލޭ ދަފްތަރު ކެޓަގަރީ (އެޗް9) ގައި ޕޮއިންޓު ދީފައިހުރި ގޮތާމެދު ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ކަންބޮޑުވުން ފާޅުކުރައްވައިފިއެވެ.\nމުއިއްޒު މިރޭ ކުރެއްވި ޓްވީޓެއްގައި ވިދާޅުވީ އެ ކެޓަގަރީގައި އެކުގައި އުޅޭ ދެމަފިރިންނަށް ދިރިއުޅުމުގެ ހާލަތަށް ޕޮއިންޓު ދީފައި ހުރީ ތަފާތުކޮށް ކަމަށާއި އެކަމާ ގުޅިގެން ޝަކުވާތައްވެސް ލިބިލައްވާފައިވާ ކަމަށެވެ.\n"އެކުގައި އެއްތަނެއްގައި އުޅޭ ދެމަފިރިންނަށް އެކަކު އަނެކަކާ ތަފާތުކޮށް ދިރިއުޅުމުގެ ހާލަތުގެ ޕޮއިންޓު މި ސަރުކާރުން މިދެނީ ކީއްވެތޯ؟ އެއީ ކޮންގޮތަކަށް ބައްލަވާފައިބާ؟ " މުއިއްޒު ސުވާލު އުފެއްދެވިއެވެ.\nމުއިއްޒު ވިދާޅުވީ މިއަދު އާންމުކުރި އެޗް9 ލިސްޓުގައި އެކަން ވަރަށް ގިނަ ރައްޔިތުންނަށް ދިމާވެފައިވާ ކަމަށާއި އެކަންބޮޑުވުން އޭނާ އާވެސް ގިނަ ބަޔަކު ހިއްސާ ކުރަމުންދާ ކަމަށެވެ.\nއެ ކޮމެޓީ އިން ވަނީ އެ9 ކެޓަގަރީގެ ލިސްޓު އާންމުކޮށް، ޕްއިންޓު ދީފައިވާ ގޮތާމެދު ޝަކުވާއެއް އޮތްނަމަ ޝަކުވާތައް ހުށަހެޅުމަށް ހުޅުވާލައިފައެވެ.\nލިސްޓުގައި ފްލެޓަށް ހުށަހެޅި މީހުންގެ ވަނަވަރާއި ޕޮއިންޓް ލިބިފައިވާ އަދަދު އަދި ކުރިން ޕޮއިންޓް ލިބިފައިވާ ގޮތުގެ ތަފްސީލް ވެސް ވަނީ ހިމަނައިފަ އެވެ.\nއަދި އެއް ކޮޓަރި ކެޓަގަރީތަކަށް ކުރިމަތިލި ފަރާތްތަކުގެ ތެރެއިން ޝަރުތު ހަމަވާ ފަރާތްތަކަށް ފްލެޓް ލިބިފައިވާ ލިސްޓް ވަނީ މީގެކުރީން އާންމުކޮށްފަ އެވެ.


SunOnline: #SUN VAAHAKA: Yaaraae Loabi Dheyshey... - 15\nޔަޝްފާ ޙުސައިން 27 Feb 2021, 10:06\nޒެނިލް ތައްޔާރުވެލައިގެން ނުކުތްއިރު، ޖިލްވާ އިނީ ކައިވެނި ވެވޭ އަންހެން ކުއްޖާއަށް ޚާއްސަ ކޮށްފައިވާ ގޮނޑީގައެވެ. އެންމެންގެ ތެރެއިން ވެސް ޒެނިލްގެ ނަޒަރު ޖިލްވާއަށް ހުއްޓުނީ ސަބަބެއް ނެތިއެއް ނޫނެވެ. ޖިލްވާގެ ލައިގެން އިނީ، އޭނައަށް އައު ހެދުމެއް ނޫނެވެ. އެއީ ވަކި އަންހެން ކުއްޖަކަށްޓަކައި އޭނަ ފަރުމާކުރި ހެދުމެކެވެ. އެ ހެދުން ޖިލްވާއަށް ލިބުނީ ކިހިނެއް ހެއްޔެވެ؟\nޒެނިލްއަށް ވަށައިގެން ހޯދައިލެވުނެވެ. ޖިލްވާގެ ކައިރީގައި އާއިޝާ ހުއްޓެވެ. ތަންކޮޅެއް ދުރުގައި ޖުއާން ހުރީ، އިސްޖަހާލައިގެންނެވެ.\n"އެންމެން ހަމަވީއޭ... އަވަސްކޮށްލަބަލަ ދަރިފުޅާ!..." އާއިޝާ އައިސް ޒެނިލްގެ އަތުގައި ހިފައިލިއެވެ.\n"މާމާ!... ކީއްވެ އެ ހެދުން؟..." ޝަކުވާގެ ރާގެއްގައި ޒެނިލްއަށް ސުވާލު ކުރެވުނެވެ.\n"އިހަށް ވާހަކަ ނުދައްކާ ހިނބާގަލަ..." އާއިޝާ އެދުނެވެ.\nޖިލްވާ އެންމެ ފަހަރަކުވެސް އިސްއުފުލައި ނުލައެވެ. ޒެނިލް އިށީންކަން އެނގުމުން، ލައިގެން އިން ހެދުމުގައި ހިފައި ބާރުކޮށްލިއެވެ. ޒެނިލް ހަމަ އަސްލުގައިވެސް އޭނަ އާއި ކައިވެނި ކޮށްފާނެ ހެއްޔެވެ؟ ކައިވެނީގެ މަޖިލިސް ފެށިގެން ކުރިއަށް ދިޔަ ވަރަކަށް ޖިލްވާގެ ހިތުގައި ބިރުވެރިކަން އުފެދެމުން ދިޔައެވެ. ކައިވެނީގެ ހުތުބާ އަޑު އިވުމުން ޖިލްވާ ބިރުން ފިތްކަނޑައިގެން ދާވަރު ވިއެވެ. ކައިވެންޏަކީ ކުޅޭ ކުޅިވަރެއް ނޫންކަން ވިސްނުނެވެ. އަމިއްލަ އާއިލާ އާއިމެދު ވިސްނެން ފެށުމުން ޖިލްވާގެ ދެލޯ ފެންކަޅިވާން ފެށިއެވެ. އޭނައަށްޓަކައި އެމީހުން ކިހާ ބޮޑު ހުވަންފެންތަކެއް ދެކޭނޭ ހެއްޔެވެ؟\n"އަނބި ޤަބޫލުކޮށްފިން..." ޒެނިލްގެ އަޑު ޖިލްވާއަށް އިވުނީ ދާދި ގާތުންނެވެ.\nޖިލްވާގެ ހިތަށް ފިނިވެލައިގެން ދިޔައެވެ. ޒެނިލް އެހެން ބުނީ، އޭނައަށް ބަލަން އިނދެ ކަން އެނގުނެވެ.\nކައިވެނީގެ ކަންތައް ނިމުމުން އެންމެން ތެދުވިއެވެ. ޖިލްވާ ފިޔަވައެވެ. ގަބުވެފައި ޖިލްވާ އިނީ އިސްޖަހައިލި ގޮތަށެވެ. ކަރުނުން ފުރިފައިވާ ދެލޯ އެއްވެސް މީހަކަށް ފެންނާކަށް ޖިލްވާ ބޭނުމެއް ނުވިއެވެ. ކައިވެނިކޮށްދިނީ ޒެނިލްމެންގެ އާއިލާ އާއި މާ ގާތް މީހެކެވެ. ޖިލްވާގެ އެއްވެސް ރަސްމީ ލިޔެކިޔުމެއްނެތި، ކައިވެނީގެ ލިޔުންތައް ފުރިހަމަކޮށްދިނެވެ. ކައިވެނި ރަޖިސްޓަރީ ކޮށްދީ، ސެޓުފިކެޓު ވެސް ހަވާލު ކުރިއެވެ.\n"ޖިލްވާ! ދަރިފުޅާ!... ނިމުނީއޭ..." ޖިލްވާގެ ކޮނޑުގައި މަޑުމަޑުން ޖަހައިލަމުން އާއިޝާ ބުންޏެވެ. "ފެމެލީ ފޮޓޯ ނެގުން އޮންނާނެ..."\nއާއިޝާ ދެއްކި ވާހަކަ ޖިލްވާއަށް އެނގުނީ އަތުން އިޝާރާތް ކުރީމައެވެ. ކަރުނަތައް ހިންދައިލާފައި ޖިލްވާ ތެދުވިއެވެ. އާއިޝާގެ އިޝާރާތަށް ޒުވާން އަންހެންކުއްޖަކު ޖިލްވާ ލައިގެން ހުރި ހެދުމުގެ ފަސްބައި ހިއްލާލަ ދިނެވެ. ޖުއާން ހިފައިލީ ޖިލްވާގެ އަތުގައެވެ.\n"އަހަރެން މީ ޕްރިންސަސް އެއް ނޫނޭ..." ޖިލްވާ އަތް ދަމައިގަތެވެ.\n"މަރުޚަބާ!..." އެއްވެސް އަސަރެއް ނެތް ގޮތަކަށް ޖުއާން ބުންޏެވެ.\n"ޖުއާން!... ދިމާކުރަނީތަ؟..." ޖިލްވާ ލޯ އަޅައިލިއެވެ.\n"މިހާރު ތީ އަހަރެންގެ ފަހަރި..." ޖުއާން ހީލީ ގަދަކަމުންނެވެ. "ދެން ކިޔާނީ ފަހަރި..."\n"ފަހަރިއެއް ނޫނޭ... ދެން ޖުއާންގަނޑާ!..." ޖިލްވާ ތުން ފިއްތައިލިއެވެ. "ޖުއާންއަށް އެނގެއެއްނު ކީއްވެ ކުރި ކައިވެންޏެއް ކަން..."\nޖުއާން އާއި ޖިލްވާ ވާހަކަ ދައްކަން ތިބި ތަން ފެނުމުން، ޒެނިލް އެދިމާއަށް ދިޔައެވެ. ވަކި އެއްޗެއް ބުނުމެއްނެތި، ޖިލްވާގެ އަތުގައި ހިފައިގެން ގެންގޮސް، ތަސްވީރު ނެގުމަށް ޚާއްސަކޮށްފައިވާ ތަނުގައި ބެހެއްޓިއެވެ.\nތަސްވީރަކަށްފަހު ތަސްވީރެއް ނެގެމުން ދިޔައެވެ. ކޮޅަށް ހުރެހުރެ ވަރުބަލިވެގެން ޖިލްވާގެ މޫނުގެ ކުލަ އޮއްސުނެވެ. ގަދަކަމުން ތުންފަތަށް ވެރިކުރުވައިގެން ހުރި ހިނިތުންވުން ފަނޑުވެއްޖެއެވެ. އާފުރެން ފެށިއެވެ. ތަނެއްގައި އިށީނދެލުމަށް ޖިލްވާ ހިނގައިގަންނަ ކޮންމެ ފަހަރަކު، ޒެނިލް ގޮވައިލައެވެ. ޖިލްވާއަށް ނޭނގުނު ނަމަވެސް، އޭނަގެ މޫނަށް އަރާ ފައިބަމުންދިޔަ ކުލަތައް ކެމެރާގައި ރައްކާކުރެވެމުން ދިޔައެވެ.\nކައިވެނީގެ ހަފުލާ ނިމުމާއި އެކީހެން ދާއޫދަށް ޖެހުނީ އެއާޕޯޓަށް ދާށެވެ. ކުއްލިގޮތަކަށް ބައްދަލުވުމެއް ހަމަޖެހުނީއެވެ. އާއިޝާ ދެރަވެގެން އުޅުނު ނަމަވެސް އެހެން މީހެއްގެ މޫނުމަތިން އެފަދަ އަސަރެއް ނުފެނުނެވެ. އަބަދު އެހެން ކަންތައް ހިނގާތީ އެކަމަށް އާދަވެފައިވާ ކަހަލައެވެ.\n"މާމަ ވެސް މި މަޑުކުރީ ތިކުދިން ކައިވެނި ކުރެވެންދެން... އެކުވެރިޔާ މާމަ ބަލާ އައިސް ހުރިތާ ކިތަންމެ އިރެއް..." ޖިލްވާ އާއި ޖުއާންގެ އިތުރުން، ޒެނިލް އާއި ބައްދަލުކޮށްފައި އާއިޝާ ބުންޏެވެ. "ދަރިފުޅުމެން ހުރިހާ ކުދިންވެސް ގުޅިގެން އުޅޭތި... މާދަމާ ވަރަށް ހެނދުނާ މާމަ ޖެހޭނެ ގެއިން ނުކުންނަން..."\nއާއިޝާ ކޮޓަރިއަށް ވަނުމުން، ގޭތެރެ ހިމޭން ވިއެވެ. ޒެނިލް ފުރަތަމަ ކަމަކަށްވެސް ގޭގައި ގެންގުޅޭ މީހުންނަށް ފަނަރަ ދުވަހުގެ ޗުއްޓީއެއް ދީފައި ފޮނުވައިލިއެވެ. ހަދަންވީ ގޮތެއް ނޭނގިފައި ޖިލްވާ އިނީ ސިޓިންގްރޫމު ސޯފާގައެވެ. ކޮޓަރީގައި އުޅެފައި، ޒެނިލް ނުކުތެވެ. އޭނަ ސިޑިން ފައިބައިގެން އައިއިރު، ބަދިގެއިން ނުކުތް ޖުއާން ދެ ކޮފީ ހިފައިގެން ޖިލްވާގެ ކައިރިއަށް ދާތީ ފެނުނެވެ. ޖިލްވާ ހިނިތުންވެލާފައި ކޮފީތަށީގައި ހިފުމުން، ޒެނިލް ހަލުވި ފިޔަވަޅުތަކެއްގައި އައިސް ޖިލްވާގެ ކައިރީގައި އިށީނެވެ. ޖިލްވާގެ އަތުން ކޮފީތަށި އަތުލާފައި އެއިން އެތިފޮދެއް ބޯލިއެވެ.\n"އަހަރެންގެ ކޮފީތަށި..." ޖިލްވާއަށް ބުނެވުނެވެ.\n"ކޮބާ؟..." ތަށި އެކި ގޮތްގޮތަށް އަނބުރައިގެން ޒެނިލް ބެލިއެވެ. "ވަކި މީހެއް ނަމެއް ނެތް މިޔަކު ޖަހާފައެއް..."\nޝަކުވާގެ ނަޒަރަކުން ޖިލްވާއަށް ބަލައިލެވުނީ ޖުއާން އަށެވެ. އޭރު ޖުއާންވެސް އަނގަޔަށް ގޮތެއް ހަދާލައިގެން ހުއްޓެވެ. ޒެނިލްގެ އެ ސިފަ ޖުއާންއަށް ވެސް އެ ފެނުނީ އަލަށް ކަމުގައި ޖިލްވާ ޔަޤީން ކުރިއެވެ.\n"ޖުއާން ކޮންއިރަކުން ދެން ދަނީ؟..." ޒެނިލް ކުރި ސުވާލަކުން ޖުއާން ސިހުނެވެ.\nޒެނިލް ބޭނުން ވަނީ އޭނަ ފޮނުވައިލަން ހެއްޔެވެ؟ ކުރިން އަބަދު ލޯ ކުރިމަތީގައި ބަހައްޓަން ބޭނުންވެފައި ކުއްލިއަކަށް ފޮނުވާލަން ބޭނުން ވަނީ ކީއްވެ ހެއްޔެވެ؟\nޖިލްވާ ދެލޯ ބޮޑުކޮށްލަމުން ޖުއާންއަށް ބަލައިލިއެވެ. ޖުއާން ބަލައިލުމުން ދެފަރާތަށް ބޯ ހޫރައިލީ ނުދައްޗޭ ބުނުމުގެ ގޮތުންނެވެ.\n"ދެތިން ހަފުތާ ފަހުން ދެން ދާނީ..." ޖުއާން ބުންޏެވެ. "ކޮފީއެއް ގެނެސްދެންތަ؟..."\n"ނޫނޭ..." ޒެނިލް ދެކޮޅު ހެދިއެވެ. "އަހަރެންގެ އަނތްބަކު އިންދާ، ކީއްކުރަން ޖުއާން ލައްވާ ކަންކަން ކުރުވަނީ.. އެހެންނޫނަސް، މިހާރު ދެމީހުންނަށް އެއްތައްޓަކުންވެސް ބޮވޭނެ... ދޯ ޖިލް!..."\nދެމާނަ އެކުލެވޭ ރާގަކަށް ޒެނިލް ބުންޏެވެ. އޭނަ ވީހާވެސް ބޮޑަށް ޖިލްވާގެ ކައިރިއަށް ޖެހިލިއެވެ. ޖިލްވާ އަވަހަށް ދުރަށް ޖެހުނެވެ. ކުއްލިއަކަށް ޒެނިލްއަށް ވެގެން އުޅެނީ ކިހިނެއް ހެއްޔެވެ؟ ގަސްދުގައި ޖިލްވާ ލަދުގަންނަވައިލުމުގެ ގޮތުން ކުރާ ކަމެއް ހެއްޔެވެ؟ މީހުންގެ ކުރިމަތީގައި ވެސް ޒެނިލް އުޅެނީ ހާދަ ވިޔާނުދާ ކޮށެވެ.\n"އޯކޭ!..." ޖުއާން ތެދުވިއެވެ. "ގުޑް ނައިޓް..."\n"ނޫން ޖުއާން ނުދޭ..." ޖުއާން ދާންފެށުމުން، ޖިލްވާ އިނީ ރޮވޭވަރު ވެފައެވެ. ޖުއާން ހުއްޓުވަން ކަމެއް ކުރެވޭނެނަމަ، އޭނަ އެވަގުތު ކޮންމެ ކަމެއްވެސް ކުރީހެވެ.\nޖުއާން ދިޔުމުން ޒެނިލްގެ ނަޒަރު ޖިލްވާއަށް ހުއްޓުނެވެ. ޖިލްވާ އިނީ ނޭވާ ލާންވެސް ބިރުންނެވެ.\n"ތި ހެދުން ބާލާ..." ޒެނިލް އަމުރު ކުރިއެވެ.\n"ވަޓް؟..." ޖިލްވާ ދިޔައީ ސިއްސައިގެންނެވެ. އޭނަ އަވަހަށް މޭގައި ދެއަތް ހުރަސްކޮށްލިއެވެ.\n"އަހަރެން މިބުނީ ތިހެދުން ބާލާށޭ..." ޒެނިލް އޭނާގެ ޖުމްލަ ތަކުރާރު ކުރިއެވެ.\nފޯނެއް އައިސްގެން ޒެނިލް ކޮޓަރިއަށް ވަންފަހުން ނުނުކުމެއެވެ. ސޯފާގައި އިނދެއިނދެ ވަރުބަލިވެގެން ޖިލްވާ އޮށޯވެލިއެވެ.\nދަންވަރުގެ ވަގުތެވެ. ފެންޖަގު ހިފައިގެން އާއިޝާ ކޮޓަރިން ނުކުތްއިރު، ގޭތެރެ އޮތީ އަނދިރިކޮށެވެ. ކާގެ ތެރެއިން ކޮންމެވެސް އެއްޗެއް ގުޑުވާ އަޑު އިވެމުން ދިޔައެވެ. އާއިޝާ ހުށިޔާރު ކަމާއިއެކު، ހިނގަމުން ގޮސް ދޮރު ކައިރީގައި ހުއްޓުނެވެ. ކާގެ ކަބަޑުގެ ދޮރު ހުޅުވައިގެން އޭގެ ތެރޭގައި ހުރި އެއްޗެހި ހާވަން އިނީ ހުދުކުލައިގެ ހެދުމެއްގައި އިން އަންހެނެކެވެ. އިސްތަށިގަނޑު އޮތީ ހޭވިފައެވެ. ފިލްމުތަކުގައި އުޅޭފަދަ ޖިންނި އަކާއި ވައްތަރެވެ. އާއިޝާ ހަޅޭއްލަވައިގަތެވެ. ކަބަޑު ހުޅުވައިގެން އިން ޖިލްވާ އެއަށްވުރެ ބާރަށް ހަޅޭއްލަވައިގަތެވެ.\nކަބަޑުން ނޫޑްލްސް ބޮނޑިއެއް ނަގައިގެން ޖިލްވާ އިނީ އެ ރޮލާ ކާށެވެ. ކައިރީގައި އިތުރު ޕެކެޓެއް ހުސްކޮށްލާފައި އޮތެވެ. އަނގަ ފުރެންދެން ކާއެއްޗެހި އަޅައިގެން އިނދެ ހަޅޭއްލެވުމުން، ޖިލްވާ ކޮށިއަރާގޮތްނުވީ ކިރިޔާ އެވެ. ޖުއާން އާއި ޒެނިލް ވެސް ދުވެފައި ކާގެއަށް އައެވެ.\n"ބަނޑުހައިވެގެން..." ކުށްވެރިއެއްހެން އިސްޖަހައިލަމުން، ޖިލްވާ ދެރަވެލާފައި ބުންޏެވެ.\nޖިލްވާގެ އަތުން ނޫޑްލްސް ޕެކެޓު އަތުލައިގެން އާއިޝާ ގޮސް އުނދުން މައްޗަށް ތެއްޔެއް އުދިއެވެ. އޭރު ދެބުމަ ގޮށްޖަހައިގެން ޖިލްވާއަށް ބަލަން ޒެނިލް ހުއްޓެވެ. ޖިލްވާ ލައިގެން އިން ހުދުކުލައިގެ ހެދުމުގައި ނޫޑްލްސްގެ އަސަރު ހުރި ތަން ފެނުމުން، ޒެނިލް ހުރީ ރުޅި އައިސް މޮޔަވާވަރު ވެފައެވެ. އާއިޝާ ނެތްނަމަ، އޭނައަށް އެއްޗެއް ބުނެވުނީހެވެ. ޖުއާން ހަމްދަރުދީ ވިއެވެ. ޖިލްވާ ނަގައި ގޮނޑީގައި ބޭންދިއެވެ.\nޖިލްވާއަށް ނޫޑްލްސް ކައްކައިދީފައި، ކައި ނިމެންދެން ކައިރީގައި އާއިޝާ އިނެވެ. ޖިލްވާ ތަށިތައް ދޮންނަން ސިންކު ކައިރިއަށް ޖެހިލުމުން، ޒެނިލްގެ އަތުގައި ހިފައިގެން އާއިޝާ ނުކުތީ ބޭރަށެވެ.\n"އަނބިމީހާ އެހުރީ، ކައިވެނި ކުރި އެއްޗެއްސާ އެކީ... އެފަކީރު އެހުރީ ބަނޑުހައިވެގެން ހަލާކުވެފަ..." އާއިޝާ ނުރުހިފައި، ޒެނިލްގެ ގައިގައި ބޮނޑިއެއް އަޅައިލިއެވެ. "ދޭ ދޭ... ގޮސް އެހީތެރިވެދީ..."\nކުދި ކިޔަމުން ޒެނިލް ހިނގައިގަތެވެ. އޭނަ ކާގެއަށް ވަންއިރު، ތަށިތައް ދޮވެ ނިންމާފައި ޖިލްވާ ކާގެއިން ނުކުންނަނީ އެވެ.\nޖުއާން އާއި އާއިޝާ ކޮޓަރިއަށް ވަނުމުން ޖިލްވާގެ ދެފައި ތުރުތުރު އަޅައިގަތެވެ.\n"ކޮޓަރިއަށް އާދޭ..." ޒެނިލް ހިނގައިގަތެވެ.\nޖިލްވާ ހުރި ތަނުން ގުޑިވެސް ނުލިއެވެ. ޒެނިލް ހަލުވި ފިޔަވަޅުތަކެއްގައި އައިސް ޖިލްވާގެ އަތުގައި ހިފައި ގެންގޮސް ކޮޓަރިއަށް ވެއްދިއެވެ. ޓީޝާޓަކާއި ސޯޓެއް ޖިލްވާ އާއި ދިމާއަށް ހޫރައިލިއެވެ. ޖިލްވާ އެއްޗެހި ބަދަލުކުރަންދެން ޒެނިލް ނުކުތީ ބޭރަށެވެ. އޭނަ އެތެރެއަށް ވަންއިރު، ޖިލްވާ ހުރީ ދެކޮޅަށް ހިނގާލަ ހިނގާލައެވެ.\nބާލީހަކާއި ރަޖާގަނޑެއް ތަޅުން މައްޗަށް އެއްލާފައި ޒެނިލް އެނދުގައި އޮށޯތެވެ. ހިތާއިހިތުން ކުދި ކިޔަމުން ޖިލްވާ އޭނާގެ ތަންމަތި ތައްޔާރުކޮށްލިއެވެ. ދުވަހަކު ތަޅުންމަތީގައި ނިދާފައިނުވާ ޖިލްވާގެ ދެލޯ ފެންކަޅި ވިއެވެ. ނުރޯން އުޅުނަސް، ތަންމަތީގައި ޖައްސައިލުމާއިއެކު އޭނައަށް ރޮވިއްޖެއެވެ.\nޒެނިލްގެ ދެލޮލުގައި ނިދީގެ ކުޑަވެސް މިންވަރެއް ނެތެވެ. ނިދަން އުޅެއުޅެ އޭނައަށް ނިދޭގޮތެއް ނުވިއެވެ. ޖިލްވާ އެހާލުގައި އޮއްވައި އޭނަ އަރާމުގައި ނިދާނީ ކިހިނަކުން ހެއްޔެވެ؟ އެންމެފަހުން ކެތް ނުވެގެން ޒެނިލް ތެދުވިއެވެ. ޖިލްވާ އޮތީ ފުރަގަސް ދީގެންނެވެ. އެ ހަށިގަނޑުގައި މަޑު ތުރުތުރުލުމެއް ވިއެވެ. ފިނިވެގެން އެ އަންހެން ކުއްޖާ އޮތީ، ދެކަކޫ ގެންގޮސް މެޔާލައި ޖައްސާލައިގެންނެވެ.\n"މީ ހަމައެކަނި ސިމްޕަތީ... އިތުރު އެއްވެސް ކަމެއް ނޫން..." ޒެނިލް ހިތާއިހިތުން ބުންޏެވެ.\nޒެނިލް ތެދުވިއެވެ. ދެފިކުރެއްގައި ހުރެފައި ގޮސް ޖިލްވާގެ ކައިރީގައި ހުއްޓުނެވެ. އޭރު ފިނިވެގެން ގޮސް ޖިލްވާގެ ދެދަތްޕިލަ ގުޑައެވެ. ރޮއެރޮއެ އެ އަންހެންކުއްޖާގެ މުޅި މޫނު ވަނީ ރަތްވެފައެވެ. ޒެނިލް ދެރަ ވިއެވެ. އަލަމާރިން ނެގި ބޯ ރަޖާގަނޑު ގެނެސް ޖިލްވާގެ ގައިމަތީގައި އަޅައިލިއެވެ. އެވަރުން ނުގެން ޖިލްވާ ނަގައި އެ ހަށިގަނޑުގައި ބައްދައިލިއެވެ.


China'in Fund Hoadhaigen Idhikolhun Hinganee Charukeyheh: Zareer - Vaguthu\nއިންޑިއާ ސިފައިން ރާއްޖޭގައި ގާއިމްވެ ތިބުމާ ދެކޮޅަށް އިދިކޮޅު ޕީޕީއެމްއާއި ޕީއެންސީއިން ހިންގާ ހަރަކާތްތަކަކީ ޗައިނާއިން ފަންޑު ހޯދައިގެން ހިންގާ "ޗަރުކޭސްތަކެއް" ކަމަށް ރައްޔިތުންގެ މަޖިލީހުގެ މަތިވެރި ދާއިރާގެ އެމްޑީޕީގެ މެންބަރު ހަސަން ޒަރީރު ވިދާޅުވެއްޖެއެވެ.\nއިންޑިއާގެ އެއްބަސްވުންތައް ދިރާސާކޮށް ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން އެކުލަވާލި ރިޕޯޓްގެ ބަހުސްގައި ޒަރީރު ވިދާޅުވީ އިދިކޮޅު ފަރާތްތަކުން ހިންގަނީ ސިޔާސީ ހަރަކާތެއް ނޫން ކަމަށެވެ. އެއީ ޗަރުކޭހެއްގެ ގޮތުގައި އޭނާ ސިފަކުރެއްވިއެވެ.\nއިންޑިއާ އާއި ރާއްޖެއާ ދެމެދު ގާއިމް ކުރެވުނު ޑިފެންސް ކޯޕަރޭޝަން އެކްޝަން ޕްލޭންއަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެކުލަވާލެވުނު އެއްބަސްވުމެއް ކަމަށާއި މި ސިޔާސަތު ފުރަތަމަ ތަންފީޒު ކުރީ ވެސް ޕީޕީއެމްއިން ކަމަށް އޭނާ ވިދާޅުވިއެވެ.\nމީގެ އިތުރުން އިންޑިއާއަކީ އަބަދުވެސް ރާއްޖެއަށް އެންމެ އެހީތެރިކަން ބޭނުންވި ވަގުތު އެ ކަންކަން ފޯރުކޮށްދޭ ގައުމު ކަމަށް ޒަރީރު ވިދާޅުވިއެވެ. އެފަދަ ގައުމަކާ ދެކޮޅު ހަރަކާތްތައް ހިންގަނީ "ލަދު ހަޔާތުގެ ކަންފުޅެއް ވެސް ނެތުމުން" ކަމަށް ޒަރީރު ވިދާޅުވިއެވެ.\n"ސީނު ކަރައިން [ޗައިނާއިން] ފަންޑު ހޯދައިގެން ކުޅޭ ޗަރުކޭހެއް، މިނިވަން ކަން ކިޔާފައި ރައްޔިތުންގެ ބޮލަށް ސާވާރުވާނެ މަސައްކަތް ކުރިއަސް އެ ކަމެއް ނުވާނެ،" ޒަރީރު ވިދާޅުވިއެވެ.\nމީގެ ކުރިން ވެސް އެމްޑީޕީގެ ބައެއް އިސް ބޭފުޅުން ވަނީ އިންޑިއާއާ ދެކޮޅު ހަރަކާތްތައް ޕީޕީއެމް ޕީއެންސީ ލީޑާޝިޕް އިން ކުރިއަށް ގެންދަނީ ޗައިނާއިން އެ ކަމަށް ފަންޑު ދޭތީ ކަމަށް ތުހުމަތު ކޮށްފައެވެ. އެކަމަކު އެ ކަން އިދިކޮޅު ކޯލިޝަންގެ ލީޑާޝިޕް ދޮގު ކުރައްވައެވެ.\nނޮވެމްބަރު 29, 2021 17:06\nކަލޭ ވަރަށް ތާހިރު ތިހެން ބުނަން... ކަލޭމެން އިންޑިޔާ އުނގަށް ވެއްޓިގެން ފައްޅިތަކުން ފަންޑު ހޯދައިގެން ކޮން ޗަރުކޭހެއް ތަ މިތާތި ކުޅެނަގަނީ\nނޮވެމްބަރު 29, 2021 17:15\nދެން އިންޑިއާއިންފަންޑުހޯދައިގެން ކިހާދުވަހަކު ނާޗަރަންގީ ކުޅެވޭނެތޯ؟ ﷲގެތަނަވަސްރަޙްމަތާއެކު 2023ގަ ޗަރުކޭސް ކުޅުނީއަދިނާޗަރަންގީކުޅުނީ ކޮންބައެއްކަން ރައިއްޔަތުން ފަރުވާތެރިކަމާއެކު ދައްކާނެ! އިންތިޒާރުކޮށްލާށެވެ.\nނޮވެމްބަރު 29, 2021 17:16\nކަލޭ މެން އިންޑިޔާ އަށް ރާއްޖެ ވިއްކާލައިގެން ތި އުޅެނީ.\nނޮވެމްބަރު 29, 2021 17:19\nކަލޭމެން އިންޑިއާ އައް ދިވެހި ގައުމު ވިއްކާ ހުސްކުރަނީ\nނޮވެމްބަރު 29, 2021 17:21\nޒަރީރު ތިހިރީ ހިނދު ކޮޅުއައިސް ފަ.\nނޮވެމްބަރު 29, 2021 17:48\nދޮންމަނިކާ އަހަރެމެން މިކުޅޭ ޗާޜޫކޭސް 2023 ކަލެޔަށް ފެއްނާނެ ބަލަންހުއްނާތި\nކަލޭމެން އިންޑިޔާގެ ފަންޑު ހޯދައިގެން އިންތިޚާބުގައި މަކަރުހެދީމާ ދެން ފުޅައްބުޑުން ދަންޏާ ދޮންހަސަނަށް ހީވާނީ އެދަނީ ކެޔޮގަނޑު ކަނޑާލައިގެނޭ!\nމިސަރުކާރުން އިންޑިޔާއިން ފަންޑު ހޯދައިގެން ކުޅެނީ ދަމާކެނޑުން.\nބޯގޯސް .ޗައިނާ އިން ފަންޑުކުރި ކަމުގެ ހެކި ދައްކާ .އަހަންނަކަށް ނުލިބޭ.ނިކަން އަޑަށް ބާރުލާފަ މި ބުނަނީ #އިންޑިއާއައުޓް ސާފުވެއްޖެތޯ.މަށަކަށް ބައި އަނައެއް ވެސް ނުލިބޭ.ބޭނުމެއްވެސް ނުން.އެކަމަކު ކަލޭ ތި ފެލެނީ އިންޑިއާ އިން އެތިވަރެއް ލިބިގެންތާ.މިކަހަލަ ބޯ ގޯހުން ހޮވުމަކީ ރައްޔިތުންނަށް ހެދޭ ގޯހެއް.ދެން ވެސް މިކަހަލަ އެއްޗެހިން މަޖުލިހަށް ނުވައްދަންވީ،ވީވަރުވިއްޔާ އެމްޑީޕީ މެމްބަރެއް މި މަޖުލިހަށް ނުވައްދަން ރައްޔިތުން އަޒުމް ކަނޑައަޅަން ވެއްޖެ އަދި އެކަން މި ރާއްޖެއިން ދައްކަން ވެއްޖެ.އެމްޑީޕީ ސައިޒުކުރުމަކީ ރައްޔިތުންގެ އެންމެ ބޮޑޫ ޒިންމާ\nނޮވެމްބަރު 29, 2021 20:11\nކަލޭމެން އިންޑިއާއިން ފަންޑު ހޯދައިގެން ވެރިކަން ހޯދި ވާހަކަ ދައްކަބަލަ. ނިމިދިޔަ ވެރިކަމުގަ މިތަނުގަ އަސްކަރީ ބޭސް އަޅަނީއޭ އެހެން އެއްޗެކޭ ކިޔައިގެން ޗައިނާއާމެދު އެތައް އެއްޗެއް ކީ. އެއީ އެއްވެސް ލާރިއެއް ނުލިބި ތިބެ ކުރި ކަންކަން ކަމަށް ނުބެލެވެނީ ތިމަންނަމެން ކުރި ގޮތަށޭ އެމީހުންވެސް އެކަން ކުރަނީ ހީވެގެން މިހާރު ތި މީހުންނަށް ތި ޒާތުގެ ވާހަކަ ތިހެން ގޮވޭތީ.\nނޮވެމްބަރު 29, 2021 20:15\nޗައިނާއިން ފަންޑު ހޯދާނަމަ ޔާމިނު އެހެން ހައްޔަރުވެފަ ހުންނާކަށް ނުޖެހޭނެ. އިންޑިއާއަށް އަންގާވެސް ނުލާ ތިޔަ ތަނުން މެމްބަރުން ކޮޅެއް ލާރި ދީގެން އަނބުރާލުމަކީ އެއްވެސް ކަމަކަށްނުވާނެ. އެއީ ކުރިން ބޭރު ގައުމަކަށް ވިކިފަ ތިބި ބަޔަކު ދެންވެސް ވިކޭނެތީ.\nނޮވެމްބަރު 29, 2021 20:43\nމޯދީ ބޫޓުގަ ދޫލާ ގުރޫޕް. ޗައިނާ އާއި އިންޑިއާ އަޅައި ނުކިޔޭނެ. ޗައިނާ އަކީ މިހާރު ދުނިޔޭގެ 1ވަނަ.\nނޮވެމްބަރު 29, 2021 21:04\nސިޔާސީ ވަފާތެރި ކެހިވެރިން ސިޔާސީ ބޭނުމަށް އިންޑިޔާ އާއި ޗައިނާއިން ނެގި ބޮޑެތި ލޯނުގައި ދިވެހިރާއްޖެ މިވަނީ ތާށިވެފައި !\nނޮވެމްބަރު 29, 2021 21:26\nކަލޭމެން 2018 ގައި އިންޑިއާއިން ފަންޑު ހޯދައިގެން ވޯޓް އޯޅުވާލައިގެން ތިހިންގަނީ ޗަރުކޭހެއްނޫންތަ؟\nނޮވެމްބަރު 29, 2021 22:17\nމީހުން އަތުން ފައިސާ ހޯދައިގެން މީހުނަށް ދޯކާދީފަ މަޖިލީހުގަ މާ ނަޒާހަތްތެރިއަކަށްވެގެން ވާހަކަ ދައްކަން ލަދެއްނުގަނޭ ފައިސާގެބޭނުމުގަ ތިޔަ މީހުން ނުކުރާނެ އެއްވެސްކަމެއްނޯންނާނެ ތިޔައީ އެމްޑީޕީ ވާނުވާނޭނގޭ ބައިގަނޑު\nނޮވެމްބަރު 29, 2021 23:35\nމީ ކޮންތާކު އުޅޭ މީހެއް މިސޮރު އުޅެކަމެއްވެސް ނޭނގެ. އެހެންވެގެން މަޝްހޫރު ވާންވެގެން ނޫހެއްގެ ޞުރުހީ އަކުން ޖާގައެއް ހޯދާލަން އެޗެއް ބުނެލީދޯ\nނޮވެމްބަރު 30, 2021 06:20\nއިންޑީޔާއިން ލާރިނަގައިގެން އެމީހުން މީތާ ބާތިއްބަން އުޅެނީކޮންބައެއްކަން ނޭނގޭ ބަޔަކު ނެތް!\nނޮވެމްބަރު 30, 2021 06:37\nއިންޑިއާގެ އެހީގައި ނާޗަރަންގީ ކުޅެނީ ކަލޭމެން ތިޔަ ނާޗަރަންގީ ކުޅޭކުޅުން 2023 ގައި ވިއްސިހާލި ކޮށްލާނަން ދުވަސްޖެހެނީ ކުޅޭނާޗަރަންގީ އެއްކުޅޭ މިހާރު.......!!!!!


Zero degree Nashid ge tribute show anna mahu 21 gai | Mihaaru\nނާޝިދަށް ދޭ ޓްރިބިއުޓް ޝޯ އޮންނާނީ އަންނަ މަހުގެ 21 ގައި.\nމިސްކް މެގެޒިންގެ 22 ވަނަ އަދަދުގެ ކަވަރުގައި ނާޝިދު.\nޒީރޯ ޑިގްރީ ނާޝިދުގެ ޓްރިބިއުޓް ޝޯ އަންނަ މަހު 21 ގައި\n24 އޯގަސްޓް 2016 - 06:352comments\nރާއްޖޭގެ މިއުޒިކަށް އިންގިލާބެއް ގެނައި މަޝްހޫރު ބޭންޑް ޒީރޯ ޑިގްރީގެ އިސް ލަވަކިޔުންތެރިޔާ އަހުމަދު ނާޝިދު (ފްލޫ ނާޝިދު) އަށް ހާއްސަ ކުރާ ޝޯއެއް އަންނަ މަހުގެ 21 ވަނަ ދުވަހުގެ ރޭ ބާއްވަން ނިންމައިފި އެވެ.\nއޮލިމްޕަހުގައި ބާއްވާ ޝޯ އިންތިޒާމް ކުރަނީ މެއިން ސްޕޮންސަރު އެސްޓީއޯގެ އެހީއާ އެކު މިއުޒިކް އިން ސޯޝަލް ކޮމިއުނިޓީ (މިސްކް މޯލްޑިވްސް) އިންނެވެ. ޝޯގެ ކަންކަމުގައި ދެން ހަރަކާތްތެރި ވަނީ ނެޝަނަލް ސެންޓާ ފޮ ދި އާޓްސް (އެންސީއޭ) އާއި އެޒައިޑަން އެވެ.\nމިސްކް މޯލްޑިވްސް އިން ބުނީ ނާޝިދަށް ބާއްވާ ޓްރިބިއުޓް ޝޯގައި ރާއްޖޭގެ މިއުޒިކީ ދާއިރާގައި ހަރަކާތްތެރިވާ ގިނަ ފަންނާނުން ބައިވެރިވާނެ ކަމަށެވެ.\nރާއްޖޭގެ މިޔުޒިކަށް ނާޝިދު ކޮށްދިން ބޮޑެތި ހިދުމަތްތަކުގެ އަގު ވަޒަންކުރުމުގެ ބާއްވާ ޝޯ އޮންނަނީ މިސްކް މެގަޒިންގެ 22 ވަނަ އަދަދާ ވެސް ގުޅުވައިގެންނެވެ. އުމުރުން ހަ އަހަރު ވީ މަޖައްލާގެ 22 ވަނަ އަދަދު ހާއްސަކޮށްފައި ވަނީ ވެސް ނާޝިދަށެވެ.\nމިސްކްގެ ކޯ-ފައުންޑަ އަދި ކްރިއޭޓިވް ޑައިރެކްޓަރު މުހައްމަދު ނަޖްވާން ބުނީ ނަޝީދުގެ ޓްރިބިއުޓް ޝޯއަކީ އޭނާގެ އާއިލާއާ ވަަރަށް ބޮޑަށް ގުޅިގެން ބާއްވާ އިވެންޓެއް ކަމަށެވެ.\nޝޯގައި ނާޝިދުގެ އަންހެން ދަރިފުޅު ނިޝް ނާޝިދު ވެސް ބައިވެރިވާނެ އެވެ.\nނާޝިދުގެ ދަރިފުޅު ނިޝް މިސްކް މެގެޒިންގެ ނާޝިދުގެ ހާއްސަ އެޑިޝަން މިދިޔަ މެއި މަހު ނެރެދެނީ. ފޮޓޯ: މިސްކް\n"ކުރިން މި ޝޯ ބާއްވަން ނިންމީ މިދިޔަ ޖުލައި މަހު. އެހެން ނަމަވެސް ވީހާ ވެސް ވަރުގަދަކޮށް އަދި ފުރިހަމަކޮށް ޝޯ ބާއްވަންވެގެން ފަހުން ޑިލޭކޮށްލީ،" ނަޖުވާން ބުންޏެވެ.\n"މި ގޮތަށް ރާއްޖޭގެ ލެޖެންޑަކަށް ދެވޭ ފުރަތަމަ ޓްރިބިއުޓް ކަމަށް ވާތީ ވަރަށް ޕާފެކްޓް އެއްޗަކަށް ހަދަން މީގައި އިންވޯލްވާ އެންމެން ވެސް ބޭނުން ވަނީ. އެހެންވީމާ އަންނަ މަހު ޝޯ ބޭއްވިގެން ދާ އިރު، ވަރަށް ފުރިހަމަ ހިތްގައިމު ޝޯއެއް ފެނިގެން ދާނެ."\nޒީރޯ ޑިގްރީން ނެރެފައިވާ އަލްބަމްތަކުގެ ތެރޭގައި 10 ލަވަ ހިމެނޭ ދޯނި (1996) އާއި 14 ލަވަ ހިމެނޭ އައިލެންޑް ޕަލްސް (1997) އަދި ނުވަ ލަވަ ހިމެނޭ ބާޑް އިން ފްލައިޓް (2003) ހިމެނެ އެވެ. މީގެ ތެރެއިން "ދޯނި" އަލްބަމްގައި ހިމެނެނީ ދިވެހިންގެ ހިތްތަކުން ފިލައިގެން ނުދާނެ ފަދަ މުއްސަނދި މިޔުޒިކާއި މޮޅު ޅެންވެރިކަން އެކުލެވޭ ލަވަތަކެކެވެ.


Mask naalhaa ulheynama fiyavalhu alhan miadhu fashaane\nމާސްކު ނާޅާ އުޅޭނަމަ ފިޔަވަޅު އަޅަން މިއަދު ފަށާނެ\nމާލޭގެ މަގެއްގައި ފުލުހަކު ހަރަކާތްތެރިވަނީ. -- އަހުމަދު އަޝްހާދު (ޖެރީ) | އަވަސް\nބޭރަށް ނުކުމެ އުޅޭއިރު މާސްކު އެޅުން މަޖުބޫރު ކޮށްފައިވާއިރު، އެ ފިޔަވަޅު ތަންފީޒު ކުރަން މިއަދު ފަށާނެ ކަމަށް ފުލުހުން މިއަދު ބުނެފި އެވެ.\nސިއްހީ ކުއްލި ހާލަތުގެ ދަށުން ޑިރެކްޓާ ޖެނެރަލް އޮފް ޕަބްލިކް ހެލްތަށް ލިބިދޭ ބާރުގެ ދަށުން، ބޭރަށް ނުކުމެ އުޅޭއިރު އަނގަ އާއި، ނޭފަތުގެ އިތުރުން ދަތްދޮޅި ނިވާ ވާގޮތަށް މާސްކު އެޅުން މިއަދުން ފެށިގެން ވަނީ ލާޒިމުކޮށްފަ އެވެ.\nމައިމޫނާ އަބޫބަކުރު ސޮއި ކުރައްވައި، ނެރުއްވި އުސޫލުގައިވާ ގޮތުން، ދެ އަހަރު ދަށުގެ ކުޑަކުދިންނާއި، ކަސްރަތު ކުރާ ވަގުތުތަކުގެ އިތުރުން މީހެއްގެ އެހީއާ ނުލައި މާސްކު ނޭޅޭ މީހުން ފިޔަވައި އެހެން ހުރިހާ މީހުން ބޭރުގައި އުޅޭއިރު މާސްކު އެޅުން ވަނީ ލާޒިމު ކޮށްފައި ވެއެވެ.\nޑިރެކްޓާ ޖެނެރަލް އޮފް ޕަބްލިކް ހެލްތުގެ އެ އެންގުން ތަންފީޒު ކުރުމުގައި ފުލުހުން މިއަދުން ފެށިގެން ހަރަކާތްތެރިވާނެ ކަމަށް ފުލުހުން މިއަދު ވަނީ ބުނެފަ އެވެ.\nމާސްކު ނާޅާ ބޭރުގައި އުޅޭ މީހުން 1،000 ރުފިޔާއިން ޖޫރިމަނާ ކުރަން ސަރުކާރުން ވަނީ ނިންމައިފަ އެވެ.\nއޭގެ އިތުރުން، ރޭގަނޑު 11:00 ފެށިގެން ފަތިހު 5:00 ބޭރުގައި އުޅުން ވެސް މަނާ ކޮށްފައިވާއިރު، އެކަން ތަންފީޒު ކުރުމަށް އިތުރު މަސައްކަތްތަކެއް ކޮށް، އެ އެންގުމާ ހިލާފުވާ މީހުންނަށް ފުލުުހުން ފިޔަވަޅު އަޅަމުން ގެންދާނެ ކަމަށް ވެސް އެޗްޕީއޭ އިން ވަނީ ބުނެފަ އެވެ.\nޖޫން 15 ވަނަ ދުވަހުން ފެށިގެން މާލެ ސަރަހައްދަށް އިއުލާނުކުރި ލޮކްޑައުން އުވާލި ފަހުން، ރާއްޖޭގައި ކޮވިޑް-19 ޖެހޭ މީހުންގެ އަދަދު ވަނީ އިންތިހާއަށް އިތުރުވެފަ އެވެ.\nއެއާއެކު، ލޮކްޑައުންގެ ހާލަތަށް ދީފައިވާ ލުއިތަކަށް ބަދަލު ގެންނަން ޖެހިދާނެ ކަމުގެ އިޝާރާތެއް ހެލްތް މިނިސްޓަރު އަބްދުﷲ އަމީން ވަނީ ދެއްވައިފަ އެވެ.\nމޯލްޑިވްސް ޕޮލިސް ސާވިސް އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


Dubai Valeeahudhuge bicycle reys ostrich thakakaaeku\nޑުބާއީ ވަލީއަހުދުގެ ބައިސްކަލް ރޭސް އޮސްޓްރިޗް ތަކަކާއެކު\nޝައިޚް ހަމްދާން ބައިސްކަލުގައި ވަޑައިގަންނަވާއިރު އޮސްޓްރިޗުތައް ވެސް އެއްވަރަށް ދުވަނީ\nޑުބާއީގެ ވަލީ އަހުދު ޝެއިހު ހަމްދާން ބިން ރާޝިދު އަލް މަހްތޫމް ދާދި ފަހުން ފިރިހެން ގްރޫޕްކާއެކު ބައިސްކަލް ދުއްވާލަން ނުކުމެވަޑައިގެން އުޅުއްވަނިކޮށް ނަގާފައިވާ ވީޑިއޯތަކެއް މިހާރު ސޯޝަލް މީޑިއާގައި ވައިރަލް ވެގެން އެބަ އުޅެ އެވެ.\nވަލީއަހުދުގެ އޮފިޝަލް އިންސްޓަގްރާމް އެކައުންޓުން ޝެއާ ކުރެއްވި މި ވިޑިއޯގައި ފެންނަނީ ވަލީއަހުދުގެ ބައިސްކަލާ އެއްވަރަށް ވަރަށް ބޮޑު ދެ އޮސްޓްރިޗް ދުވަމުން ދާ ތަނެވެ. ބަލާ ބެލުމަށް ހީވަނީ އެ ދެ އޮސްޓްރިކް ވަލީއަހުދާ ވާދަޔަށް ރޭސް ޖަހަނީ ހެނެވެ. ސޯޝަލް މީޑިއާގައި ގިނަ ބަޔަކަށް މި ވީޑިއޯ މަޖާވެގެން އުޅެނީ އެހެންވެ އެވެ.\nޝައިޚް ހަމްދާން އޮސްޓްރިޗްތަކާއެކު ބައިސްކަލްގައި ރޭސް ޖަހާ މަންޒަރު ފެންނަ ވީޑިއޯ\nވަލީއަހުދު ޝެއާ ކުރެއްވި ވީޑިއޯގައި އެމަނިކުފާނާއި އިތުރު ފިރިހެނުންތަކެއް ބައިސްކަލުގައި ވަރަށް ބާރަށް ދުއްވާފައި ދާތަން ވެސް ފެނެ އެވެ. ދެން ފެންނަނީ ބޮޑު ދެ އޮސްޓްރިޗް އެ ބައިސްކަލާ އެއްވަރަށް ދުވާ ތަނެވެ.\nޝެއިގް ހަމްދާނަކީ މިކަހަލަ ވަރަށް މަޖާ އަދި ހިތްގައިމު ވީޑިއޯތައް އަބަދުވެސް ޝެއާ ކުރައްވާ ބޭފުޅަކަށް ވާތީ އެމަނިކުފާނު ފޮލޯކުރާ މީހުން ސޯޝަލް މިޑިއާގައި މިހާރު ވަރަށް ގިނަ އެވެ. އެހެންވެ މި ވީޑިއޯ އަށް ވެސް އެހާ ބޮޑު ތަރުހީބެއް ލިބުނީ އެވެ.\nވީޑިއޯ ޝެއާ ކުރިތާ ކުޑަ ވަގުތުކޮލެއްގެ ތެރޭގައި ހަތަރު ލައްކަ ވިއުޒް ލިބުނެވެ. އަދި ގަޑިތައް ފާއިތުވީ ވަރަކަށް ވީޑިއޯ ބެލި މީހުން ވަރަށް ބާރު ސްޕީޑުގައި އިތުރުވަމުން ދިޔަތަން ފެނިފައި ވެއެވެ. އަދި ވީޑިއޯ އަށް ގިނަ ބަޔަކު ތަފާތު ކޮމެންޓްތައް ވެސް ކޮށްފައިވެއެވެ. އަދި މިއީ އާ އަހަރު ފެނުނު ވަރަށް ހިތްގައިމު ވީޑިއޯއެއްގެ ގޮތުގައި ގިނަ ބަޔަކު ސިފަ ކުރި އެވެ.


Marah Insaafu Hoadhan Kamah Bune "Uhah" Araa Ihuthijaaju Kuranee\nމަރަށް އިންސާފު ހޯދަން ކަމަށް ބުނެ “އުހަށް” އަރާ އިހުތިޖާޖު ކުރަނީ\nދަރިފުޅުގެ މަރަށް އިންސާފު ހޯދުމަށް ބައްޕަ ހުރަވީ ބިލްޑިންގ ކައިރީ ހުރި ދަގަނޑުތަކުގެ މައްޗަށް އަރާ ---\nދަރިފުޅުގެ މަރަށް6އަހަރު ވެގެން ދިޔައިރުވެސް އިންސާފު ލިބިފައި ނުވާތީ، އިންސާފު ހޯދުމަށް ކަމަށް ބުނެ ހުރަވީ ބިލްޑިންގ ހެދުމަށްޓަކައި އެތަނުގައި ޖަހާފައި ހުރި ހޮޅިތަކުގެ މަައްޗަށް އަރާ ހުރެ މީހަކު އިހުތިޖާޖު ކުރަމުން އެބަދެއެވެ.\nއިހުތިޖާޖު ކުރަމުންދާ މީހާ އިހުތިޖާޖު ކުރަމުން ދަނީ ދެހާސް ސާދަ ވަނަ އަހަރުގެ ޑިސެމްބަރު މަހުގެ 13 ވަނަ ދުވަހުގެ ރޭގެ ވަގުތެއްގައި މއ. ބޭރުމަތީގޭގެ ހަ ވަނަ ފަންގިފިލާއިން މަގުމައްޗަށް ވެއްޓި ހ. ދޫހިމެރިގެ، ނަދާލް ރަޝީދު، މަރުވި މައްސަލާގައެވެ.\nއިހުތިޖާޖު ކުރަމުން ދަނީ ނަދާލްގެ ބައްޕަ އަދި ކުރީގެ މަޝްހޫރު ފިލްމީތަރި އިބްރާހީމް ރަޝީދު (ބްރޯ)އެވެ. މި އިހުތިޖާޖާއި ގުޅިގެން ރައީސް އޮފީސް ސަރަހައްދު، ގްރީން ޒޯން އޮތީ އެއްކޮށް ބަންދުކޮށްފައެވެ. އަދި ފުލުހުންނާއި ސިފައިން ދަނީ އެ ސަރަހައްދުގައި ހަރަކާތްތެރިވަމުންނެވެ. މި އިހުތިޖާޖު ކުރާ މީހާ އުހަށް އަރާ އިން މަންޒަރު ބެލުމަށް ކޮންމެވެސް ވަރަކަށް މީހުން ދަނީ ޖަމާވަމުންނެވެ.\nނަދާލް ރަޝީދު ހަށިގަނޑުން ނެގުނު ބްލަޑް ސާމަޕަލް ތަހުލީލުކުރިއިރު މަސްތުވާތަކެތީގެ ބާވަތެއްކަމަށްވާ ކެނެބިސްއަށް ޕޮޒިޓިވް ވެފައިވާ ކަމަށް ފުލުހުން މީގެކުރިން ބުނެފައިވެއެވެ.\nމި މައްސަލަ އާއި ގުޅިގެން މީގެކުރިން ފަސް މީހަކު ހައްޔަރުވެސް ކުރިއެވެ. ނަމަވެސް ކޯޓުން ވަނީ އެ މީހުން ފަހުން ދޫކޮށްލައިފައެވެ.


އެމްޑީޕީގެ ޚާއްސަ ޖަލްސާ ދެއްކި ގަޑީގައި ފުނަދޫ އިން ކަރަންޓް ކަނޑާލުމުގެ ސަބަބުން ހަމަނުޖެހުން ހިނގައިފި – Maldivian Democratic Party\nއެމްޑީޕީގެ ޚާއްސަ ޖަލްސާ ދެއްކި ގަޑީގައި ފުނަދޫ އިން ކަރަންޓް ކަނޑާލުމުގެ ސަބަބުން ހަމަނުޖެހުން ހިނގައިފި\nއެމްޑީޕީގެ ޚާއްސަ ޖަލްސާ ދެއްކި ގަޑީގައި ށ. ފުނަދޫ އިން ކަރަންޓް ކަނޑާލުމުގެ ސަބަބުން އެރަށުގައި ހަމަނުޖެހުން ހިނގައިފިއެވެ.\nއަންގާރަ ދުވަހުގެރޭ އެމްޑީޕީން އާޓިފިޝަލް ބީޗުގައި ބޭއްވި ޚާއްސަ ޖަލްސާ ދައްކަމުން ދިޔަ ވަގުތު އެންމެ ފުރަތަމަ އެރަށުން ކަނޑާލީ އެމްއެންބީސީ ވަން ގެ ސިގްނަލް ކަމަށާއި، އެ ސިގްނަލް ކަމަށާއި، ސިގްނަލް ކަނޑާލުމަށް ފަހު ކޭބަލް ޓީވީ މެދުވެރިކޮށް އެ ރަށުގެ އެމްޑީޕީ ސަޕޯޓަރުން އެ ޖަލްސާ ބަލަމުން ދަނިކޮށް، ކޭބަލް ޓީވީ ކޮންޓްރޯލް ސެންޓަރ ހުންނަ ސަރަހައްދުން ކަރަންޓް ކަނޑާލީ ކަމަށް އެމްޑީޕީ ފުނަދޫ ދާއިރާގެ ނައިބު ރައީސް ޙަސަން ޒަރީރު ވިދާޅުވިއެވެ.\n” އަޅުގަނޑު ޖަލްސާ ބަލަން އިންދާ ކަރަންޓް ކަނޑާލީމަ އަޅުގަނޑު މިދިޔައީ އިންޖީނުގެ ކައިރިއަށް، އޭރު ގިނަ އަދަދެއްގެ ޒުވާނުން ވެސް އެތަނަށް އެއްވެ ތިބި. އޭރު އިންޖީނުގެ ތެރޭގައި އެތަނުގެ މެނޭޖަރު އިސްމާއިލް އާ ކައުންސިލް މެންބަރު އަދުރޭ އާ ދެ މީހުން ތިބެގެން ކަރަންޓް ކަނޑާލާފަ ޖައްސާފަ މިގޮތަށް މި ހަދަނީ. އަޅުގަނޑު ދެންނެވިން ކިހިނެއްހޭ ތި ހަދަނީ. ޖަލްސާ ދައްކާތީ ހަޖަމްނުކުރެވުނީދޯ އޭ. ދެންނެވީމަ އަދުރޭ ވިދާޅުވީ ހަމަ ގަސްދުގައޭ ކަނޑާލީ. ކުރެވޭނެ އެއް ކަމެއް ވެސް ނޯންނާނެ އޭ. އޭނަ އެހެން ވިދާޅުވީމަ އެތާތިބި ޒުވާނުންނާ އެ މީހުންނާ ވަރަށް ހޫނުކޮށް ޒުވާބުކޮށް ކޮންމެވެސް ވަރަކަށް ހަމަނުޖެހުން ވެސް ހިނގި.” ޙަސަން ޒަރީރު ވިދާޅުވިއެވެ.\nރައްޔިތުންގެ އިންޖީނުގެއެއް ހިންގަމުންދާ ފުނަދޫ އަކީ ސައްތައިން ސައްތަ ޑީއާރުޕީ ކައުންސިލެއް އޮންނަ ރަށެކެވެ. އަދި އެރަށުގެ 70 އިންސައްތައަށް ވުރެ ގިނަ މީހުންނަކީ އިދިކޮޅު ފަރާތްތަކަށް ތާޢީދުކުރާ މީހުންނެވެ.


Annaaru kaan jehenee mihenve\nއަންނާރު ކާން ޖެހެނީ މިހެންވެ\nއަންނާރަކީ ހަށިގަނޑަށް ވަރަށް ފައިދާހުރި މީރު މޭވާ އެކެވެ.\nމި ލިޔުމުގައި ކިޔުންތެރިންނާ މި ހިއްސާކޮށްލަނީ އަންނާރު ކެއުމުގެ ސަބަބުން ޞިއްޙަތަށް ލިބޭނެ ބައެއް ފައިދާއެވެ.\nއަންނާރަކީ ލޭގައި ނުރަނގަޅު ސަރުބީގެ އަދަދު ދަށްކޮށް، ރަނގަޅު ސަރުބީގެ މިންވަރު އިތުރުކޮށްދޭ މޭވާއެކެވެ.\nމިއީ ހާޓް އެޓޭކްޖެހުމާއި ސްޓްރޯކްޖެހުމާއި ލޭމައްޗަށްދިއުން ފަދަ ހިތާއި ލޭހޮޅިތަކާ ގުޅުން ހުރި ބަލިތައް ޖެހުމުގެ ފުރުޞަތު ކުޑަކޮށްދޭނެ ކަންކަމެވެ.\nއާންމުކޮށް ރާއްޖޭގައި ވެސް ހެދޭ އަންނާރަކީ އެންޓި އޮކްސިޑެންޓްތަކުގެ ގޮތުގައި ބެލެވޭ ވިޓަމިން އޭ، ވިޓަމިން ސީ، ވިޓަމިން އީ އަދި ފޮލިކް އެސިޑުން މުއްސަނދި މޭވާ އަކަށް ވުމުން، އަންނާރު ބޭނުން ކުރުމުން އޭގައި ހިމެނޭ ތަފާތު އެންޓިއޮކްސިޑެންޓްތައް، އަންހެނުންގެ އުރަމަތީގެ ކެންސަރާއި ފުއްޕާމޭގެ ކެންސަރު އަދި ޕްރޮސްޓޭޓް ކެންސަރު ޖެހުމުގެ ފުރުޞަތު ކުޑަކޮށްދެއެވެ.\nއެތެރޭގައި ރަތްކަން ގަދަ އޮށްތަކެއް އެކުލެވޭ އަންނާރަކީ ދަގަނޑުގެ ބައި ގިނަ އަދަދަކަށް ހިމެނޭ މޭވާއެކެވެ. ނަތީޖާއެއްގެ ގޮތުން، ލޭމަދުވުމުން މެދުވެރިވާ ވަރުބަލިވުން، ބޯއެނބުރުން، ވަރުދެރަވުން ފަދަ މައްސަލަތަކަށް ލުއިކަން ގެނެސްދެއެވެ.\nމާބަނޑު މީހުން އަންނާރު ޖޫސް ބޭނުންކުރުމަކީ ތުއްތު ދަރިފުޅުގެ ސިކުނޑި އަށް ލިބޭ އަނިޔާތަކުން ރައްކާތެރިކޮށް ދޭނެ ކަމެކެވެ. އަދި އަންނާރު ޖޫސް ބޭނުން ކުރުމަކީ މަޑުކަށި ހަލާކުވުން ހުއްޓުވުމަށް އެހީތެރިވެދީ، ދަތުގައި މެރަޖެހުން ހުއްޓުވައި ދޭނެ ކަމެކެވެ.\nއަންނާރު ބޭނުން ކުރުމުން ލިބިދޭ ޞިއްޙީ އެހެން ފައިދާތަކުގެ ތެރޭގައި ދަތާއި ހިރުގަނޑު ދުޅަހެޔޮކަންމަތީ ބެހެއްޓުމާއި ލޮލުގެ ފެނުން ސާފުވެ ރަނގަޅުވުމާއި ބަނޑުގައި ރިހުން ލުއިކޮށްދިނުން ފަދަ ފައިދާތައް ހިމެނެއެވެ.\nއަދި ދުވަސްނުފުރާ ވިހެއުމުގެ ފުރުޞަތު ކުޑަކޮށްދިނުމާއި ތުއްތު ދަރިފުޅުގެ ބަރުދަން ލުއިވިޔަނުދީ ހިފެހެއްޓުމާއި ކަރުތެރެ ސާފުކޮށް، ކަރުތެރެ ހަލާކުވުމުން ދުރުކޮށްދިނުމާއި ތަފާތު ޖަރާސީމުތަކާ ދެކޮޅަށް މަސައްކަތްކުރުމުގެ ގާބިލުކަން ހަށިގަނޑަށް ލިބުން އަދި ދިފާޢީބާރު ރަގަޅުކުރުން ފަދަ ކަންތައްތައް އަންނާރުގެ ފައިދާތަކުގެ ތެރޭގައި ހިމެނެއެވެ.\nއަދި ހަމަ މިއާއެކު އަންނާރަކީ ޖިންސީ ބަލިކަށި ކަމަށް ވެސް ހުރި ވަރަށް އިތުބާރު ހިފޭ، ފައިދާތައް ގިނަ މޭވާއެއް ކަމަށް ޞިއްހީ މާހިރުން ވިދާޅުވެއެވެ.


Bollywood in gellunu gina bathalaain veethaneh neyngey\nހިންދީ ފިލްމު އިންޑަސްޓްރީއަކީ މަސައްކަތްކުރަން ފަސޭހަ އިންޑަސްޓްރީއެއް ނޫންކަމަށް އެ މަސައްކަތުގައި އުޅޭ ގިނަ މީހުން ބުނެ އެވެ. ޚާއްސަކޮށް ބަތަލާއިންނަށް ބޮލީވުޑަކީ ހަމަ ފެންނަ ރީތި ހުވަފެނެއް ފަދަ އެއްޗަކަށް ވަރަށް ގިނަ ފަހަރު އޮންނަނީ ވެފަ އެވެ. ދުވަސްކޮޅަކު ފިލްމު ކުޅެލާފައި އެމީހުން ދެން ސްކްރީނުން ގެއްލިގެން ދަނީ މި ސަބަބާ ހުރެ އެވެ.\nބޮލީވުޑުގައި މަސައްކަތްކުރާ މީހުން ގަބޫލުކުރާ އިތުރު ހަގީގަތެއް އެބައޮތެވެ. އެއީ ހިތްބަލި މީހުންނަށް ވެސް އުޅެވޭނެ ތަނެއް ނޫން ކަމެވެ. އެތަނުގައި އުޅެވޭނެ ވަރަށް ކެރޭ، ހިތްވަރުގަދަ މީހުންނަށެވެ.\nއެއް ފިލްމެއް ދެ ފިލްމަކުން ވަރަށް ވިދާލާފައި ކުއްލިއަކަށް ގެއްލިގެންދާ އެކްޓަރުން ގިނަވަނީ އެހެންވެ އެވެ. ބައެއް މީހުން ފިލްމީ ފަރުދާ އާ ދުރަށް ދަނީ ހާލަތު ނިޔާކުރާ ގޮތުންނެވެ. އަނެއްބަޔަކު ހަމަ ގަސްތުގައި އިތުރަށް އެކްޓިން ރޮނގުން ކުރިއަށް ދާން ބޭނުން ނުވަނީ އެވެ.\nބައެއް ބަތަލުންނާއި ބަތަލުންނާއި ގެއްލިގެން ގޮސްފައިވަނީ އުމުރުން ދުވަސްވެގެންނެއް ވެސް ނޫނެވެ. ގާތްގަނޑަކަށް 32 ވަރަކަށް އަހަރުގައި ވެސް ބައެއް އެކްޓަރުން ފިލްމުތަކުން ގެއްލިފައި ވެއެވެ.\nސޯނަމް، ސޯނޫ ވާލިއާ، ކިމް ޝަރުމާ، ކާޖަލް ކިރަން، އައިޝާ ޖުލްކާ އަދި ފަރަހަ ފަދަ ތަރިން މިހާރު ކޮބައި ހެއްޔެވެ؟\nސޯނަމް ވިދާލީ 1988ގައި ރިލީޒްކުރި "ވިޖޭ" އިންނެވެ. އެ ފިލްމަށްފަހު ގިނަ ފިލްމުތަކެއްގައި ސޯނަމް ބައިވެރިވި އެވެ. އަދި 1992ގައި އޭނާ ކުޅުނު "ވިޝްވާތުމާ"އަށް ފަހު ސޯނަމް ވަނީ ގެއްލިފަ އެވެ. މި ބަތަލާއިން ފިލްމީ ދުނިޔެއާ ވަކިވެގެން ގޮސްފައިވަނީ ވަކިވުމުގެ ސަލާން ވެސް ނުކޮށެވެ. އަދި އެމީހުންގެ ޚަބަރެއް ދަބަރެއް ފަހަކުން ނުވެ އެވެ. މިތަރިން ގެއްލުނީ ހެއްޔެވެ؟ އެމީހުން ކޮބާ ހެއްޔެވެ؟\nޓައިމްސް އޮފް އިންޑިއާ އިން މީގެ ތެރެއިން ބައެއް ބަތަލާއިންނަށް ގުޅައި އެމީހުންގެ މިހާރުގެ ހާލަތު އޮޅުން ފިލުވާފައި ވެއެވެ.\nއެގޮތުން "ޚޫން ބަރީ މާންގް"ގައި ދެ ވަނަ ބަތަލާގެ ރޯލު ކުޅުނު ސޯނޫ ވާލިއާ ބުނީ އޭނާ ފަރުދާއިން ގެއްލުނީ ނޫން ކަމަށާއި ފިލްމު ކުޅުމުގެ ފުރުސަތު އިތުރަށް ނުލިބެނި ކަމަށެވެ. ސަބަބެއް ކަމަށް އޭނާ ދެކެނީ އިސްކޮޅުން މާ ދިގުވުމެވެ. އޭނާ ފިލްމު ކުޅުނު ދުވަސްވަރު އޭނާހާ ދިގު ބަތަލާއެއް ނޫޅޭކަމަށް ސޯނޫ ބުންޏެވެ. އެހެންވެ އޭރުގެ ނަން މަޝްހޫރު ބަތަލުން އޭނާ ކަހަލަ ދިގު ބަތަލާއަކާ އެކު ފިލްމު ކުޅެން ބޭނުން ނުވީ ކަމަށް ސޯނޫ ބުންޏެވެ.\nސޯނަމްގެ ކުރީގެ ފިރިމީހާ އަދި މަޝްހޫރު ޑައިރެކްޓަރު ރާޖީވް ރާއީ ބުނި ގޮތުގައި ސޯނަމް ނުގެއްލެ އެވެ. ސޯނަމް އާއި އޭނާ ކައިވެނި ކުރީ ސޯނަމްގެ އުމުރުން 18 އަހަރުގައި ކަމަށާއި 2006 ގައި އެ ދެ މީހުން ވަކިވެ ސޯނަމް މިހާރު ދެ ވަނަ ކައިވެންޏެއް ކޮށްގެން އޫޓީގައި ދިރިއުޅެމުންދާ ކަމަށް އޭނާގެ ކުރީގެ ފިރިމީހާ ބުންޏެވެ.\nރާޖީވް ބުނި ގޮތުގައި އެކްޓިން އަށް ސޯނަމްގެ ހުރި ޝައުގުވެރިކަން މަޑުމަޑުން ފަނޑުވީ އެވެ. އަދި މިހާރުވެސް އެކަށީގެންވާ މޮޅު ވަރުގަދަ ރޯލެއް ލިބިއްޖެނަމަ ސޯނަމް އެ ރޯލެއް ގަބޫލު ކޮށްފާނެކަމަށް އޭނާއަށް ހީވެ އެވެ.\nމި ރިޕޯޓު ލިޔުނު ނޫސްވެރިޔާ ފާހަގަ ކޮށްފައިވާ ގޮތުގައި ގިނަ ބަތަލާއިން މިހާރު ވަނީ އެމީހުން ކުރިން ބޭނުންކުރި ފޯނު ނަންބަރު ބަދަލުކޮށްފަ އެވެ. އަދި އެމީހުން އުޅޭ ނޫޅޭ ތަނެއް ވެސް އެއްވެސް މީހަކަށް ނޭނގެ އެވެ. އެހެންވެ ގިނަ މީހުންގެ ހާލު އަހުވާލު ބަލަން އުނދަގޫވީ ކަމަށް މި ރިޕޯޓުގައި ފާހަގަ ކޮށްފައި ވެއެވެ.\n"ހަމް ކިސީސޭ ކަމް ނެހީ"ގައި ރިޝީ ކަޕޫރާއެކު ބަތަލާގެ ރޯލު އަދާކުރި ކާޖަލް ކިރަން ބޮލީވުޑްގައި 13 އަހަރު މަސައްކަތް ކުރުމަށްފަހު ވަނީ ގެއްލިފަ އެވެ. އޭނާ މިހާރު ދިރިއުޅެނީ ފިރިމީހާއާއި ދެ ދަރިންނާއެކު ނެދަލެންޑްސްގައި ކަމަށް ވެއެވެ.\nމީގެ މަހެއްހާ ދުވަސް ކުރިން މީނާކްޝީ ޝެޝާދަރްތީގެ ފޮޓޯތަކެއް އިންޓަނެޓުގައި ވައިރަލްވި އެވެ. އޭނާ ވެސް ކައިވެނި ކޮށްގެން ބޭރު ގައުމެއްގައި ދިރިއުޅެމުންދާތާ ގިނަ ދުވަސްތަކެއް ވެއްޖެ އެވެ.\nބޮލީވުޑް ބަތަލާއިން މާ ގިނަ ދުވަސްތަކެއް ނުވެ ގެއްލެން ދިމާވާ އެއް ސަބަބެއް ކަމަށް ފިލްމީ ތަޖުރިބާކާރަކު ބުނީ ޓީވީ ސިލްސިލާތަކުގެ ބަތަލާއިން ފަދައިން އުމުރުން 30 ވަރަކަށް އަހަރު ވެސް ނުވަނީސް މަންމައެއްގެ ރޯލު ކުޅެން އެމީހުން ފަސް ޖެހޭތީ އެވެ. މިސާލަކަށް އޭނާ ނެގީ މާދުރީ ޑިކްޝިޓް ފަދަ ތަރިންނެވެ. މާދުރީއަށް މިހާރު 54 އަހަރު ފުރިއްޖެ އެވެ. ނަމަވެސް މިހާރު ވެސް އޭނާ ކައިރީގައި އާލިއާ ބަޓް ފަދަ ބަތަލާއެއްގެ މަންމަގެ ރޯލު ކުޅެފާނަންތޯ ސުވާލު ކުރިޔަސް ވަގުތުން ދެކޮޅު ހަދާނެ އެވެ. ކިތަންމެ ދުވަސްވިޔަސް ބޮޑެތި ދަރިން ތިބޭ މަންމައެއްގެ ރޯލު ކުޅޭކަށް އެމީހުން ބޭނުމެއް ނުވެ އެވެ. އެހެންވެ މަޑުމަޑުން ފަރުދާއިން ގެއްލުން ނޫން ގޮތެއް އެމީހުންނަށް ނޯންނަނީ އެވެ.\nޑޭވިޑް ދަވަން އެއްޗެތި ގޮވި ހަނދާން ނުނެތޭނެ: ނީނާ


Mohamed Shafiu: 3/1/11 - 4/1/11\nPosted by Mohamed Shafiu at 9:09 PM 1 comments\nމިދުވަސްވަރަކީ ތަރައްޤީއާއި ތަހުޒީބުގައި އިންސާނުން ކުރިއަރާފައިވާ ދުވަސްވަރެކެވެ. މީގެކުރިން ދުވަހަކުވެސް ދުނިޔެ ނުދެކޭފަދަ ކުރިއެރުންތަކެއް ފެންނަމުންދާ ދުވަސްވަރެކެވެ. އެމީހަކު ބޭނުން ކޮންމެ ޚަބަރެއް ހަލުވިކަމާއެކު ދުނިޔޭގެ އެކި ކަންކޮޅުތަކަށް ފަތުރާލުމަށްޓަކައި މާކަގިނަވަގުތުތަކެއް ނުނަގައެވެ. ފޯނުތަކެވެ. އިންޓަނެޓެވެ. މިގޮތަށްގޮސް ތަފާތު ވަޞީލަތްތަކެވެ. ބައެއްފަހަރަށް ހެވެއްނުބައެއް، ތެދެއްދޮގެއް ވަކިނުވާވަރުވެއެވެ. ބައެއް ފަހަރަށް ވާހަކަތަކުގެ ތެދުދޮގު ބަލައިލުމެއްނެތި ތިމާގެ އެކުވެރިޔާއަށް މިޚަބަރު ދެވެއެވެ. ބައެއްމީހުން މިފަދަ ޚަބަރުތައް ފޮނުވާލަނީ ހެޔޮކަމެއް ކޮށްލުމުގެ ބޭނުމުގައި ކަމަށްވެސް ވެދާނެއެވެ. ނަމަވެސް ވިސްނާލުން ހުއްޓެވެ.\nމަސައްކަތުގެ ހަލަބޮލިވަގުތެވެ. ކުއްލިއަކަށް އަޑެއް އިވިފައި ޖީބުން އެއްޗެއް ތެޅިގެންފިއެވެ. އާދެ ފޯނު ރިންގުވެލީއެވެ. އަޑު ކަންފަތުގަޖެހުމާއެކު އެއީ މެސެޖެއްކަން އެނގުނެވެ. އަވަހަށް ފޯނުނަގައި މެސެޖު ކިޔާލީމެވެ. ދޭތެރެއަކުން އަބަދުވެސް އަންނަ ޒާތުގެ މެސެޖެކެވެ. ވަރަށް ހެޔޮކަލިމަތަކެއް މެސެޖުގައި ލިޔެފައިވެއެވެ. އެފޮނުވި އަޅުގަނޑުގެ އެކުވެރިޔާއަށް ވަރަށް ބޮޑަށް ޝުކުރިއްޔާއެވެ. ހެޔޮކަމަކަށް އަޅުގަނޑަށް ހަނދާންކޮށްލަ ދިނީތީއެވެ. ނަމަވެސް މެސެޖުގެ ފަހުބަޔަށް އައިއިރު މިއޮންނަނީ އެކަލިމަތައް ވަކި ޢަދަދަކަށް ކިޔާލީމަ ލިބޭ ދަރުމަތަކެއްގެ ވާހަކަ ބަޔާން ކޮށްފައެވެ. ބައެއް ފަހަރަށް އަންނަ މެސެޖުތަކުގައި އުފާވެރި ޚަބަރެއް ލިބޭނެކަމުގެ ޚަބަރެއް ދީފައިހުރެއެވެ. އަނެއްބައި ފަހަރަށް އެމެސެޖު ވަކި ޢަދަދެއްގެ ބަޔަކަށް ފޮނުވުމުން ދަރުމައާއި އުފާވެރި ޚަބަރު ލިބޭނެވާހަކަ ބަޔާންކޮށްފައިވެއެވެ. އަނެއްބައިފަހަރަށް އެމެސެޖުގައިވާގޮތަށް ކަންތައް ނުކޮށްފިނަމަ ލިބޭނެ ހިތާމައިގެ ވާހަކަ ބަޔާންކޮށްފައިވެއެވެ. ހަމައެފަދައިން އީމެއިލަށް އައިސްފައިވާ މެއިލްތަކަށް ބަލާލާއިރު، ފޯނަށް އެއަންނަ މެސެޖުތަކަށްވުރެ ވާހަކަތައް ފޮންޏެވެ. ވާނީވެސް އެހެންތާއެވެ. ފޯނަށް ފޮނުވާ މެސެޖުތަކުގައި ލިޔެވޭނީ ވަކިވަރަކަށް ވިއްޔާއެވެ.\nމިފަދަ މެސެޖުތަކުގައިވާ ގިނަ ވާހަކަތަކަކީ ﷲ ސުބުޙާނަހޫ ވަތަޢާލާގެ ފޮތުގައި އަދި އެއިލާހު މީސްތަކުންނަށް ހިދާޔަތް ބަޔާންކޮށް ދެއްވުމަށްޓަކައި ފޮނުއްވި މާތް ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތުން، އަދި ސަލަފުއްޞާލިޙުންގެ ބޭކަލުންގެ ފަރާތުންވެސް އެއްވެސް ދަލީލެއް ނެތް ވާހަކަތަކެކެވެ. ހިތަށް އަރައެވެ. މިހެޔޮކަލިމަ ކިޔާލުމުން ލިބޭ މަތިވެރި ދަރުމަޔާއި ޘަވާބުގެ ވާހަކަ ބަޔާންކޮށްފައިވާ ގިނަގުނަ ޙަދީޘްތަކެއް ޞައްޙަ ރިވާޔަތްތަކުން އައިސްފައިވާއިރު މިފަދަ ބޮޑެތި ދޮގުފަތުރަނީ ކީއްކުރަން ބާވައެވެ؟\nމީސްތަކުން ހެޔޮމަގަށް އަޅުވައި އެބައިމީހުންނަށް ހެޔޮކަންތައްތައް ކުރުވުމަށް ހިތްވަރުދިނުމަށްޓަކައި ބައެއް މީހުން ދަޅަދައްކައެވެ. ވަކިހެޔޮކަމެއް ނުވަތަ ވަކި ކަލިމައެއް ކިޔާލުމުން ވަކި ދަރުމައާއި ޘަވާބުލިބޭނެ ވާހަކަތަކުގެ ދޮގު ޚަބަރުތައް މީސްތަކުންގެ ތެރޭގައި ފަތުރައެވެ. ނުރައްކާތެރިކަމަކީ ބައެއް މީހުން މިފަދަ ބުހުތާނު ދޮގުވާހަކަތައް ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ނުވަތަ އެހެންވެސް ޞާލިޙު ބޭކަލެއްގެ މައްޗަށް ރައްދުކޮށްފައި ހުންނަކަމެކެވެ. ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ދޮގު ހަދައިފިމީހަކު ވާހުށީ ނަރަކައިގައިކަމުގެ ވަރުގަދަ ވަޢީދުގެ ބަސްފުޅު، އެތައްއެތައް ޞަޙާބީބޭކަލުންގެ ކިބައިން ވަނީ އަހަރެމެންނާ ހަމައަށް އައިސްފައެވެ. މިފަދަ ދޮގުވާހަކަތައް މީސްތަކުންގެ ތެރޭގައި ފަތުރައިއުޅެނީ މިއަދަކު ނޫނެވެ. ޞަޙާބީންގެ ޒަމާނުއްސުރެ އެފަދަ ވާހަކަތައް ދަނީ ފަތުރަމުންނެވެ. މިގޮތުން ޚަޠީބުލް ބަޣްދާދީ ރަޙިމަހުﷲ ގެ 'އަލްކިފާޔާ' ކިޔުނުފޮތުގައި، އަދި އިބްނުލް ޖަވްޒީ ރަޙިމަހުﷲ ގެ 'އަލްމަވްޟޫ' އޭ ކިޔުނުފޮތުގައި ގެންނަވާފައިވާ ވާހަކައެއް ދަންނަވާލާނަމެވެ.\n"(ކުރީގެ ޙަދީޘް ޢިލްމުވެރިއެއްކަމުގައިވާ) އަލްމުއައްމަލު ބިން އިސްމާޢީލް ގެ ކިބައިން ރިވާވެފައިވެއެވެ. އެޢިލްވެރިޔާ ވިދާޅުވިއެވެ. އުބައްޔު ބިން ކަޢުބު (ރަޟިޔަﷲ ޢަންހު) ކިބައިން، ކީރިތި ޤުރުއާނުގެ މަތިވެރިކަމާގުޅޭގޮތުން ރިވާވެފައިވާކަމަށްބުނާ ޙަދީޘެއް ތިމަންނައަށް ޝެއިޚަކު ކިޔައި ދިނެވެ. ފަހެ ތިމަންނަ އެޝެއިޚަށް ދަންނަވައިފީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' އެޝެއިޚު ވިދާޅުވިއެވެ. 'ތިމަންނައަށް މިޙަދީޘް ކިޔައިދިނީ މަދާއިން (ޢިރާޤުގެ ރަށެއް) ގެ މީހެކެވެ. އޭނަ އަދިވެސް ދުނިޔޭގައި އެބަހުއްޓެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. ފެހެ ތިމަންނަ މިމީހާއަށް ދަންނަވައިފީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ވާސިތާ (ޢިރާޤުގެ ރަށެއް) ގެ ޝެއިޚެކެވެ. އޭނަ އަދިވެސް ދުނިޔޭގައި އެބަހުއްޓެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ބަޞަރާ (ޢިރާޤުގެ ރަށެއް) ގެ ޝެއިޚެކެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ޢަބްދާން (އިރާނުގެ ރަށެއް) ގެ ޝެއިޚެކެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ތިމަންގެ އަތުގައި ހިފައިގެން ގެންގޮސް ގެއަކަށް ވައްދައިފިއެވެ. އެގޭގައި ބަޔަކު އެއްވެ ތިއްބެވެ. އެމީހުންގެ ތެރޭގައި ޝެއިޚަކު އިނެވެ. ތިމަން ގޮވައިގެން ދިޔަ މީހާ ބުންޏެވެ. 'ތިމަންނައަށް އެޙަދީޘް ކިޔައިދިނީ މިއިން ޝެއިޚެވެ.' ތިމަން (އެޝެއިޚަށް) ބުނީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' އެމީހާ ބުންޏެވެ. 'ތިމަންނައަށް އެއްވެސް މީހަކު މިޙަދީޘް ކިޔައެއް ނުދެއެވެ. ނަމަވެސް ތިމަންމެނަށް މިފެންނަނީ ޤުރުއާނާ މީހުން ދުރަށް ދާތަނެވެ. އެހެންވެ އެބައިމީހުން ކީރިތި ޤުރުއާނާ ކައިރިކުރުމަށްޓަކައި ތިމަން ޙަދީޘް ހަދައިލީއެވެ." لا حول ولا قوة إلاّ بالله.\nމިވާހަކައިން އެނގޭގޮތުގައި އެންމެ ކުރިން ފަށައިގެންވެސް، މީސްތަކުންނަށް ހެޔޮކަންތައްތަކަށް ގޮވާލުމަށްޓަކައި މިފަދަ ޝައިޠާނީ ދޮގުވާހަކަތައް މީސްތަކުންގެ ތެރޭގައި ފަތުރާ ބަޔަކު އުޅެއެވެ. ދީނުގެ ޢިލްމު ލިބިފައިނުވާ އާއްމު މުސްލިމުންނަށް ވަރަށް ފަސޭހަކަމާއެކު މިފަދަ ވާހަކަތައް ޤަބޫލުކުރެވެއެވެ. އަޅުގަނޑުމެންގެ ރާއްޖޭގައިވެސް ތަފާތު ވައްތަރުގެ ދުޢާތައް ގަނޑުކޮޅުތަކުގައި ލިޔެގެން ބައެއްމީހުން ގެންގުޅެއެވެ. މިފަދަ ދުޢާތަކުގެ ތެރޭގައި އެއްވެސް އަޞްލެއްނެތް ދުޢާތައް ހިމެނެއެވެ. ވުމާއެކު، މިފަދަ ދުޢާއެއް ކިޔައި، އެހެން މީހަކަށް ދިނުމުގެ ކުރިން ދީނީ ޢިލްމު ޙާޞިލުކޮށްފައިވާ އިތުބާރުކުރެވޭ މީހެއްގެ ކިބައިން އެދުޢާގެ ތެދުދޮގު ބަލާލުން ހުއްޓެވެ.\nހަމައެފަދައިން ދޭތެރެ ދޭތެރެއިން މެއިލްގެގޮތުގައި އަންނަ މެސެޖެއްގެ ވާހަކައާއި، މިމެސެޖެށް ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ދެއްވާފައިވާ ރައްދެއް ދަންނަވާލާނަމެވެ. މިމެސެޖަކީ އަބަދުވެސް ހަލުވިކަމާއެކު އިންޓަނެޓުގައި ފެތުރެމުންދާ މެސެޖެކެވެ. މިމެސެޖުގައި ވެއެވެ. "މިވަޞިއްޔަތަކީ ސަޢޫދީ އަރަބިއްޔާއިން އައިސްފައިވާ، އެންމެހާ މުސްލިމުންނާ މުޚާޠަބުކޮށްފައިވާ ވަޞިއްޔަތެކެވެ. މިވަޞިއްޔަތަކީ ރަސޫލާގެ މިސްކިތުގެ ތަޅުދަނޑިއާ ޙަވާލުވެފައިވާ، ޝެއިޚް އަޙްމަދުގެ ބަސްތަކެކެވެ. ހުކުރު ދުވަހެއްގެރޭ، ޝެއިޚް އަޙްމަދު ޤުރުއާން ކިޔެވުމަށްފަހު ނިދިތަނުން ހުވަފެނުގައި މިފެނުނީ ރަސޫލާއެވެ. ރަސޫލާ ޙަދީޘްކުރެއްވިއެވެ. 'އޭ ޝެއިޚް އަޙްމަދެވެ. މިހުކުރު ދުވަހު ގާތްގަނޑަކަށް 6000 މީހުން މަރުވެ، އެއިގެ ތެރެއިން އެކަކަށްވެސް ސުވަރުގެއަކަށް ނުވަދެވެއެވެ. އަންހެންވެރިން އެކަނބަލުންގެ ފިރިންގެ އަމުރުތަކަކަށް ކިޔަމަނެއް ނުވެއެވެ. މުސްލިމުންގެ ތެރެއިން މުދާހުރިމީހުން ފަޤީރުންނަކަށް އެހީއެއްނުވެއެވެ. މީސްތަކުންނަށް އަންގަވާ ދެއްވާފައިވާގޮތަކަށް އެބައިމީހުން ޙައްޖެއް ނުވެއެވެ. ނަމާދުގައި ކިޔަންޖެހޭ ތަކެއްޗެއް ނުކިޔައެވެ. ޝެއިޚް އަޙްމަދެވެ. މީސްތަކުންގެ ކައިރީ މިވަޞިއްޔަތް އައީ ތިބާގެ ފުށުންނޭ ބުނާށެވެ. އަދި މިދުނިޔޭގެ އެންމެހާ މުސްލިމުންނަށް މިވަޞިއްޔަތް ފޯރުކޮށްދިނުމަށްޓަކައި، އެބައިމީހުން މީގެ ކޮޕީތަކެއް ހަދައިގެން، އެހެން މުސްލިމުންނަށް ދޭހުށިކަމެވެ. މީގެކޮޕީތައް ހަދައިގެން އެހެން މުސްލިމުންނަށް ބަހާ އުޅޭމީހާއަށް އެކަމުގެ އަޖުރު ފެންނާނެއެވެ. އަދި ތިމަންކަލޭގެފާނުގެ ޝަފާޢަތް އެމީހަކަށް ލިބި، އެތައް އެތައް ދަރުމަޔަކާއި ޘަވާބެއް ލިބޭނެއެވެ. އަދި މިވަޞިއްޔަތަށް އަހައްމިއްޔަތުކަމެއްނުދީ، މިވަޞިއްޔަތް އެއްލައިލައިފިނަމަ އެމީހަކު އެކުރީ ބޮޑުވެގެންވާ ފާފައެކެވެ. އަދި މި ނުބަހައިފިމީހަކަށް ޤިޔާމަތްދުވަހު ﷲގެ ރަޙްމަތް ނުލިބޭހުއްޓެވެ." ޝެއިޚް އަޙްމަދު ބުންޏެވެ. "މިވަޞިއްޔަތުގެ 20 ކޮޕީ ބަހާށެވެ. އެއިރުން ރަސޫލާގެ ޝަފާޢަތް ލިބޭނެއެވެ. އަދި ހީވެސްނުކުރާފަދަ ކަންތައްތައް މެދުވެރިވާ ހުއްޓެވެ." މަދި މިސެޖުގައި މިވަޞިއްޔަތް ނުބެހި ބައެއް މީހުންނަށް ދިމާވި ޙާދިޘާތައްވެސް ބަޔާންކޮށްފައިވެއެވެ. އަދި މިވަޞިއްޔަތް ބެހިމީހުންނަށް ދިމާވި ހެޔޮގޮތްތައްވެސް ބަޔާންކޮށްފައިވެއެވެ. އަދި މިވަޞިއްޔަތް ތަފާތު އެތައް ޢިބާރާތްތަކުން ފެތުރިފައިވެއެވެ.\nހައިރާންވެ އަންތަރީސްވާވަރުގެ މެސެޖެކެވެ. ހިތާމަޔަކީ ކޮންމެ މީހަކުވެސް ބަލާލުމެއްނެތި ތިމާގެ އެކުވެރިންނަށް މިމެސެޖު ފޮނުވާލާކަމެވެ. މިވަޞިއްޔަތާ ބެހޭގޮތުން ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ދެއްވަވާފައިވާ ރައްދު ދަންނަވާލާނަމެވެ.\n"ޙަމްދު ހުރީ ﷲ އަށެވެ. ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ވިދާޅުވެފައިވެއެވެ. 'ތިމަންމެން މިދޮގު ވަޞިއްޔަތުގެ ޚަބަރު އެތައްފަހަރަކު މީގެ އެތައް އަހަރުތަކެއް ކުރިން އަޑުއަހަމެވެ. މީސްތަކުންގެ ތެރޭގައި އެކި ފަހަރުފަހަރު މަތިން މިވަޞިއްޔަތްވަނީ ފެތުރިފައެވެ. ޚާއްޞަކޮށް ޢާއްމުންގެ ތެރޭގައެވެ. މީގެ ބައެއްފަހަރަށް އިބާރާތްތައް ތަފާތުވެފައިވެއެވެ. މިވާހަކަ ކިޔައިދިން މީހަކު ބުނެފައިވަނީ އެމީހާއަށް ރަސޫލާ (ޞައްލަﷲ ޢަލައިހި ވަސައްލަމަ) ފެނުނުވާހަކައެވެ. އަދި މިމީހާއަށް ރަސޫލާ މިޚަބަރުތައް ދެއްވެވި ވާހަކައެވެ. އަދި މިވާހަކަ ފަތުރަން ޙަދީޘްކުރެއްވި ވާހަކައެވެ...... މިވާހަކަ ހެދިމީހަކު ވަނީ ބަޔާންވެ ފާޅުވެގެންވާ އެތައް ދޮގު ބާޠިލު ވާހަކަތަކެއް ބަޔާންކޮށްފައެވެ. މީގެ ކުރީ އަހަރުތަކުގައިވަނީ ތިމަންނައަށް މީގެ ޚަބަރު ލިބިފައެވެ. މިއަކީ ފާޅުވެގެންވާ ދޮގެއްކަމަށާއި، ބާޠިލު ވާހަކައެއްކަން ތިމަންވާނީ މީސްތަކުންނަށް ބަޔާންކޮށްދީފައެވެ. ނަމަވެސް އެންމެ ފަހުން މިވާހަކަ ފެތުރުނު އިރު، އެއަށް ރައްދު ދިނުމަށް ތިމަން ތަރައްދުދު ވިއެވެ. އެއީ މިވާހަކައިގެ ދޮގުކަމާއި ބާޠިލުކަން ފާޅުކަމުންނެވެ. ތިމަންނައަށް ހީވާގޮތުން ބުއްދި ސަލާމަތުން ހުރި އެކަކުވެސް މިވާހަކަތައް ޤަބޫލެއް ނުކުރާނެއެވެ.\nނަމަވެސް މިވަޞިއްޔަތުގެ ސަބަބުން ވަރަށް ގިނަ ބަޔަކު މަގުފުރެދި، އެބައިމީހުންގެ ތެރޭގައި މިވަޞިއްޔަތް ބަހައި، އަދި ބައެއް މީހުން މިވަޞިއްޔަތް ޤަބޫލުކޮށްފިކަމުގެ ޚަބަރުތައް ތިމަންގެ ވަރަށްގިނަ އަޚުންގެ ފަރާތުން ތިމަންނައަށްވަނީ ލިބިފައެވެ. ވުމާއިއެކު، މިވަޞިއްޔަތާ ދެކޮޅަށް އެއްޗެއް ދަންނަވާލުމަކީ ތިމަންފަދަ މީހަކު ކުރަންޖެހޭފަދަކަމެއްކަމުގައި ދެކެމެވެ. އެއީ އެއްވެސް މީހަކު މިވަޞިއްޔަތުގެ ސަބަބުން މަގުފުރެދި ނުދިޔުމަށްޓަކައި، އެވަޞިއްޔަތަކީ ބާޠިލު، އަދި ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ހަދާފައިވާ ބުހުތާނު ދޮގެއްކަން ބަޔާންކުރުމަށްޓަކައެވެ. ދީނުގެ ޢިލްމުލިބިފައިވާ، އީމާންކަމުގެ، ނުވަތަ ފިޠުރަތު ސަލާމަތުންހުރި ހޭޖެހޭ ކޮންމެ މީހަކަށް މިވަޞިއްޔަތަކީ ވަރަށް ގިނަ ގޮތްގޮތުން ހަދާފައިވާ ބާޠިލު އެއްޗެއްކަން އެނގޭނެއެވެ.\nޝެއިޚް އަޙުމަދުގެ ބައެއް އާއިލާ މީހުންގެ ކައިރީ ތިމަން މިވަޞިއްޔަތާ ބެހޭގޮތުން ސުވާލުކުރީމެވެ. އެބައިމީހުން ބުނެފައިވަނީ އެއީ ޝެއިޚް އަޙުމަދުގެ މައްޗަށް ހަދާފައިވާ ދޮގެއްކަމަށެވެ. އެއީ އެޝެއިޚް ބުނި ވާހަކައެއްވެސް ނޫނެވެ. މިވާހަކައިގައިވާ ޝެއިޚް އަޙުމަދުވަނީ މީގެ ދުވަސްގަނޑެއް ކުރިން ނިޔާވެފައެވެ. ޝެއިޚް އަޙުމަދު ވިޔަސް އަދި އެހެން އެއަށްވުރެ ބޮޑު ޢިލްމުވެރިއެއްވިޔަސް، ހުވަފެނުގައި ނުވަތަ ހޭލާހުއްޓައި ރަސޫލުﷲ ޞައްލަﷲ ޢަލައިހިވަސައްލަމަ ފެނި، މިފަދަ ވަޞިއްޔަތެއް ކޮށްފިކަމުގައިވާނަމަ، އަހަރެމެންނަށް އެނގޭނެކަމަކީ ހަމަޔަޤީނުންވެސް އެމީހަކު އެހަދަނީ ދޮގުކަމެވެ. ނުވަތަ އެމީހަކަށް މިފަދަ ވަޞިއްޔަތެއް ކުރީ ޝައިޠާނާކަމެވެ. ރަސޫލާއެއް ނޫންކަމެވެ. އެއީ ބައިވަރު ސަބަބުތަކަކަށްޓަކައެވެ. އޭގެ ތެރޭގައި އަންނަނިވި ސަބަބުތައްވެއެވެ.\nރަސޫލުﷲ ޞައްލަﷲ ޢަލައިހިވަސައްލަމަ، އެކަލޭގެފާނުގެ ޙަޔާތުގައިވެސް އަދި އަވަހާރަވުމަށްފަހުވެސް ޙައްޤުބަހެއް ފިޔަވައި ޙަދީޘެއް ނުކުރައްވާނެއެވެ. ތިރީގައި ބަޔާންވެގެންވާ ފަދައިން، މިވަޞިއްޔަތަކީ އެކަލޭގެފާނު ގެނެސްދެއްވި ޝަރީޢަތާ ޚިލާފު ވަޞިއްޔަތެކެވެ. ރަސޫލުﷲ ޞައްލަﷲ ޢަލައިހިވަސައްލަމަ ހުވަފެނުގައި ފެނިދާނެއެވެ. އެކަލޭގެފާނުގެ ޞޫރާގައި ހުވަފެނުގައި ފެނިއްޖެނަމަ ފަހެ އެމީހަކަށް އެކަލޭގެފާނު ފެނިއްޖެއެވެ. އެހެނީ ޞައްޙަ ޙަދީޘްތަކުގައި ވާފަދައިން ޝައިޠާނާއަށް އެކަލޭގެފާނުގެ ސިފާގައި ފާޅުނުވެވޭ ހުއްޓެވެ. ނަމަވެސް މިހުރިހާ ކަމެއް ބިނާވެފައިވަނީ ފެނުނު މީހާގެ އީމާންތެރިކަމަށާއި، ތެދުވެރިކަމަށާއި، ޢަދުލުވެރިކަމަށާއި، ހަނދާންހުރުމާއި، ދީންވެރިކަމަށާއި، އަމާނާތްތެރިކަމަށެވެ. އަދި ހަމަޔަޤީނުންވެސް އެމީހަކަށް އެފެނުނީ ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނުގެ ޞޫރައިގައިތޯ ނުވަތަ ނޫންތޯ ބަލަންޖެހެއެވެ. އެކަލޭގެފާނު ދުނިޔޭގައި ހުންނަވައި ޙަދީޘްކުރެއްވިކަމަށްބުނާ ޙަދީޘެއް އިތުބާރުކުރެވޭ ރާވީންގެ ކިބައިން ރިވާވެފައި ނުވާނަމަ އެއީ އިޢްތިމާދުކުރެވޭނެ ޙަދީޘެއް ނޫނެވެ. އަދި އެއީ ޙުއްޖަތެއްވެސް ނޫނެވެ. ނުވަތަ އިތުބާރުކުރެވޭ ރާވީންތަކެއް، އެއަށްވުރެ ބޮޑަށް އިތުބާރުކުރެވޭ ރާވީންގެ ކިބައިން އައިސްފައިވާ ޙަދީޘަކާ ޚިލާފުވާކަމުގައިވެފައި، އެދެޙަދީޘްގެ ތެރެއިން ހަދީޘެއް ނަސްޚުވެފައިވާތީވެ، ޖަމްޢުނުކުރެވިއްޖެނަމަ، މަންސޫޚަވި ޙަދީޘަކަށް ޢަމަލެއް ނުކުރެވޭނެއެވެ. އަދި ނާސިޚު ޙަދީޘަށް އެއިގެ ޝަރުޠުތަކާއެކު ޢަމަލުކުރެވޭނެއެވެ. ނަމަވެސް މިޤަވާޢިދާ ޚިލާފުވެ، ދެޙަދީޘް ޖަމާނުކުރެވިއްޖެނަމަ، ވާޖިބުވެގެންވަނީ ދަސްކުރުމުގެ ބާރުދަށް، އަދި ޢަދުލުވެރިކަން ދަށް ރާވީންގެ ކިބައިން އައިސްފައިވާ ޙަދީޘް ދޫކޮށްލުމެވެ. އެފަދަ ޙަދީޘެއްގެ ޙުކުމަކީ ޝާޛު ޙަދީޘެއްގެ ޙުކުމެވެ. އެޙަދީޘަކަށް ޢަމަލެއް ނުކުރެވޭނެއެވެ. ކަންމިހެންހުރިއިރު ޢަދުލުވެރިކަމެއް، އަދި އަމާނާތްތެރިކަމެއް ނޭނގޭ މީހަކު ރަސޫލުﷲ ޞައްލަﷲ ޢަލައިހި ވަސައްލަމަގެ ފަރާތްޕުޅުން ވަޞިއްޔަތެއް ގެނެސްފިނަމަ ޤަބޫލުކުރެވޭނީ ކިހިނަކުން ހެއްޔެވެ؟ މިފަދަ ވަޞިއްޔަތެއްގައި ޝަރީޢަތާ ޚިލާފުވާހަކައެއް ނެތްނަމަވެސް، މިފަދަ ޙާލަތެއްގައި ޖެހޭނީ އެވަޞިއްޔަތެއް ދޫކޮށްލައި، އެއަށް ސަމާލުކަންނުދިނުމެވެ. ވީއިރު، ވަޞިއްޔަތެއްގައިވާ ވާހަކަތަކެއް ބާޠިލުކޮށްލާނެ އެތައް ޙުއްޖަތްތަކެއްހުރެފައި، ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ދޮގު ހަދައިފައިވާ، އަދި ﷲ ހުއްދަނުކުރައްވާ ވާހަކަތަކެއް ހުރި ވަޞިއްޔަތެއް ވާނީ ކިހިނަކުންތޯއެވެ؟ އެހެނީ ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\nمَنْ قَالَ عَليَّ مَا لَمْ أَقُلْ فَلْيَتَبَوَّأ مَقْعَدَهُ مِنَ النَّارِ\nމާނައީ: "ތިމަންކަލޭގެފާނު ވިދާޅުނުވާ ބަސްފުޅެއް ތިމަންކަލޭގެފާނުގެ މައްޗަށް ބުނެއްޖެމީހާ، ފަހެ ނަރަކައިން އޭނާގެ ޖަގަހަ ހޯދާހުށިކަމެވެ." (މިހާހިސާބަށް ޝެއިޚުގެ ޖަވާބު ކުރުގޮތަކަށް ނިމުނީއެވެ.)\nމިއީ މިވަޞިއްޔަތާބެހޭގޮތުން އެންމެ ޢިލްމުވެރިޔަކު ދެއްވަވާ ފައިވާ ރައްދެކެވެ. މިނޫން އެހެން ޢިލްމުވެރިންވެސް މިވަޞިއްޔަތައް ރައްދު ދެއްވާފައިވެއެވެ. ދިގުވެދާނެކަމަށް މިހައިވަރުން ފުއްދައިލީމެވެ.\nކޮންމެއަކަސް، މިއީ މިފަދަ އެންމެ މިސާލެކެވެ. މިފަދަ އެތައް މެސެޖުތަކަކާއި، ދުޢާތަކެއް ވަނީ މީސްތަކުންގެ މެދުގައި ފެތުރިފައެވެ. އިސްލާމްދީން ބާވާލެއްވި ޢާލަމްތަކުގެ ވެރިއިލާހު ވަނީ އެދީން ފުރިހަމަކުރައްވާފައެވެ. އެއިލާހުގެ މާތް ނަބިއްޔާ ޞައްލަﷲ ޢަލައިހިވަސައްލަމަ ވަނީ ހެޔޮކަމެއް އޮތްނަމަ އެކަން އެކަލޭގެފާނުގެ އުއްމަތަށް ބަޔާންކޮށްދެއްވާފައެވެ. އުއްމަތަށް އެކަލޭގެފާނު ދައްކަވައި ދެއްވާފައިވަނީ ސާފުސީދާ ކަސިޔާރުކަމެއް ނެތް މަގެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\nالْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإِسْلاَمَ دِينًا އަލް މާއިދާ: 3\nމާނައީ: "މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންއިލާހު ފުރިހަމަކޮށްދެއްވައިފީމެވެ. އަދި ތިމަންއިލާހުގެ ނިޢުމަތް، ތިޔަބައިމީހުންގެ މައްޗަށް ތިމަންއިލާހު ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންއިލާހު ރުހިވޮޑިގެންފީމެވެ."\nއަދި ޢިރުބާޟް ބިން ސާރިޔާ ރަޟިޔަﷲ ޢަންހުގެ ކިބައިން ރިވާވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ.\nقَدْ تَرَكْتُكُمْ عَلَى الْبَيْضَاء، لَيْلُهَا كَنَهَارِهَا لاَ يَزِيْغُ عَنْهَا بَعْدِي إِلاَّ هَالِك (رواه ابن ماجه – السلسلة الأحاديث الصحيحة)\nމާނައީ: "ހަމަކަށަވަރުން ތިމަންކަލޭގެފާނު ތިޔަބައިމީހުން ދޫކުރައްވާފައިވަނީ ސާފުސީދާ ތެދުމަގެއްގައެވެ. އެމަގުގެ ރޭގަނޑު ދުވާލުފަދައެވެ. ތިމަންކަލޭގެފާނަށްފަހު ހަލާކުވެއްޖެމީހަކުމެނުވީ އެމަގުން އެއްކިބާނުވާނެއެވެ."\nހަމައެފަދައިން، ގިނަގުނަވެގެންވާ ޛިކުރުތަކަކާއި، ދުޢާތަކަކާއި، ވަޞިއްޔަތްތަކެއް އެކަލޭގެފާނުގެ ކިބައިން ޞައްޙަ ރިވާޔަތްތަކުން ވަނީ އަޅުގަނޑުމެނާ ހަމައަށް ފޯރާފައެވެ. އެޛިކުރުތަކާއި، ދުޢާތަކުގެ މަތިވެރިކަމާގުޅޭގޮތުން އައިސްފައިވާ ޙަދީޘްތަކަކީ އިތުރު މިސާލަކަށް ބޭނުންނުވާނެ، ހެޔޮކަމަށް ދަހިވެތިވެފައިވާ މީހަކަށް ފުދިގެންވާނެ ޙަދީޘްތަކެކެވެ. ވުމާއިއެކު، އިތުބާރުނުކުރެވޭ، ޙަޤީޤަތެއްނެތް ތަކެތި އެހެން މީހަކަށް ދިނުމުގެ ކުރިން، ނުވަތަ އެފަދަ އެއްޗެއް ކިޔުމުގެ ކުރިން، ޢިލްމު ލިބިފައިވާ އިތުބާރުކުރެވޭ މީހެއްގެ ފަރާތުން އެފަދަ ތަކެތީގެ ޙަޤީޤަތް ހޯދުމަކީ ވަރަށްވެސް މުހިއްމުކަމެކެވެ.\nﷲ ސުބުޙާނަހޫ ވަތަޢާލާ އަޅުގަނޑަށާއި، ތިބާއަށް ހިދާޔަތް ދައްކަވާށި!\nوالله تعالى أعلم وأحكم، وصلى الله وسلم وبارك على عبده ورسوله محمد وعلى آله وأصحابه ومن تبعهم بإحسان إلى يوم الدين، والحمد لله ربّ العالمين.\nPosted by Mohamed Shafiu at 5:35 PM 1 comments\nLabels: މުޙައްމަދު ސިނާން, މުޖްތަމަޢު\nPosted by Mohamed Shafiu at 1:15 PM0comments\nކްލިކްފޮރއިސްލާމް އިން ނަގާފައި\nއިބްނު ޢައްބާސް ރަޟިޔަﷲ ޢަންހުގެ އަރިހުން ރިވާވެގެންވެއެވެ. ބަނީ އިސްރާއީލު ބާގައިގެ ތިން މީހަކު އުޅުނެވެ އެކަކީ، ބޮލުގައި އިސްތަށިނެތް މީހެކެވެ. އަނެކަކީ ޖުޒާމު ބަލި ޖެހިފައިވާ މީހެކެވެ. ތިންވަނަ މީހާއަކީ ލޯއަނދިރި މީހެކެވެ. އަރަހުށި މާތް ރަސްކަލާނގެ އެތިން މީހުން އިމްތިޙާން ކުރައްވަން މިންވަރު ކުރެއްވި ހިނދު އެމީހުންގެ ގާތަށް މަލާއިކަތަކު ފޮނުއްވިއެވެ.\nމިމަލާއިކަތާ އެންމެ ފުރަތަމަ ވަޑައިގަތީ ޖުޒާމު ބަލިޖެހިފައިވާ މީހާ ގާތަށެވެ. އޭނާއާ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮންކަމެއް؟"\nޖުޒާމު ބަލީގެ މީހާ ވަރަށް ބޮޑަށް ބެނުންވެގެންހުރެ ބުންޏެވެ.\n"ރީތި ކުލައެއް، ރަނގަޅު ހަމެއް - މިބަލިން އަހަރެން ސަލާމަތްވުން. މިބަލީގެ ސަބަބުން މީހުންގެ ކުރިމަތީގައި އަހަރެން ވެފައިވާ ނިކަމެތިކަމުން މިންޖުވުން."\nމަލާއިކަތާ އެކަލޭގެ ގައިގާ އަތްޕުޅު ފިރުންމައި ލެއްވިއެވެ. އެއާއެކު މާތް ރަސްކަލާނގެ ފަޟްލުވަންތަކަމުން އޭނާ ހަމަ މުޅީން ރަނގަޅުވެއްޖެއެވެ. މިހާރު އޭނާއަކީ، ރީތި މީހެކެވެ. އޭނާގެ ހަންވެސް އެހައިމެ ރީތިވެފައި އޮމާނެވެ. އެމަލާއިކަތާ އަނެއްކާވެސް އެއްސެވިއެވެ.\n"އެންމެ ބޭނުން މުދަލަކީ ކޮބާ؟"\nއޭނާ ޖަވާބު ދިނެވެ. "ޖަމަލު"\nމަލާއިކަތާ އޭނާއަށް ދިހަ ޖަމަލު ދެއްވަމުން ވިދާޅުވިއެވެ. "މާތް ރަސްކަލާނގެ ކަލެއަށް މިޖަމަލުތަކުގައި ބަރަކާތް ލައްވާނެ."\nޖުޒާމުބަލީގެ މީހާގާތުން މަލާއިކަތާ ދެންވަޑައިގަތީ އިސްތަށިވެރި ތަލަވެފައިހުރި މީހާ ގާތަށެވެ. މަލާއިކަތާ އޭނާޔަށްވެސް ހަމައެފަދައިން ސުވާލު ކުރެއްވިއެވެ.\nއޭނާ ޖަވާބު ދިނެވެ. "ރަނގަޅު އިސްތަށިގަނޑެއް. އޭރުން ތަލަވުމުގެ ހުތުރު ބަލިން އަހަރެން ސަލާމަތް ވެދާނެ. އެއީ، މީހުން ކެނޑިނޭޅި އަހަންނަށް މަލާމަތްކޮށް ހަދާކަމެއް."\nމަލާއިކަތާ އޭނާގެ ގައިގާ އެއްފަހަރު ފިރުމައިލެއްވިއެވެ. ތަލަވުމުގެ ބަލި ހަމައެއްފަހަރުން އެފިލައިގެން ދިޔައީއެވެ. އޭނާއަށް މާތް ﷲ ރަނގަޅު ރީތި، އިސްތަށިގަނޑެއް ދެއްވައިފިއެވެ. މަލާއިކަތާ އޭނާޔާވެސް ދެވަނަ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮން މުދަލެއް؟"\nއޭނާ ތެޅިގެންގައި ޖަވާބު ދިނެވެ. "ގެރިއެއް"\nމަލާއިކަތާ، އޭނާޔަށް ގެރިއެއް ދެއްވިއެވެ. އަދި ދުޢާކުރެއްވިއެވެ. އަރަހުށި މާތް ރަސްކަލާނގެ މިގެރީގައި ކަލެއަށް ބަރަކާތް ލައްވާނެތެވެ.\nމިތަނުން ދެން މަލާއިކަތާ ވަޑައިގަތީ ލޯއަނދިރި މީހާ ގާތަށެވެ. އޭނާޔާވެސް ހަމަ އެސުވާލު ކުރެއްވިއެވެ.\nއަނދިރި މީހާ ޖަވާބު ދިނެވެ. "އަރަހުށި މާތް ރަސްކަލާނގެ އަހަންނަށް އަހަރެންގެ ލޮލުގެ އަލިކަން ދެއްވާނެނަމަ ކިހާރަނގަޅު! އޭރުން އަހަންނަށް މީހުން ފެންނާނެ."\nމަލާއިކަތާ އޭނާގެ ގައިގާ އަތްޕުޅުލެއްވިއެވެ. ހަމަ އަތްޕުޅު ލެއްވުމާއެކު، މާތް ރަސްކަލާނގެ އޭނާގެ ލޮލުގެ އަލިކަން އަނބުރާ ދެއްވައިފިއެވެ. ދެން މަލައިކަތާ، އޭނާޔާވެސް ދެވަނަ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮންކަހަލަ މުދަލެއް؟"\nއޭނާ ޖަވާބު ދިނެވެ. "ބަކަރިއެކެވެ."\nމަލާއިކަތާ އޭނާއަށް ބަކަރިޔަކާ ގިތެލަކާ ދެއްވިއެވެ.\nވަގުތު ވޭތުވަމުން ދެއެވެ. ދުވަސްތައް ފާއިތުވަމުން ދެއެވެ. ތިންމީހުންގެ ޖަނަވާރުތައް ވިހައި އެތަކެތި ގިނަވަމުން ދެއެވެ. މާތް ﷲ އެމީހުންގެ މުދަލުގައި ބަރަކާތް ލެއްވިއެވެ.\nއެތިން މީހުންގެ އަތުގައި މިހާރު ވަރަށް ގިނަ ޖަމަލާއި ގެރިއާއި ބަކަރިތައް ވެއެވެ.\nއެތައް ދުވަހަކަށްފަހު، އެއްކަލަ މަލާއިކަތާ ޖުޒާމު ބަލީގެ މީހާ ގާތަށް ވަޑައިގަތެވެ. ވަޑައިގަތީ ޖުޒާމު ބަލި ޖެހިފައިވާ މީހެއްގެ ސިފައިގައެވެ. ވާހަކަ ފެއްޓެވީ މިގޮތަށެވެ.\n"އަޅުގަނޑަކީ ނިކަމެއްޗަކީން، ދަތުރުމަތީގައި، އަޅުގަނޑުގެ ހުރިހައި އެއްޗެއް ހުސްވެއްޖެ. ދެންއޮތީ ހަމައެކަނި އެކަލާނގެ އެހީތެރިކަން، ނުވަތަ ކަލާގެ ދީލަތި އެހީތެރިކަން، ކަލާޔަށް ތިޔަ ރީތި ސޫރަޔާއި ރީތި ހަމާ އަދި ގިނަގުނަ ޖަމަލުތައް މުދަލުގެ ސިފައިގައި ދެއްވި ރަސްކަލާނގެއަށްޓަކައި މިދަތުރުގައި އަޅުގަނޑަށް ކޮންމެވެސް އެއްޗެއް ދެއްވާ."\nއެމީހާ އަނެއްފަރާތަށް މޫނު އަނބުރާލާފައި ޖަވާބު ދިނެވެ.\n"އަހަރެންނަށް ވަރަށް ގިނަ ކަންތައް ކުރަން ޖެހިފައި އެބަހުރި."\nދެން މަލާއިކަތާ ޙަޤީޤަތް ހާމަކޮށްދެއްވަމުން ވިދާޅުވިއެވެ.\n"އަހަރެން ކަލޭ ދަންނަން. ކަލޭތީ އިހަށް ޖުޒާމު ބަލި ޖެހިފައިހުރި މީހެއް. މީހުން ކަލޭދެކެ ވަރަށް ފޫހިވޭ. ކަލެއަކީ ބޮޑު ފަޤީރެއް. އެހެން އެކަން ހުއްޓާ އަރަހުށި މާތް ރަސްކަލާނގެ ކަލެއަށް ފުރިހަމަ ސިއްޙަތެއް ދެއްވައި، މުދާވެރިކަން ދެއްވީ. މީދޮގެއްތަ؟"\nއެމީހާ ބޮޑާވެލާފައި ބުންޏެވެ.\n"މީ އަހަރެންގެ ޚާންދާނުގެ މުދަލެއް. މިމުދަލުގެ ވާރިޘަކީ ޚުދް އަހަރެން."\n"ތިޔަ ހަދަނީ ދޮގުކަމުގައި ވަނީވިއްޔާ މާތް ﷲ ކަލޭ ކުރންވެސް ހުރި ސިފަޔަށް ބަދަލުކޮށްދެއްވާނެތެވެ."\nދެން، އެމަލާއިކަތާ ވަޑައިގަތީ ބޮލުން އިސްތަށި ވެރިފައި ހުރި މީހާގެ ގާތަށެވެ. ބޮލުން އިސްތަށި ވެރިފައިހުރި މީހެއްގެ ސިފައިގައެވެ. އޭނާވެސް ކުރީމީހާ ފަދައިން މަލާއިކަތާއަށް ހަމަ އެޖަވާބު ދީފިއެވެ. މިހެން ބުނުމާއެކު މަލާއިކަތާ އޭނާޔާމެދުވެސް އެފަދައިން ވިދާޅުވިއެވެ.\n"ތިޔަހަދަނީ، ދޮގުކަމުގައި ވަނީ ވިއްޔާ މާތް ﷲ ކަލޭ ކުރިންވެސް ހުރި ސިފަޔަށް ބަދަލުކޮށް ދެއްވާނެތެވެ."\nދެން މަލާއިކަތާ، އަނދިރި މީހެއްގެ ސިފައިގައި އެއްކަލަ އަނދިރި މީހާ ގާތަށް ވަޑައިގަތެވެ. ވަޑައިގެން ވިދާޅުވިއެވެ.\n"އަހަންނަކީ، އަތްމަތި ދަތިވެފައިވާ ދަތުރުވެރިޔަކީން. މިދަތުރުގައި އަހަރެންގެ ހުރިހައި އެއްޗެއް އަތްމަތީން ގޮސް ހުސްވެއްޖެ. ދެން އޮތީ އެކަލާނގެ އެހީތެރިކަން. ނުވަތަ ކަލާގެ ދީލަތި އެހީތެރިކަން، އަހަރެން އެކަލާނގެއަށްޓަކައި މިދަތުރަށް އެހީއަކަށް ތިޔަތަނުން ބަކަރިއެއް ދެއްވާތޯ ނަންގަތިން. ކަލާއަށް ލޮލުގެ ފެނުން ދެއްވީ އެކަލާނގެ."\nއެމީހާ ބުންޏެވެ. "ޝައްކެއްވެސްނެތް. ދެވަނަ ފަހަރަށް އަހަންނަށް ލޮލުގެ ނޫރު ދެއްވީ މާތް ﷲ. އަހަންނަކީ އިހަށް ފަޤީރެއް. އަހަރެން މުއްސަންޖަކަށް ހެއްދެވީ އެކަލާނގެ. ކަލެއަށް ހުރިހައި އެއްޗެއް މިހިރީ ހަމަ ހުރިގޮތަށް. ބޭނުން އެއްޗެއް ބޭނުން ވަރަކަށް ގެންދޭ. ބޭނުންނޫން އެއްޗެއް ބަހައްޓާ. މާތް ރަސްކަލާނގެ ގަންދީފައި ބުނަން. މާތް ރަސްކަލާނގެ ނަންފުޅުގައި ދޭން ތިޔަ އެދުނު އެއްވެސް އެއްޗެއް ދިނުމަކާ ދެކޮޅެއް ނުހަދަން."\nދެން މަލާއިކަތާ އޭނާއަށް އުފާވެރިކަމުގެ ޚަބަރު ދެއްވިއެވެ.\n"ކަލޭ ތިޔަ ހުރިހާ މުދާ އަތުގައި ބަހައްޓާ. ތިޔައިގެ ތިން މީހުން މާތް ﷲ އިމްތިޙާން ކުރެއްވީ. މާތް ﷲ ރުހިވޮޑިގަތީ ހަމައެކަނި ކަލެޔާ. އަނެއް ދެރައްޓެހިންނަށް ކޯފާވެ ވޮޑިގެންފި."\nPosted by Mohamed Shafiu at 2:32 AM 1 comments\nLabels: އިމްތިޙާން, ވާހަކަ


2017 ވަނަ އަހަރު ސެޕްޓެމްބަރމަހުގެ ނިޔަލަށް ރާއްޖެއަށް ޒިޔާރަތްކުރި ފަތުރުވެރިންގެ ޢަދަދު %5.7 އިތުރުވެއްޖެ - މިނިސްޓްރީ އޮފް ޓޫޫރިޒަމް\n2017 ވަނަ އަހަރު ސެޕްޓެމްބަރމަހުގެ ނިޔަލަށް ރާއްޖެއަށް ޒިޔާރަތްކުރި ފަތުރުވެރިންގެ ޢަދަދު %5.7 އިތުރުވެއްޖެ\n2017 ވަނައަހަރުގެ ސެޕްޓެމްބަރުމަހު ޒިޔަރަތްކުރި 105،985 ފަތުރުވެރިން ނާއިއެކު، ސެޕްޓެމްބަރުމަހުގެ ނިޔަލަށް ރާއްޖެއަށް ޒިޔާރަތްކުރި ޖުމްލަ ފަތުރުވެރިންގެ ޢަދަދު 998،010 އަށް ވަނީ އަރާފައެވެ. މިއީ އޭގެ ކުރީއަހަރު މިމުއްދަތުގައި ޒިޔާރަތްކޮށްފައިވާ 944،544 ފަތުރުވެރިންނާއި އަޅާބަލާއިރު %5.7 ގެ ކުރިއެރުމެކެވެ.\nމިއަހަރުގެ ސެޕްޓެމްބަރުމަހު ރާއްޖެއަށް ޒިޔާރަތްކުރި ފަތުރުވެރިންގެ ތަފާސްހިސާބުތަކަށް ބަލާއިރު، އެންމެ ގިނަ ފަތުރުވެރިން ޒިޔާރަތްކޮށްފައިވަނީ %45.4 ހިއްސާއާއި އެކު އޭޝިއާ ޕެސިފިކް ސަރަހައްދުގެ ޤައުމުތަކުންނެވެ. މިގޮތުން މިއަހަރުގެ ސެޕްޓެމްބަރުމަހު ނިޔަލަށް މިސަރަހައްދުން ރާއްޖެއަށް ޖުމްލަ 453،423 ފަތުރުވެރިން ޒިޔާރަތްކޮށްފައިވެއެވެ. ދެވަނަޔަށް އެންމެ ގިނަ ފަތުރުވެރިން ރާއްޖެއަށް ޒިޔާރަތްކޮށްފައިވަނީ 45.1 އިންސައްތައިގެ ހިއްސާއަކާއިއެކު ޔޫރަޕް ސަރަހައްދުގެ ޤައުމުތަކުގެ ފަތުރުވެރިންނެވެ. މިއަހަރުގެ މިހާތަނަށް ޔޫރަޕުން ރާއްޖެއަށް 449،883 ފަތުރުވެރިން ޒިޔާރަތް ކޮށްފައިވާއިރު، މިއީ 2016 ވަނައަހަރުގެ މިމުއްދަތާއި އަޅާބަލާއިރު %10.5 ގެ ކުރިއެރުމެކެވެ. މީގެ އިތުރުން އެމެރިކާ ސަރަހައްދުން %4.4 ގެ ހިއްސާއަކާއި އެކު ޖުމްލަ 43،555 ފަތުރުވެރިންނާއި، މެދުއިރުމަތީގެ ޤައުމުތަކުން %4.1 ހިއްސާއާއިއެކު ޖުމްލަ 40،454 ފަތުރުވެރިން ރާއްޖެއަށް ވަނީ މި މުއްދަތުގައި ޒިޔާރަތްކޮށްފައެވެ.\nވަކި މާރކެޓްތަކަށް ބަލާއިރު، މިއަހަރުގެ ސެޕްޓެމްބަރުމަހުގެ ނިޔަލަށް ރާއްޖެއަށް އެންމެ ގިނަ ފަތުރުވެރިން ޒިޔާރަތްކޮށްފައިވާ 10 މާރކެޓަކީ، ޗައިނާ (%23.7)، ޖަރުމަންވިލާތް (%7.6)، އިންގިރޭސިވިލާތް (%7.6)، އިޓަލީވިލާތް (%6.2)، އިންޑިއާ (%5.6)، ރަޝިއާ (%4.3)، ފަރަންސޭސިވިލާތް (%3.0)، ޖަޕާން (%3.0)، ޔޫ.އެސް.އޭ (%2.7) އަދި ސުވިޒަރލޭންޑް(%2.2) އެވެ. މީގެތެރެއިން ރަޝިއާ، އިންޑިއާ، އިޓަލީވިލާތް، ޔޫ.އެސް.އޭ އަދި ކޮރެއާ ފަދަ މާރކެޓްތަކުން މިމުއްދަތުގައި ބޮޑެތި ކުރިއެރިން ހޯދާފައިވެއެވެ.\n2017 ވަނަ އަހަރުގެ ސެޕްޓެމްބަރުމަހުގެ ނިޔަލަށް ރާއްޖޭގައި ފަތުރުވެރިން ބޭތިއްބުމަށް މިނިސްޓްރީ އޮފް ޓޫރިޒަމް ގައި ރަޖިސްޓްރީ ކުރެވިފައިވާ 39،985 އެނދުގެ ތެރެއިން އެވްރެޖްކޮށް 38،123 އެނދު ވަނީ އޮޕަރޭޓް ކުރެވިފައެވެ. އަދި މިމުއްދަތުގައި ރާއްޖޭގައި ފަތުރުވެރިން 6،193،128 ރޭ ހޭދަކޮށްފައިވާކަމަށް އަންދާޒާކުރެވެއެވެ. އެނދު ބޭނުންކުރެވިފައިވާ ނިސްބަތަކީ %59.7 އެވެ. އަދި މިމުއްދަތުގައި ފަތުރުވެރިން ރާއްޖޭގައި އެވްރެޖްކޮށް 6.2 ދުވަސް ހޭދަކޮށްފައިވެއެވެ.


India ga campaign mekuhah, covid case thah rocket speed ga machchah - vNews.mv\nއިންޑިއާގައި ކެމްޕެއިންތައް މެކުހަށް، ކޮވިޑް ކޭސްތައް ރޮކެޓް ސްޕީޑްގައި މައްޗަށް\nސައިފް އަޒްހަރު 09 January 2022, 17:29\nއަލަށް ކޮވިޑްޖެހޭ މީހުންގެ އަދަދު އިންޑިއާގައި ރޮކެޓް ސްޕީޑްގައި މައްޗަށް އަރައިގެން ހިނގައްޖެއެވެ.\nވޭތުވެދިޔަ 24 ގަޑިއިރުގެ ތެރޭގައި އިންޑިއާގައި 141،986 މީހުން ވަނީ ކޮވިޑަށް އަލަށް ޕޮޒިޓިވް ވެފައެވެ. މިއީ، ވޭތުވެދިޔަ މެއިމަހުގެ ފަހުން އިންޑިއާގައި އެއް ދުވަހެއްގައި މިހާ ގިނަ އަދަދެއްގެ މީހުން ބައްޔަށް ޕޮޒިޓިވްވި ފުރަތަމަ ފަހަރެވެ.\nއިންޑިއާގެ ގިނަ ސިޓީތަކުގައި ޑެލްޓާއަށްވުރެ އޮމިކްރޮން ވޭރިއެންޓުން ބަލިޖެހޭ މީހުންގެ އަދަދުވަނީ މައްޗަށް ގޮސްފައެވެ.\nއިންޑިއާގެ މައި ސަރުކާރުގެ ހެލްތު މިނިސްޓްރީން ބުނީ، ވޭތުވެދިޔަ 24 ގަޑިއިރު 285 މީހުން ބަލީގައި މަރުވެފައިވާ ކަމަށެވެ. މިއާއެކު އިންޑިއާގައި މިހާތަނަށް ކޮވިޑްބަލީގައި މަރުވި މީހުންގެ އަދަދު 483،463 އަށް އަރާފައިވާއިރު، 35.37 މިލިއަން މީހުންނަށް ބަލިޖެހިފައި ވެއެވެ.\nއޮމިކްރޮން ވޭރިއެންޓުގެ ސަބަބުން އިންޑިއާގައި ކޮވިޑްޖެހޭ މީހުންގެ އަދަދު ކޮންޓްރޯލުން ނެއްޓި، ރޮކެޓެއްހެން މައްޗަށް ދާންފެށުމާ ގުޅިގެން މައި ސަރުކާރާއި، އަދި ސްޓޭޓް ސަރުކާރުން ތަކުންވެސް ގެންދަނީ އަލުން ފިޔަވަޅުތައް އަޅައި ވަރުގަދަކުރަން ފަށާފައެވެ.\nއެގޮތުން، ރޭގަނޑަށް ކާފިއު ހިންގުމާއި، ކެފޭ، ރެސްޓޯރަންޓްތަކަށް ވަދެވޭ މީހުންގެ އަދަދު މަދުކޮށް ހިންގުންފަދަ ފިޔަވަޅުތައް ގެންދަނީ އަޅަމުންނެވެ. ބައެއް ސްޓޭޓްތަކުންވަނީ ސްކޫލްތަކާއި ސިނަމާތައްވެސް ބަންދުކޮށްފައެވެ. އަދި ގިނަމީހުން އެއްތަންވެގެން ބާއްވާ ހަރަކާތްތައް މަދުކުރަންވެސް އަންގާފައި ވެއެވެ.\nއިންޑިއާގައި ބަލީގެ ހާލަތު ވަރަށް ބޮޑަށް ގޯސްވާންފެށި ނަމަވެސް، ސިޔާސީ ލީޑަރުން އަވަދިނެތި އުޅުއްވަނީ ކުރިއަށްއޮތް ސްޓޭޓްތަކުގެ އިންތިޚާބަށް ކެމްޕެއިން ކުރެއްވުމުގައެވެ.\nއެގޮތުން، އެތައްހާސް މީހުން ބައިވެރިކޮށްގެން ބޮޑެތި ކެމްޕެއިން އެއްވުންތައް ބާއްވަމުން ގެންދާއިރު، އެފަދަ އެއްވުންތަކުގައި ގިނަމީހުން މާސްކްވެސް ނާޅާކަމަށް މީޑިއާއިން ބުނެއެވެ.\nޑެލްޓާ ވޭރިއެންޓް އިންޑިއާގައި ފެތުރެންފެށި ދުވަސްވަރަކީވެސް މިފަދަ ބޮޑެތި ކެމްޕެއިން އެއްވުން ކުރިއަށްދިޔަ ދުވަސްވަރެކެވެ. ބޮޑުވަޒީރު ނަރެންދުރަ މޯދީވެސް ހިމެނިވަޑައިގަންނަވާ ގޮތުން ސިޔާސީ ޕާޓީތަކުން ބޮޑެތި އެއްވުންތައް ބޭއްވިއިރު، މޯދީވެސް ގިނަފަހަރު މާސްކެއް ނާޅުއްވައެވެ.\nނަތީޖާއެއްގެގޮތުން، ކޮވިޑްގެ ހާލަތު އިތުރަށްގޯސްވެ ދުނިޔޭގައި ދެވަނައަށް އެންމެ ގިނަމީހުންނަށް ބަލިޖެހި ހާލަތު ގޯސްވެގެންދިޔަ ގައުމަށް އިންޑިއާވަނީ ވެގެން ގޮސްފައެވެ. ހޮސްޕިޓަލަކުން ޖާގަނުލިބުމާއި، އޮކްސިޖަން ލިބޭނެ ގޮތެއްނުވެ، ހޮސްޕިޓަލްތައް ކައިރީގައި މަގުމަތީގައާއި، ގޭގޭގައި އެތައްހާސް ބަޔަކު މަރުވެދިޔައެވެ.\nމިފަހަރުވެސް އިންޑިއާއިން މިހާރު ފެންނަމުންދަނީ އެމަންޒަރު ކަމަށް ސިއްހީ ތަޖުރިބާކާރުން ވިދާޅުވެއެވެ.\nއިންޑިއާގެ ސިއްހީ މާހިރުން ވިދާޅުވަނީ، އޮމިކްރޮންގެ ސަބަބުން ބަލިޖެހޭ މީހުން މަރުވާ މިންވަރު މަދުނަމަވެސް، އަދި ބަލިޖެހޭ ބައެއް މީހުންގެ ކިބައިން އާލާމާތްތައް ނުފެނުނު ނަމަވެސް، އޮމިކްރޮން ވޭރިއެންޓުގެ ކަންތައް ލުއިގޮތަކަށް ނަގައިގެން ނުވާނެ ކަމަށެވެ.\nބަލިޖެހޭ މީހުންގެ އަދަދުތައް ގިނަވުމަކީ ސިއްހީ ޚިދުމަތް ދިނުމުގެ މިހާރުވެސް ނާޒުކު ހާލަތުގައި އޮތް ނިޒާމަށް ބާރުބޮޑުގެ ބޮއްސުންލައިގެން ހިނގައިދާނެ ކަމެއް ކަމަށް ސިއްހީ މާހިރުން ގެންދަވަނީ އިންޒާރު ކުރައްވަމުންނެވެ.\nމިގައުގެ ރައީސް މީހާވެސް އެދުވަނީނު ގޮނޑިއެއް ގެއްލިދާނެތީ ހަށީހޭހުސްވެގެން މުޅި ދައުލަތުގެ އެއްމެން ގޮވައިގެން. އެކަމަކުން ކޮވިޑެއް ނާރާނެ. ކޮވިޑް އަރާ ފެތުރޭމީ ނިކަނެތި ރައްޔިތުން ކަނެއްކުރާހެން ހޒިވަންޏާ.


SunOnline: Raajje Uk ge redlist in nagaifi\nއައިޝަތު ނުޒުހާ 17 Sep 2021, 21:39\nއިނގިރޭސިވިލާތަށް ދަތުރުކުރެވޭ ގޮތަށް ލުއި ދިނުމަށް އެ ގައުމުން މިފަހަރު ހެދި ރިވިއުގައި ރެޑްލިސްޓު ގައުމުތަކުން ރާއްޖެ ނަގައިފިއެވެ.\nރާއްޖޭގައި ކޮވިޑްގެ ހާލަތު ގޯސްވެ، ޔޫކޭގެ ރެޑް ލިސްޓްގައި ރާއްޖެ ހިމެނުނީ މިދިޔަ މެއި މަހުގެ ކުރީކޮޅެވެ. ރާއްޖެއިން އިނގިރޭސިވިލާތަށް ދަތުރުކުރާ އެންމެން ވެސް ދިހަ ދުވަހު ކަރަންޓީނު ވާންޖެހޭނެ އެވެ.\nޔޫކޭގެ ރެޑްލިސްޓުން ރާއްޖެ ނެގުމާއެކު ކަރަންޓީނުވުމަކާ ނުލައި އެ ގައުމުން ރާއްޖެއަށް ދަތުރުކުރެވޭނެއެވެ.\nމި މަހުގެ 22 ވަނަ ދުވަހުން ރާއްޖޭގެ އިތުރުން ޕާކިސްތާނާއި ތުރުކީއާއި ސްރީލަންކާ ހިމެނޭހެން ޖުމްލަ އަށް ގައުމަކަށް ކަރަންޓީނުވުމަކާ ނުލައި ދަތުރުކުރެވޭނެ ކަމަށް އިނގިރޭސިވިލާތުގެ ޓްރާންސްޕޯޓް މިނިސްޓްރީގެ ސެކްރެޓަރީ ގްރޭންޓް ޝެޕްސް ވަނީ ބުނެފައެވެ.\nމީގެ އިތުރުން، ދަތުރުކުރާ މީހުންނަށް އެ ގައުމުން ވަނީ އިތުރު ލުއިތަކެއް ވެސް ދީފައެވެ. އެގޮތުން އަންނަ އޮކްޓޯބަރު މަހުގެ4ވަނަ ދުވަހުން ފެށިގެން، ވެކްސިންގެ ދެ ޑޯޒް ފުރިހަމަ ކޮށްފައިވާ މީހުން ގްރީން ލިސްޓުގައިވާ ގައުމަކަށް ދަތުރު ކުރާނަމަ ދަތުރު ފެށުމުގެ ކުރިން ހަދަން ޖެހޭ ޕީސީއާރް ޓެސްޓު ހަދަން ނުޖެހޭނެއެވެ.\nރާއްޖެ ރެޑް ލިސްޓުން ނަގައިފައި މިވަނީ މިވަނީ ރާއްޖެއިން އިނގިރޭސިވިލާތަށް ކަނަޑައަޅާފައި ހުންނަވާ ސަފީރު ޑރ. ފަރަހަނާޒް ފައިސަލް، ރާއްޖެ އެގައުމުގެ ރެޑްލިސްޓުގައި އޮންނަން ޖެހޭ ކަމަށް ގަބޫލުނުކުރައްވާ ކަމަށް ވިދާޅުވެ ކަންބޮޑުވުން ފާޅުކޮށްފައިވަނިކޮށެވެ\nމީގެ އިތުރުން ވެސް އޮކްޓޯބަރު މަހުގެ4ވަނަ ދުވަހުން ފެށިގެން ދުނިޔޭގެ ހުރިހާ ގައުމަކަށް ދަތުރުކުރުމުގައި ވެސް ބައެއް ފަސޭހަ ގޮތްތައް ހަމަޖައްސައިދޭނެ ކަމަށް ޝެޕްސް ބުނެފައިވެއެވެ.\nއިނގިރޭސިވިލާތަކީ ރާއްޖެއަށް އެންމެ ގިނައިން ޓޫރިސްޓުން އަންނަ އެއް ގައުމެވެ.